text:
世盃各類賭盤有路捉
長捧下盤鸁面高
世界盃決賽周六十四場賽事踢完睇完,亞洲盤原來長捧下盤真係有着數㗎,起碼有近半勝出率!除此之外,各項賭盤之中,又有冇邊啲項目係值得留意及日後追敲呢?以下是部份項目的分析,以供參考.
入球單雙–數長買雙數佔優
有人話玩「入球單雙數」,永遠都係玩「雙數」着數啲,因為一開波個比數○比○就已經「叫胡」(無入球都計作雙數).事實上單,雙數嘅賠率都係一樣,科學啲去睇就機會均等,冇話邊瓣着數啲嘅,不過睇今屆賽事入球統計,「雙數」呢瓣好似真係着數啲喎.
亞洲盤–下盤始終佔先
受到近屆世界盃一啲「異路奇兵」崛起嘅成績及戰果影響,賽前好多人都講話要玩今屆賽事,就要長追下盤.結論係佢哋講得冇錯,塞內加爾贏法國,意大利輸畀克羅地亞,美國力克葡萄牙等戰果,都令大部份人始料不及,包括開盤嘅莊家,當然買下盤多數低水.
半/全場–「和/A」較正路
世界盃賽事始終水準較高,少有如歐洲聯賽般爆冷賽果出現,半/全場「A/B」一次都未開過,「B/A」開過三次,都係有實力強隊落後之下,到下半場後上反勝對手.「和/A」雖然開得最多,但都要拜兩場準決賽及決賽,巴西及德國嘅賽事所賜.但今屆B/B值博率最高.
全場入球總數–2至3球最常開
心水清嘅球迷,都應該會記得近幾屆平均入球數字,均達到二點幾球.而今屆「二至三球」呢個入球數字範疇亦係開得最多次嘅,非常正路.不過,「二至三球」呢瓣好多時都只係得七,八折嘅回報,你長追嘅話一定無運行,只適宜喺無乜心水但又想玩嘅時候追下.
波 膽–「1:1」易中但冇「肉食」
一比一戰果共開出「十二次」,成為最旺門波膽,不過呢門波膽嘅分頭就永遠唔會多,平均都係五至六倍,拉勻條數,六十四場長追都唔會太有「肉食」.講到最抵博嘅,就係牌面較弱一方贏三比二呢個波膽,雖然只出現過三次,但每次都有三十倍以上,我哋名家波神及戰鬥員A就曾經喺擂台榜敲中過嘞!
入球上/下盤–淘汰賽轉買下盤
其實成個賽事嘅每場入球平均數係兩球以上,理應就以「入球上盤」呢瓣比較抵追,不過只限分組賽.如果識得喺次圈(十六強賽事)開始轉捧下盤嘅話,就真係贏到「開巷」,事關由十六強到決賽嘅十六場賽事入面,只係開過「三場」「入球上盤」咋!
最抵捧球隊–長買巴西開顏
十六強以互射十二碼決勝不敵西班牙而出局嘅愛爾蘭,四場賽事亞洲盤全贏,值捧率百分百.不過踢足七場嘅冠軍隊巴西,總成績為五贏一輸一走盤,輸嗰次只係分組賽首場,僅輸半個盤畀土耳其而已,所以巴西總回報率,以半個盤力壓愛爾蘭.
蘋果名家世盃擂台–波神後上奪魁
如果閣下喺世界盃期間,敲定本報任何一位名家,跟足佢喺每個比賽日提供嘅估波心得去玩嘅話,要有獲利何難之有!九位名家之中,大部份都能夠以盈餘分數完成今屆賽事,一定唔使蝕本;而且呢個擂台喺賽事期間,幾乎日日都有波膽敲中,當中更不乏信心佳作以及大冷波膽精選.
波王藍鑽石中盤率高
以分組賽階段成績嚟睇,波王,青蛙仔,藍鑽石都能交足功課.波王及藍鑽石均以亞洲盤命中率高見稱,相信兩人長期位處榜前列嘅「形象」,已打進讀者們的心中吧.
青蛙仔在波膽方面不時見有佳作,德國大勝沙地八比○一役,青蛙仔心水最清,命中德國「淨勝五球或以上」波膽.
頭一周賽事「脫腳」嘅波神及華度,前者喺踏入分組賽次輪賽事之後,已開始急起直追,連場命中亞洲盤及波膽之下,即火速收復前失,並殺上榜中游位置,奠定最後奪冠根基;華度亦於十六強起發力窮追,二千分重敲巴西對比利時上盤,以及五百分敲巴西勝英格蘭二比一,可謂一時佳話.
中3:2波膽扭轉乾坤
一直喺榜中,上游徘徊嘅戰鬥員A,最後能夠殺入三甲,都拜準決賽南韓對土耳其一役的準繩眼光所賜,土耳其勝三比二呢個三十五倍大冷波膽,戰鬥員A小敲二百分,有七千分回報.同場波神亦命中呢個波膽,更即時由第四位升上榜首,最後保持優勢衝過終點.
一日之內有兩位名家同時敲中呢啲超冷波膽,肯定唔係「符碌」啦!


c: text/html

collection: archivebot

text:
郭富城將於下月喺紅館舉行演唱會,佢已經三年冇開騷,心情未免好緊張.城城早喺半年前已着手籌備演唱會嘅細節,佢為咗畀歌迷有耳目一新嘅感覺,特別邀請美術指導張叔平同攝影師WingShya合作構思宣傳海報.
靈感源自夢中
城城呢次演唱會嘅主題係「郭富城舞台寶典型@舞林大匯演唱會」,佢會將十年嚟喺紅館嘅舞台經歷一次過「晒冷」,張叔平特別喺城城赤裸嘅上身畫咗紅蛇圖案,馮仁昭驟眼睇落去覺得城城好似變身黑幫大佬.
張叔平話自己呢個構思係嚟自一個夢,佢話:「應承咗城城之後,我當晚就夢到一條紅蛇,就有靈感,赤膊係代表徹底演繹,而身上紅蛇係藝術同狂野結合.」城城一身假紋身畫咗五個鐘頭,大家見到都好滿意,佢話影完相返到屋企都要用半個鐘頭沖涼先沖得乾淨.
此外,城城重話最初呢個海報因為太性感,一度俾海底隧道禁賣廣告,怕會引起交通混亂,但後來改為大半身海報後,先可以逃過被禁嘅厄運.
梁思浩幫安仔踩無線
梁思浩噚日到旺角為一間新開幕嘅食肆做剪綵嘉賓,思浩知道查小欣再次開咪鬧無綫嘅奧運主持,佢就替許志安抱不平,重暗寸無綫話:「畀個機會許志安,唱歌安仔好大家都知,但做直播主持係第一次,咁樣對佢唔公道,問題係在於揀佢嘅人身上,應該唯才善用,𠵱家令安仔做咗箭靶.」
馬浚偉戀上鍾嘉欣
馬浚偉即將加入劇集《皆大歡喜》嘅演出,噚日馮仁昭見到馬仔返去將軍澳電視廣播城試造型,戲中佢會扮演一名落難嘅有錢仔,重會同靚女鍾嘉欣有感情戲,馬仔話:「之前見過吓對方,人又靚又活潑,相信會合作愉快,而家燕姐方面就會少啲碰頭,都希望有機會合作.」
鄭文雅行75樓籌款
鄭文雅噚日到灣仔為慈善活動做宣傳,佢話自己即將參加月中舉行嘅行樓梯籌款活動,佢話:「平時都會行十幾層樓梯返屋企,練氣同當做運動,不過今次要行上七十五樓,成一千六百八十八級,我試過最勁行過八百級,今次一定會拉埋老公,朋友一齊行,有伴冇咁辛苦.」鄭文雅曾經係運動員,所以好欣賞劉翔,令佢非常興奮喎.
天心明年向男友求婚
性感女星天心噚日喺台灣做雪糕宣傳,佢話出年就同卡地亞高層男友拍拖七年,如果可以安然度過七年之癢嘅話,佢哋就會結婚,天心用國語話:「屆時我不會穿婚紗,穿T恤和牛仔褲都可以了.這次我會主動向他求婚,因為以前他求過,但給我拒絕.」

robotstxt: allowed

filter: keep


text:
求驗客手記:英格蘭球員先生選舉騎呢 - 求驗客
攞英格蘭球員先生嘅,係咪一定要係球星?又或者係咪一定踢大會?以前係,但今年就未必喇!
喺日前公佈嘅2011年英格蘭球員先生候選名單,最後6強雖則仲有曼聯後衞尼曼查維迪,曼城前鋒泰維斯,阿仙奴中場拿斯尼同埋熱刺中場加里夫巴利,其中加里夫巴利仲獲提名埋最佳年輕球員,但就唔見有朗尼,謝拉特,林伯,F托,杜奧巴或者法比加斯等呢啲球迷熟識嘅名字;取而代之係下季有可能會落英冠比賽嘅韋斯咸中場柏加同埋黑池中場查理阿當,唔怪得至今年嘅頒獎典禮俾人話騎呢啦!
英格蘭有兩個個人獎項,一個係由同行選出嚟嘅球員先生,另一個就係由記者選嘅足球先生.
之前球員先生嘅得主,都係最top嘅,例如係簡東拿,舒利亞,雲尼斯達萊,亨利,C朗,傑斯同埋舊年嘅朗尼等.不過,今季英超班球星撞晒邪咁,唔係長時間受傷就係長時間冇表現,搞到今年入圍最後6強,夾雜咗查理阿當同埋柏加呢啲效力下游球隊嘅球員.
我求大俠收到風,話今季至係第一季打英超嘅查理阿當好有機會喺今個17號舉行嘅頒獎典禮上當選.呢個一度盛傳係利物浦收購目標嘅25歲蘇格蘭中場,喺今季攞咗11面黃牌,講真都幾茅,不過就喺29場波入咗10球;加上啲傳送鬼成咁靚,所以真係有望成為1983年嘅杜格利殊之後,第2個贏到呢個獎嘅蘇格蘭球員.但係,佢隊越踢越沉嘅黑池家喺英超排尾4,季尾好有可能降番落英冠,如果係真而佢又當選嘅話,就會創造歷史,成為史上第一個降班隊嘅球員先生,咪話唔騎呢.
至於阿根廷嘅泰維斯本身係世界級球星,而且喺英超入咗19球,同埋幫曼城喺英超排第3及打入英足盃4強,如果由佢得到,應該係最正路;但問題係佢係阿根廷人,須知道英格蘭同阿根廷喺世界球壇係世仇,而且兩國又試過因爭福克蘭群島而打仗,啲恩怨成本電話簿咁厚,從陰謀論角度去諗,睇怕泰仔都冇乜機會.


text:
隔牆有耳:PK鄧唱歌自high
PPRB:耳朵懷孕了(李八方)
曾揚言跟成龍學做警察,又真係做過老臨,仲喜歡拖馬跟明星足球隊埋堆嘅香港警務處長「PK鄧」鄧炳強,唔知係咪因為警隊洗白工程冇乜成效,所以決定親自出馬,用佢雪藏咗幾十年嘅老臨式演技,走去拍返條片宣傳撐警歌MV.但八方發現網民好似唔多受落,恥笑之餘,仲發現片入面有「彩蛋」,可以令PoPo自打嘴巴.
香港警察官方facebook貼出一條宣傳片,硬sell撐警維穩歌《捍衞香港》,首歌由撐警藍絲鍾鎮濤創作,PoPo嘅facebook仲係咁叫人留意TVB首播,更不忘心繫老細,擦鞋hashtag「處長歌聲令人耳朵懷孕了」.八方睇下條片,PK鄧演技果然同佢幾廿年前喺電影《開心鬼》做過高薪老臨冇乜分別,由頭到尾只係交啲碌大眼皺眉嘅行貨戲,更特登清唱幾句大晒歌喉,咁嘅生硬表演,唔怪得佢要跟成龍學做警察!
不過,條短片有個「彩蛋」,就係PoPo之前出街執行職務,個個唔show委任證,市民,議員叫佢show委任證仲聲大夾惡要拉要鎖,但條宣傳片入面個詭異「彩蛋」就係三個着住便服嘅PoPo,心口居然同時掛咗市民難得一見嘅委任證,出現率仲係100%!八方相信條片係警總範圍內拍,如果唔show委任證係正常,點解撞口撞面係PoPo嘅警總範圍,反而要show委任證?失蹤嘅委任證,又點解只會喺警總範圍內出現返?


text:
成班人到沙田馬會凱旋廳吃晚飯,約定六點半開始,左丁山準時到達,赫然見到一哥L已經在座,一哥L已經退休好耐,仍然極有規律,開會食飯永無遲到.佢話在IFC開會後,揸車經西隧與八號幹線到沙田馬會,二十分鐘抵達,有時仲快過經告士打道去山光道馬會.事實正是如此,黃昏時候在中環坐車行西隧路線,真係隨時到咗沙田馬場,而朋友去山光道仲係塞緊車.
凱旋廳最近推出懷舊家常菜,一哥L係業餘廚師,有時間開班就教校友煮餸整蛋糕,自然係行家.佢點咗三款懷舊菜式,就係番茄紅衫魚,雞蛋焗魚腸與梅菜扣肉,點知六點半點菜,番茄紅衫魚居然已經話沽清,冇得食,至於梅菜扣肉,好幾位朋友話豬肉太肥,膽固醇太多,唔敢食,一哥L就嫌啲扣肉唔夠肥,佢話舊時做法,扣肉要肥多過瘦,現在為咗遷就健康食譜,啲扣肉一半肥,一半瘦,與古法原意不符喎!扣肉係越肥越好食嘅!又係嘅,食開健康食譜之人,無論扣肉點樣少肥,都係唔敢食嘅啦,不如索性整肥啲好過.
食得咁肥,真係唔怕?一哥L話:「你哋大概都係一年食一次啫,唔怕啩!」真係有人怕食嘅,點似得一哥L咁健康吖,佢嘅血壓係七十零至一百零幾,膽固醇遠低於標準,唔知係唔係以前操得多之故,但一哥L話退役後應酬大大減少,自己煮畀自己食,啲膽固醇立即降低晒,如左丁山啫,在外食飯多過返屋企吃青菜豆腐,當然有膽固醇威脅.
埋單嘞,會員朋友爭住畀錢,點知一哥L因為早到,一早吩咐今晚由佢請,馬會夥計當然遵從一哥L吩咐,其他人嘅會員卡一概唔收,我哋惟有講句多謝.


text:
開膛破腹 揭狼人身世之謎
為咗配合狼人兇殘無比嘅性格,伸晒利爪嘅拳腳交都冇乜可能唔見紅,因此佢嘅血腥程度係比過往任何一隻「交叉人」為勁.例如飛撲過去部直升機度,再將機師夾硬揪出嚟嗰幕,係會誇張到舉起對方俾機葉狂片,當然唔少得用利爪將敵人一分為二,唔怪得佢個年齡評級係成年人指定啦!
由於開發小組RavenSoftware曾炮製過《X-MenLegends》同《SoldierofFortune》等口碑上乘佳作,外間早就對呢隻狼人遊戲抱有期望.另外除咗兩大主流家用機外,《狼人外傳》亦會推出Wii,PS2,PSP同DS版本,不過質素就拍馬都追唔上.
講到本作特色,唔係下下同敵人硬撼,有時要借開機關或搵秘密路嚟扭轉局面,似足《Bio》玩解謎.同埋打大佬又係要搵弱點,摷到先打得入肉,得鋪蠻力冇鬼用.
狼人戲中擁有自我復原能力!為跟原著,開發人員就幫佢啲衫褲做咗手腳;當俾人斬傷或中槍,衣服會出現破損同流血;經過一段時間肉身復原後,就算唔再流血啲衫依然會係爛咗,從視覺上睇,真係有強烈電影感.
遊戲已將九成電影情節搬入Game內,但為增加可玩性,遊戲亦另行構思大量新製部份,保證新嘢會佔多過一半.撇除狼人喺十九世紀末誕生加拿大同臨尾參加X計劃,亦有好大成份着墨於佢年青從軍戰史,因此要面對好多世界大戰時代嘅軍佬.
隻Game最令人意外係有血拼幾十米高嘅Sentinel巨型機械人一幕,高矮差距勁誇張,電影版一定冇機會睇到?
機種:PS3,Xbox360
廠商:Activision
類型:ACT
人數:1人


text:
既然政治氣氛咁沉悶,尊子惟有休息一陣再衝刺.乜叫衝刺期?咪就係等七月一日囉.雖然香港呢輪講普選嘅人少咗,市民熱情好似冷卻咗,但尊子反而認為,呢啲嘢,唔可以永遠有高潮,要保吓溫,佢覺得𠵱家可能係一種沉默嘅角力,戰事雖然拉長咗,但只要啲有心人出嚟透吓火,普選熱心又會燃燒,所以尊子𠵱家要儲定彈藥,留待7.1再發功.
當然,煲呔嚟緊要搞連任,搞連任即係要有小動作啦,只要稍有差池,都可以借題發揮,尊子唔使擔心冇嘢撈;事實上佢真係唔驚噃,仲忍唔住口話,𠵱家仲有好多時間吖,遲早佢實整單大鑊嘢出嚟.迷信嘅煲呔,一定整個陣出嚟邪一邪呢個咒語.
近年畫嘅政治人物中,尊子覺得老董好易畫,因為一個肥嘟嘟老人加多幾條皺紋就搞掂.陳四萬都易,幫佢SET個靚頭笑笑口就掂晒.唐唐面長,好明顯提供咗一個畫畫素材;肥龍難度高啲,事關佢唔多蒲頭,市民唔記得佢係乜水,唔似煲呔一畫「煲呔」就人人都識.
咁同老董一樣肥嘟嘟嘅肥平呢?尊子話佢係多嘢衰,可惜唔係太影響大眾,淨係文化界眼火爆啫,但又不忘補充句:如果佢轉做特首就最好喇,我實多幾個專欄.到時佢就梗係發達,肥平就一定俾佢激死.
傳真︰2623-9278
電郵︰[email protected]


text:
九鐵呢套兵變劇真係好睇,重要係免費.不過計落又唔係免費得晒喎,大家計下數:540+428+423+280+413+256等於幾多?答案係2340.即係兵變六人幫總年薪係二千三百四十萬.我哋其實用咗二千幾萬請呢六個人去搞兵變,所以呢套戲嘅票價其實好貴.
當年林彪都有套兵變計劃對付毛澤東,個計劃叫五七一工程,五七一者用普通話念即係武起義咁解.今次九鐵六人幫兵變之日係三月九日,咁可能係三九起義咁解.佢哋揀呢日可能係指三九起義日,九鐵重生時.
兵變唔一定係唔好,例如第二次世界大戰期間曾經有一班將軍要捉希特拉但係唔成事仲俾佢拉去打靶.嗱,嗰次兵變如果成功就可以救番好多人條命,可惜唔成功啫.
古今中外,凡兵變事敗者必打靶.咁都唔打靶仲得了?下面班細嘅咪有樣學樣?
咁六人幫使唔使打靶?我睇係遲早嘅事.香港大把公營機構,一陣又三九起義,一陣又九三暴動咁朝廷咪好唔得掂?
我成日都唔明,點解人一到高位就會特別蠢嘅?你明知嗰個少爺仔係朝廷派嚟嘅,你郁佢咪即係郁朝廷?朝廷會點睇你?
𠵱家朝廷叫個少爺留低,咪即係打你靶囉.個少爺都睇到呢點,所以以退為進囉.仲有呀,班細嘅特別係唔知搞兵變嘅以後會點睇你六人幫呀?朝廷一定會話唔會秋後算賬燒咗張名單,然後少爺提升佢信得過嘅人做大將軍.
最後兵變六人幫自己打自己靶.
一場鬧劇就此落幕.
教訓係:以後搞兵變要專業啲.
得嘅係:全港市民都識得你.
唔識搞喜劇,只懂搞鬧劇,呢樣就係香港文化.
觀火
傳真︰2623-9278
電郵︰[email protected]


text:
如果列斯當日唔係猶豫不決,就唔會白白唔見咗八百七十萬鎊(約一億零九百萬港元).
係人都知保耶好有機會喺周末之前由列斯過檔韋斯咸,而外界重估佢嘅轉會費大約係四百五十萬鎊(約五千六百二十五萬港元)左右,即係比原本嘅九百萬鎊(約一億一千二百五十萬港元)平咗一半.之但係,正確數字原來係三十萬鎊(約三百七十五萬港元),真係平到你唔信.
季尾就會同列斯約滿嘅保耶由於唔肯續約,所以列斯早就將佢掛牌出售.保耶喺季初有機會以九百萬鎊加盟利物浦,但利記話保耶喺傾約嗰陣冇誠意,交易咁就拉倒咗.列斯之後諗住再同保耶續約,點知保耶死都唔續,結果拖吓拖吓,拖到保耶就快回復自由身.而列斯見勢色唔對,咪拿拿臨賤價賣走佢囉.
我求大俠覺得如果列斯喺保耶轉會事件上真係要蝕大本,都係自己攞嚟,事關佢哋如果可以好像曼聯咁有制度,喺球員重有半年合約就傾續約,咁就唔會搞到自己唔見咁多錢.
簡尼懶理《踢球者》選情
舊年世界盃金球獎得主德國門將簡尼,喺權威雜誌《踢球者》嘅投票之中只能排喺列文同贊斯之後而排第三名.簡尼事後話呢啲只係一個遊戲,所以冇將結果擺喺心;但計我求大俠話,簡尼佢真係要好好反省一下,事關佢喺上半季嘅表現真係不敢恭維,而且負面新聞又多,如果再闊佬懶理,隨時保唔住喺國家隊嘅正選席位.
光頭球證冧莊最佳
意大利球證哥連拿連續第五年俾IFFHS選為全年最佳球證,呢位曾喺舊年世界盃決賽執法嘅光頭球證可以連續五年冧莊,證明咗佢嘅執法水準的確係非常之高;但從另一個角度嚟睇,冇一個球證有哥連拿嘅水準.咁樣睇嚟,推行職業球證制度似乎係唯一可以提高球證執法水平嘅方法.
卡比路領軍扮女人跳舞
早幾日羅馬球員喺一個名為「給你微笑」嘅慈善派對度表演,為殘疾人士籌款.成班職球員喺各個表演環節度都好搏,最搞嘢係到壓軸時教練卡比路,中場托迪同埋後衞彭路基齊齊着裙跳舞,又扭腰又踢腿,搞到笑聲不絕.羅馬職球員好耐都無咁開心囉.希望經過今次咁有意義嘅活動,可令職球員更加團結啦.
無知球迷追星搞到失業
有報道話有個美國歌星仔,自從古妮高娃出道就追逐呢位大美人裙下,不單止奔波全球為靚女打氣,重自費為古妮高娃出宣傳雜誌同CD㖭,終於搞到份工冇咗,重要俾銀行追數.我求大俠見到呢則新聞當然唔會話「紅顏禍水」咁老土,要怪都係怪呢位仁兄唔化,重同啲𡃁仔𡃁妹咁無知?


text:
同門姊妹明爭暗鬥 擺明唔妥
佐藤失寵唱衰榮子洩憤
近排本地娛圈有陳冠希同余文樂嘅粗口對罵事件,我大口羅拉八到番嚟,原來日本嗰邊有好多女星表面好老友,其實亦周不時唔妥到出晒面,唔少重係同門姊妹,好似小池榮子同佐藤江梨子,後藤真希同藤本美貴咁,佢哋嘅關係已經去到水火不容嘅地步!
爭寵成恨
雖然佐藤江梨子同小池榮子都係同屬YellowCab巨乳軍團,重一齊拍過護髮公司廣告,但原來佐藤勁唔順超榮子.聞說榮子喺公司好大膽,事務所社長同佢「驗胸」時,榮子會出手打人,社長買佢怕先力捧佢,重畀榮子公開戀情.佐藤即時覺得自己失寵,所以佢對榮子恨之入骨,重周不時四處講佢壞話㖭!
Wet妹惡鬥
我大口羅拉收到料,原來後藤真希喺Morning娘嘅時候,已經好唔妥師妹藤本美貴.雖然藤本啱啱先獲安排加入Morning娘,但以前佢因為落選過,所以後藤一直好睇唔起佢.不過,有傳呢兩位青春偶像,未入行嗰陣都係wet妹,後藤重出名暴戾,曾經打到細佬流鼻血.𠵱家後藤見親藤本時都會互睥兼口角,火藥味甚濃,差唔多要大打出手,真係最似陳冠希同余文樂!
惡言踐踏
貴為新一代日本廣告女王嘅菊川怜,居然同啲二線水着女星川村光都有牙齒印.話說川村光曾經喺一個電視節目上面好大口氣咁話:「菊川怜做代言嘅石油廣告,本來係由我做嘅,之不過要我着迷你裙,戴頸巾扮個咁嘅懷舊造型,我都唔敢着嚟見人,因為咁我先推咗去咋!」菊川怜深覺自己被唱執二攤兼被取笑,當然㷫過辣雞!
憎人富貴
松浦亞彌同Sonim雖然都係Tsunku家族嘅人,但原來佢哋係分屬唔同事務所.兩個人出道嘅時候相若,嗰陣Sonim同後藤真希細佬Yuki合組EEJUMP,因為間事務所冇乜錢宣傳,所以谷得唔係咁好,相反松浦嘅後台硬淨好多,所以一出碟即刻入到流行榜十大,搵錢又搵得多過佢,即時令Sonim同佢公司老闆眼紅.時至今日Sonim獨立發展,仍然當松浦係敵人.
避之則吉
最近突然跳槽嘅天海祐希,原來係因為唔順超葉月里緒菜.天海祐希本來喺舊事務所工作得好好哋,不過上年佢見冇人要,出名麻煩多多又多要求嘅葉月里緒菜嚟咗公司,天海祐希怕佢影響自己喺公司嘅待遇,所以閃電跳槽,但就搞到佢舊公司好唔開心.


text:
容祖兒(Joey)噚日同郭晉安,左慧琪喺將軍澳電視城出席無綫新劇《美麗在望》嘅記招,Joey喺劇入面暗戀郭晉安,為咗演繹醜女,Joey會整個假鼻同哨牙,實行有咁醜搞到咁醜,不過後嚟Joey忍唔住去咗整容,可惜最後搞到併發症死埋,上咗天堂.
問到Joey介唔介意做醜女,佢就話:「唔介意,一定拚老命去做,我恨拍劇恨到流晒口水,已經三年冇拍過劇啦,而且醜樣只係拍一集!」
力撐陳冠希
講到呢幾日陳冠希(Edison)同余文樂之間嘅負面新聞,同屬英皇嘅Joey力撐Edison唔會郁手郁腳,佢話:「件事咪當新聞囉!我又唔係重案組調查科!我唔會去問佢,大人嚟㗎嘛,唔會喺咁多人面前動手動腳,佢最多咪條脷lam吓lam吓.」
S.H.E少女變中年
台灣少女組合S.H.E近日為新碟《Together》拍電視廣告,佢哋竟然變身做老女人,三位靚女化上老妝,Selina扮名流貴婦,Hebe就將頭髮盤起做女強人,Ella就扮大肚婆.雖然三個化起老妝都幾可愛,但當化妝師幫佢哋畫皺紋時,佢哋就鬼殺咁嘈,猛叫唔好再畫,真係好貪靚㗎.
黃家強支持鬧交結友
黃家強噚日去商台做訪問,講到最近陳冠希同余文樂不和呢件事,家強話:「我都有聽過,細路仔鬧下交,大個就friend㗎啦!」問到家強有冇俾人「問候」過?佢話:「冇呀,我都冇問候過人喎,我細個嗰時只係調皮,唔係壞.」
3號華姐銀包失而復得
一班華裔小姐噚日出發去哈爾濱拍外景,佢哋首先去深圳,再轉機去瀋陽,先可以去到哈爾濱.點知3號墨爾本佳麗羅珮弄喺瀋陽機場發現自己唔見咗個銀包,之後有工作人員喺深圳機場聽到廣播話執到個銀包,發現係羅珮弄嘅,佢先開心番.
可米小子爭女博宣傳
台灣組合可米小子𠵱家喺台灣嘅人氣直迫F4,唱片銷量突破三萬,唱片公司決定加拍歌曲《超人心》嘅MV放喺碟內,佢哋重喺台灣搞咗個MV猜謎活動,因為MV裏面可米小子同時愛上同一個女仔,唱片公司畀歌迷上網投票競猜最後邊個會退出.
馮寶寶明玩的士大佬
馮寶寶同胡美儀前晚喺觀塘拍亞視新劇《萬家燈光》,嗰晚劇情講佢哋扮演大肚婆,喺街上淋雨.由於前晚氣溫驟降,寶寶姐着咗四件羊毛底衫同一件潛水衣打底,而在未埋位時各人喺觀塘某酒樓休息,重有唔少的士司機攞住酒樓嘅單叫寶寶姐簽名,寶寶姐即發揮搞笑本色話:「我重以為你叫我幫你簽單㖭.」


text: 《咖喱篇》早兩年,南華搵咗畢特同基士文嚟香港,但夾唔到隊波,之後南華引以為鑑,冇再簽過氣球星.今年英超嘅昆士柏流浪(QPR)諗住大展拳腳,亦搵咗班過氣球星返嚟,人工畀咗唔少,但表現唔成正比,家排緊尾2.QPR上季踢到最後一場,先至成功護級;今季都冇改善,頭5場聯賽未贏過,睇嚟又要喺護級漩渦掙扎.相比上年嘅升班馬史雲斯同諾域治,QPR嘅投資最多,而亦衰在投資太多,今季簽咗保辛華,施薩索拉斯同朴智星,加埋上季簽嘅施斯,胡禮菲臘斯同安頓費迪南,令隊波冇一個常規陣容;可能大家夾咗半季開始熟嗰陣,點知下季啲人又唔同晒,試問點會踢得好!另外,史雲斯就擺明行巴塞式足球,同你鬥地面,而諾域治就硬橋硬馬,同你打英式足球.相反,QPR今季仲借咗格尼路,佢哋想打中路入楔定雙翼齊飛,玩技術定係重體能?真係冇人知.早排睇咗篇評論講英超升班馬嘅生存之道,入面提到兩點,首先陣容唔好大變,最緊要班波夾慣夾熟;第2要有自己風格,因為實力有限,通常都會用簡單直接嘅踢法,防守就靠爛打,用體能彌補技術.史篤城同新特蘭都係靠呢套方法留到喺英超咁耐.我諗曉士要快啲為QPR定下一套風格,然後敢於棄用某啲大牌,否則曉士個領隊位都應該坐唔耐.文:咖喱


text:
有話兒:陳豪內斂秋官認輸
因為《天與地》的關係,重燃觀眾追劇的心情;監製戚其義與編審周旭明再度聯手打造新劇《心戰》,繼續以破格手法探討人性.一頭銀白色長髮造型的鄭少秋,坦言今次角色最複雜,他對劇中對手,演變態殺手的陳豪讚不絕口:「佢用內斂嘅情緒去演好激嘅嘢,真係揀啱方向,我家都唔可以同佢比!」
撰文:何慧斯
在無綫劇集《心戰》中,飾演戲劇大師的鄭少秋,以演技推斷兇案細節協助警方破案,陳豪(Mo)則飾演魔術師兼變態連環殺手,隨着兩人的接觸越多,秋官發現陳豪背後隱藏很多秘密,更相信與連環殺手有關,繼而掀起一場正邪角力.
《心戰》播映只有一星期,坊間已經有很大的迴響,網民在討論區內紛紛透露劇情,議論紛紛,戲內戲外都稱得是戲劇大師的秋官,對於陳豪今次的破格演出讚不絕口:「阿Mo呢次嘅角色喺電視上未做過,拍宣傳片啲同事,睇完片段都話阿Mo今次會畀觀眾新刺激,佢係一個好鍾意做戲嘅人,我感覺到佢希望每一次演出都有新嘢,呢次做法係考驗自己,佢專登收斂啲去做好激嘅嘢,今次佢揀啱咗方向,呢啲咪係好演員,真係任怨任勞,我家都唔可以同佢比.」
秋官與陳豪兩代小生碰頭鬥戲,得出來的是惺惺相惜,令人見識了二人的大將之風.
戚其義(左)與周旭明這對電視劇的夢幻組合,師奶唔受,但就掀起視圈風雲.
秋官與陳豪在《心戰》中鬥智鬥力,正邪角力令觀眾過足戲癮.
秋官又說:「實在呢套戲係等於破案,雖然我哋講到好懸疑,好玄妙,用演技去破案,但係我哋好清楚話你知係點樣做,我哋啲線好明確,等於研究一個人嘅思想行為.呢類新聞每日打開報紙都會睇到,假如你用理性分析件事,你會覺得無理由會發生,如果將啲新聞拍出嚟,又會俾人話戇居,點會咁呀?家阿戚啲嘢,你可以話佢戇居,但係佢就要咁樣,人同生活就係要咁樣,人性就係咁,呢樣係阿戚嘅熱誠.」
過往演慣大俠的秋官,今次亦有別過往,一頭銀白色的長髮造型,不單要代入疑兇角色查案,短時間融入不同角色,演出多場戲中戲,難怪秋官坦言今次角色最複雜,他說:「旭明嘅劇本寫得好緊湊,我收到劇本嗰陣,我同旭明講,如果我有乜唔明,會隨時打畀你.初期都有問,不過埋咗位之後已經冇時間問.」
秋官在《心戰》的戲劇大師一角,是他遇過最複雜的角色.
問秋官過往有否試過出現類似情況,他坦言:「真係好少,但曾經有個階段好緊張自己嘅戲,嗰陣係電視劇高峰期,我嗰時個勢好似樣樣都得,所以會好緊張想保護呢個成績,即係點解話阿姐(汪明荃)咁緊張四圍管啲監製,佢只係想保護自己嘅成就,我曾經都有段時間係咁,後來先諗通,呢個只係我理想諗法,事實上要各師各法,擺埋一齊先有新嘢出嚟,唔可能個個都係鄭少秋嘅諗法,如果個個啲戲都係咁,有乜癮呀?你要放番畀人做.」
問秋官今次是否要出盡全力上陣?他笑說:「我次次都係盡力做好每個角色,有時咪以為平淡簡單嘅角色易做,事實上越平淡,越簡單就越難掌握,反而越激烈,越澎拜嘅戲會容易捉到重點.」作為一個演員,能夠成功演活一個角色,得到觀眾認同,當然開心,不過在過程中忘我地投入角色,又是另一層次的享受,秋官說:「到咗呢個階段,感覺真係好high,做演員情緒好豐富,觸覺亦好敏銳.我以前講過演員只可以用感性唔可以用理性,雖然唔可以一概而論,當有嘢要分析咪用理性去支持,但演嗰陣只可以用感性.」
秋官縱橫視圈多年,他坦認曾太緊張自己的戲,所以樣樣都要管.
至於不少觀眾覺得故事情節與某些電影相同,血腥殺人的場面層出不窮,陳豪認為:「電視嘅尺度係非常有限,我哋只係透過畫面,氣氛令觀眾感受嗰種氣氛,我哋嘅戲反而係較着重內心世界,我殺人動機只係掩飾過去.我知大家話套劇似《沉默的羔羊》,但係我好注重原創,我唔要有任何人哋嘅影子,我要由零開始去創造,透過我嘅創意同過濾表達出嚟,我唔會諗好唔好,最少係我原汁原味創造出嚟.」
至於劇集的收視,雖然有人覺得現階段的收視未有定案,但他們異口同聲地說:「或者家趨勢係戲好未必等同收視好,我哋唔係放棄,一套劇嘅成功,唔係一個人嘅力量,好多方面配合,我哋有信心亦都有期望.」


text:
求驗客手記:紅軍頭炮即輸爆 - 求驗客
恕我求大俠想像力豐富,前晚睇熱刺對利物浦場波忽聞燶味,幾驚部電視機出煙;索真啲,原來唔係燶,係,啲「味」係嚟自輸波嘅紅軍.利物浦輸1:2唔緊要,成Big4唯一輸波都算,但喺場內發生嘅醜事,爆!
紅軍開「咧」第一擊作客熱刺,冇咗沙比阿朗素但有名牌效應,結果仲夠膽死要讓盤.一落場就見真章,堂堂紅軍衰到上半場得一次射門,俾人㩒住踢,只係俾伊高圖攻入一球已經要裝香還神.戰況唔講,開波初段就發生史卡迪爾同加歷查爭頂,結果火星撞地球,一個爆顎,另一個傷額頭,要變身白頭摩囉負傷作賽,夠啦啩?
下半場紅軍有起色,仲由謝拉特射入12碼扳平,不過冇耐又被人頂入,頂輸嘅係白頭摩囉加歷查,頂贏嘅係由降班隊紐卡素加盟(即係本來係英冠仔)嘅巴桑,又係一.成場波,紅軍後備席都好躁,對於伊高圖一次整低禾路連,同一次手球而冇判12碼,結果助教李森美因為投訴被趕埋出場,而舉報佢嘅第4球證只得27歲,領隊賓尼迪斯就話人太年輕,有關係咩?
紅軍場波輸得幾難睇,但原來好戲在後頭,賓尼迪斯喺記招上批評球證,仲喺衫袋入面攞副眼鏡出嚟,意思大概係窒球證睇得唔清楚,引嚟哄堂大笑,連小丑都做埋,除非佢係博做眼鏡公司代言人,否則個動作查實都幾.
另一邊廂,哈利列納就出招,一方面唔同意兩個問題球要判12碼,同時明寸紅軍,估唔到可以贏得咁輕鬆:「上季我哋又係贏2:1,但當時係紅軍佔盡優勢,今次情況就啱啱相反,以為佢哋上季嚟到輸過波,今次會畀更多壓力我哋.如果把握得好啲,我哋半場應該已贏兩球.」輸波事小,被人明寸冇「飛士」就事大,賓帥今次同隊波一齊咗,希望唔會一鋪被打謝啦.


text:
據講陳偉聰家陣要打散工,不過佢冲茶一顯身價,應該唔使憂.八方聽聞有大集團對佢有興趣,慧眼識英雄嘅係捷榮咖啡,據知佢哋新設「專業紅茶師」(TeaMaster)職位,早前已經喺海內外獵頭請奶茶專家,可惜呢個世界紅酒專家,咖啡專家好多,研究奶茶嘅卻少之又少.
八方收到料,求才若渴嘅捷榮咖啡知道陳偉聰封為奶茶王消息後,即刻搵人搭路聯絡對方,睇吓雙方有冇合作機會,不過據悉捷榮仲未正式決定是否同陳生面試,更遑論係咪請佢返工,不過咁,凡事總要行出第一步,奶茶王獲得賞識,憑住冲茶絕技,日後應該大把前途.
香港人年飲九億杯奶茶,好多人自認奶茶專家,何解咁難搵一個「專業紅茶師」呢?捷榮家有專業咖啡師負責研製咖啡新產品,據八方了解,紅茶師入職要求唔簡單,唔只需要識冲奶茶,仲要識得所有紅茶嘅種類,又要對將唔同茶葉溝埋一齊調配出不同味道有心得,學歷反而唔係咁重要,最緊要嘅係創意,有能力開發新產品.
以市面嘅飲品新產品為例,好似可樂變龍鳳檸樂,利賓納變凍檸賓咁,都係靠味覺加創意而成,TeaMaster要為調配最順喉奶茶花心思,據知呢個職位人工都唔錯,應該唔會少過茶餐廳做水吧啩.
「問一句答一句」嘅酷男陳偉聰得悉冲茶技術獲賞識,表現得冇咁酷,問一句答兩句,願意透露自己對茶葉嘅認識.
佢指茶葉因濕度有別而分乾天茶,雨天茶,兩種茶葉冲出嚟嘅味道有唔同,又話雖然未做過專業紅茶師,但躍躍欲試,「可以試吓新嘢,都幾好.」雖然佢冲茶封王,但係冇冲昏頭腦,「唔好講咁多住,做到先算啦.」
mailto:[email protected]


text:
求驗客手記:晒陳年威水相反擊網民
閒人奧雲真小器
求驗客手記
人貴自知,唔關自己事就咪出嚟邀功.好似史篤城前鋒奧雲咁,見球隊近來成績好就走出嚟抽水,搞到俾網民狂插話佢唔知醜.點知佢又小器唔話得,仲即搬啲獎盃出嚟以證明自己係幾咁勁,寸番鬧佢嘅網民.新年流流無情白事同網民隔空罵戰,你話佢係咪冇事搵事做呀!
史篤城前晚喺英超以0:3敗走曼城後,聯賽10場不敗走勢亦宣告斷纜.身為佢哋一分子但冇份上陣嘅奧雲,賽後就喺Twitter發表偉論,直頭講到自己作出好大貢獻咁;佢咁話:「今日場波真係好難打,唔係太多球隊可以喺曼城嘅主場攞到好成績.我哋喺英超嘅10場不敗走勢亦完咗嘞!」佢抽完水之後,隨即大把人回應,但幾乎全部都係插佢嘅,有啲仲要爆晒粗,話佢喺嗰10場波都冇份踢,咪講到自己好有功勞.
其中叫Ben Caddy嘅網民向奧雲破口大罵:「『我哋』嘅10場不敗走勢?你乜X嘢都冇做過,淨係坐喺電視機面前睇咋.」而網民Chris Rushworth就話:「點解你唔落場比賽呀?乜今日你喺後備席咩?」至於網民Simon Ashtony就話:「佢喺佢嘅年代,佢真係英格蘭最偉大嘅前鋒囉!」
奧雲見自己俾人鬧,梗係即時還拖啦,佢咁回應:「我收到大約100個回應,幾乎每個回應都係鬧我,但Twitter就係咁㗎嘞!」之後佢貼咗張獎盃櫃嘅相,入面有歐洲足球先生獎座,英超獎牌,英足盃獎牌及英聯盃獎牌,擺明向鬧佢嘅網民示威.佢仲好囂咁話:「等我勾番起大家嘅回憶先!」我求大俠雖然認為相嗌唔好口,但又明點解史篤城球迷咁討厭佢.
現年33歲嘅奧雲,舊年夏天由曼聯免費轉投史篤城,簽約一年,周薪2萬鎊(約25萬港元)另加出場費;但佢今季又成日受傷,開「咧」至今只係踢咗4場英超,落場時間得嗰53分鐘,好話唔好聽真係白𢭃人工咁滯,你話史篤城球迷唔憎佢就假.家陣佢仲要唔嗅米氣,冇啦啦學人邀功,搞到俾人插,真係攞嚟賤.


text:
(娛樂人物)譚小環 細路,咪餓壞
近年譚小環多了個外號叫「魚蛋皇后」,這粒魚蛋沒有甚麼革命,只想「渣哥」可以遍地開花;現實是,小店難敵貴租,舖位已經由6變3,但當初開店的初心,始終如一.
譚小環說:「舖租又貴啦,食材又貴啦,我哋唔想將啲價錢加喺市民身上呀!」
每次看她們店子的面書專頁都令人覺得很療癒,封面圖片上那句「同熱愛這老口味」已經充滿香港味,每日出帖更加緊貼時勢,例如最新的「細路,唔好餓壞身體」的免費食券;之前有每日自動「壽終正寢」的外賣飯盒……
老闆娘小環說:「希望可以調劑吓𠵱家緊張嘅香港生活啦!」第一波的罷市行動,小環舖頭已率先響應;遊行途中亦總會見到小環兩公婆的身影.
被稱為良心小店,譚小環說:「我哋只係做咗我哋要做嘅嘢!」不用說太多,行動最實際.
撰文:文嘉龍
攝影:沈健程
髮型:Sam Ng of Xenter
場地提供:Art Bae
譚小環開過手工藝店,畫起水彩畫都有紋有路,畫出陽光燦爛的太陽,做人最緊要開心.
早在6.12的第一波罷市,小環舖頭率先行動支持,輪到今次8.5三罷,魚蛋店決定「門照開」,亦會繼續提供「我愛香港」免費套餐,請食腸粉撐真.細路.「渣哥」面書前晚出post,回應8.5大罷工的安排:「罷工唔開,又怕有熱血細路肚餓冇嘢食,想繼續提供「我愛香港」免費套餐;因為我哋覺得,每個人都有不同嘅崗位,有人負責救火,有人負責拎水,有人負責急救,咁我哋嗰三間舖,係應該做最後嘅食物支援.雖然都唔係話幫到好多,但好似人人出少少力,就可能推動到少少,希望大家唔好覺得我哋好儍,亦唔好介意我哋出嘅力唔係好大.」
「渣哥」的hashtag真係好正,例如#好人大人細路都一世平安;#想蝦渣哥你問過真香港人未;#超正香港人總有你鼓勵,還有#遍地開渣,管理員小編當然不會被老闆怒炒,因為好多時老闆(小環老公)都會親身出鏡又出po!「我哋比較生活化,唔想咁悶,變咗有時見到一啲比較得意嘅金句,我哋就會post上去,希望可以調劑吓,唔好成日咁繃緊!」 迎難而上,事實是這幾年經營小店都是艱辛時刻,「呢幾年都不斷辛苦經營緊,我哋又想啲員工有一個好啲嘅福利,亦唔想定到個價錢咁高,一加價即係市民又要畀多啲,但係點樣先可以平衡到呢?平衡唔到㗎喎,租又會加你啦,入貨嘅成本又不斷加,如果唔係轉介落買嘢嘅市民度,我哋何來維持生意呢?兩年加一次價,我哋都要開晒會投票睇吓加唔加好……呢幾年都係艱難㗎,冇一刻輕鬆過.」 譚小環的母親是賣睡衣的小販,她自細陪住母親開檔,如今自己開檔賣魚蛋,她回想14年在銅鑼灣開第一間舖,初心就是要尋回兒時香港的味道.「我開呢間小食店嘅初衷,其實係想搵番我小時候食小食,香港人大家好開心喺條街度,買魚蛋燒賣腸粉,嗰段最開心嘅時刻.我媽咪係小販,我細細個同佢一齊賣嘢(睡衣),我細個見到隔籬啲檔係炒腸粉賣豆漿,呢啲係我兒時回憶,我好想將呢一份回憶帶返畀𠵱家嘅年輕人!」 可惜最近香港的味道似乎不太對味,「我諗唔好逼到自己個情緒咁緊,有好多嘢唔係我哋香港人可以做到,我亦都唔想太多嘅負面情緒充斥住香港人,我希望盡量輕鬆吓,喺適當時候能夠畀到自己一個休息,個腦部要休息,身體要休息,令到自己強起嚟,生活先至可以繼續落去㗎嘛!」 唔少網民都留言說是良心小店,老闆娘說:「香港都有好多良心小店嘅,我哋只係做咗我哋要做嘅嘢!」
由往年的7.1遊行到今年的反送中,譚小環兩公婆都用行動表態.資料圖片
小店要艱苦經營,譚小環兩公婆這幾年都有自身問題要面對.兩年前,小環老公蔡強榮(Eric)患上肺癌一期,可幸發現得早,立即切除右邊上下肺葉的一半,不用經歷電療,化療之苦. 「其實佢嘅病亦都提醒咗我自己,咦,年紀有番咁上下,都要顧吓自己嘅身體健康.以往嘅我係唔運動,可能大家都覺得我好瘦,其實我膽固醇係幾高……尤其是我老公啦,𠵱家呢方面(飲食)我畀咗好多壓力佢,佢話不如睇得鬆啲啦,我話唔得呀,起碼呢幾年喺我監察之中你要食乜食乜,我都要睇得好緊.」 老公的多年煙癮,話戒就戒,「煙係佢自己話要戒.以前佢食煙,我會話戒咗佢啦,到佢發現咗有呢個病嘅時候,我唔想再加重佢壓力,我就唔出聲,只係諗辦法點樣去醫好個病先;反而係佢自己講話唔再食,將袋口嗰包煙攞出嚟,到𠵱家都冇話要再食.佢早幾個月仲幫醫生做咗個記者會,佢做咗戒煙大使!」 譚小環說,因為老公這一場大病,令到兩夫妻更加齊心面對難關,「更加深入了解多咗,變咗我哋已經係不可分割,去到另一個層次囉.」 07年結婚至今,當然經歷過婚姻危機.任職保險公司區域總監的蔡強榮,曾流出過在夜場咀女相片,不過風雨過後再加上大病一場,兩夫妻感情更勝從前.「十二年入面一定係有危機,個危機係大定係細啫!我幾享受𠵱家嗰個生活模式,就係有乜嘢就講,有啲乜係可以唔講呢?連上次佢病咁大件事都經歷過,我覺得冇乜嘢可以瞞住大家囉,我覺得係坦承去傾,係我哋目前兩夫妻嘅相處之道.」 46歲的譚小環說好早已經決定婚後不會生小朋友,「我先生係鍾意小朋友嘅,但係到近呢五年,佢會覺得其實冇小朋友都係一個幾好嘅決定,所以我哋就養咗狗仔,我哋都有小朋友㗎,佢就係LaLa,LaLa就係我哋一隻細嘅貴婦狗.佢(老公)都睇化咗好多嘢,現今咁嘅時勢,小朋友係要開心,無憂無慮咁去生活,但係暫時嚟講,佢睇唔到𠵱家呢個社會可以無憂無慮咁好開心去生活囉!」
14年開店賣魚蛋至今,小環與丈夫蔡強榮說初衷就是要尋回香港兒時回憶的味道. 資料圖片
自家小店賣香港人的味道,94年港姐冠軍出身的譚小環,當年的香港小姐,也確實能代表香港.2011年拍完《法證先鋒III》後離開娘家,早前劇集剛巧重播,小環說諗起都笑死,當年要做胡楓的小三.
雖說早已轉戰飲食業,但小環仍然有顆演藝之心,「我都仲係好享受做我嘅演藝事業㗎,睇吓會唔會再遇到一啲好角色,好似我舊年都有客串一啲電影(《洩密者們》),ViuTV有時都會問我有冇興趣去飾演呢個角色呀!我𠵱家接劇集就好睇角色對手,同埋時間許唔許可,如果啱啱嗰個時候係我籌備緊開新舖,咁真係唔好意思喇!」
在無綫多年,有否覺得自己際遇不夠好?「演藝事業就係咁,要好夾你嘅timing,你嘅際遇,你有冇遇到個好嘅角色畀你.我覺得喺電視台有好多前輩佢哋默默耕耘咗好多年,都仲未爆紅,但係佢哋都仲係好熱衷去做一個綠葉嘅角色,反而我好欣賞佢哋嘅EQ;對於我嚟講,我喺電視台十幾年,相比起佢哋嗰個年資,差天共地呀,我覺得我冇乜資格開聲講怨,佢哋咁多年都仲未紅,我反而係戥佢哋唔抵囉!」
94年以大熱姿態奪得港姐冠軍,譚小環一夜間由空姐變香港小姐.
小環(右)在無綫劇《法證先鋒lll》飾演胡楓的貪錢老婆.
她在圈中到現在仍然keep到友誼的,都是一些甘草綠葉輩,「其中一個就係Madam盧宛茵,以前我哋拍劇要出埠,我哋都會一齊去食飯,Madam最鍾意去酒店聽吓啲Jazz,好識得享受人生;另外一個就係鋒哥郭鋒,我會成日約佢打羽毛球;仲有一個就係蔣志光,佢跑馬拉松呢,我係見證住佢由練習男到好勁,我諗佢𠵱家可以做教練,跑全馬對佢已經毫無難度.」
離開無綫,才有機會發展另一事業,「拍埋呢個劇(《法證先鋒III》),我連主持(《都市閒情》)都唔做,諗住畀自己休息吓,畀一段時間留畀屋企,而我喺屋企呢一段時間,我又增值一吓自己,我去學啲手工藝,我會唔會有一啲嘢適合我呢?因為我選美完之後,我21歲之後就冇接觸其他行業,好似同呢個社會脫咗節,我想畀個機會自己趁仲係後生,有多啲嘢可以試吓.」
點睇𠵱家嘅無綫呢?「因為我好少睇電視,同埋我都離開咗好多年喇,可能𠵱家個運作模式同我嗰時好唔同,以前已經係過去式.」以往做過《勁歌金曲》和《都市閒情》主持的譚小環,她卻說:「如果有得畀我揀,我鍾意拍戲,可以試吓我生活中做唔到嘅嘢,喺戲裏面彌補咗我個願望.」
說起主持過《勁歌金曲》,其實譚小環仲做過歌星出過唱片,講到唱歌呢瓣,小環當堂大笑,「哈哈哈哈,我𠵱家聽返我自己啲歌聲,我都覺得好笑呀,好似小朋友喺度唱歌咁,真係得啖笑!」
還有和鄭伊健合唱的《如果天空要下雨》,「𠵱家都成日唱嚟笑我,《如果天空要下雨》同埋我隻《被愛》,有啲fans都喺facebook留言,成日提返呢兩首歌,我又覺得自己好好笑,始終嗰時把聲好似雞仔聲.」
與鄭伊健合唱的《如果天空要下雨》,小環說現在聽回自己當年把雞仔聲就笑死.資料圖片
羅文是小環的歌唱老師,仲會教小環作為明星應有的風範.
可能好多人不記得,譚小環是羅文徒弟之一.關於師父的回憶,她說:「羅記係一個好好嘅老師,佢知道我冇錢,佢一個鐘頭嘅堂會同我上個半鐘,同埋佢會教我應該要有嘅風範,佢成日話你唔好着得咁casual啦,你要做得一粒星,你最起碼要着得,要化妝出街,你唔可以牛記笠記,你要有星嘅典範.但係我本身就真係平民啲,我係走平民路線,唔化妝係最舒服,變咗我唔係明星囉,哈哈!」


text:
求驗客手記:6項賽事全入波 柏度勁過中MarkSix - 求驗客
巴塞隆拿前日喺世冠盃反勝阿蘭特3:1,勇闖決賽,戰果唔震撼,震撼嘅係巴塞新星柏度洛迪古斯埋齋,成為史上首位一年內,喺6個官方比賽(西甲,歐聯,世冠盃,西盃,西超盃,歐超盃)都有波入嘅球員,純粹計呢樣,連前輩美斯,伊巴謙莫域同埋沙維都冇佢咁威,難度亦都同中六合彩有得揮.
呢個22歲小子,前日喺67分鐘禁區內接應恩尼斯達妙傳後為巴塞埋齋,完成呢個能人所不能嘅壯舉,賽後自己就眉飛色舞咁話:「我感到榮幸,之前冇諗過可以做到.我會將今場着嘅波衫送畀家人,老實講,我比賽時只係以平常心面對,靜候機會.」
後生仔名垂千古,首先應該多謝嘅自然係畀機會佢嘅教練哥迪奧拿.後者對柏度洛迪古斯讚不絕口:「佢當然係一個潛質優厚嘅好球員,而呢個紀錄係屬於全隊球員,但都要佢把握到至得.」我求大俠當然唔偏心淨係講呢個新星,呢場波巴塞贏得,講到尾都仲係靠美斯.來自墨西哥嘅阿蘭特開波5分鐘,就由古勒莫洛查士閃電入波,意外咁領先,而巴塞30分鐘後由布斯基斯近射得手扳平.
好喇,輪到美斯發威,由於佢嘅足踝傷啱啱好番,所以呢場波到52分鐘至落場,結果落場1分鐘後就即入波,接應伊巴謙莫域嘅傳送後,推過埋對方門將射入.隊友伊巴讚佢呢個入波重要(即係讚埋自己啫),而有西班牙報章更加用「偉大」嚟形容佢.巴塞贏波後將於周六同學生隊爭冠軍,到時就睇美斯同阿根廷同胞華朗點大鬥法啦.
巴塞唯一失意人要算係恩尼斯達,巴塞因為佢喺比賽中拉傷腿肌,決賽都唔使預佢喇.


text:
講《中大學生報》情色版,梁文道講到哈佛耶魯,大讚人哋水平高.呢個當然,人哋美國整個學術社會嘅水平非常高,冇教授做即食麵專家,乜問題都可以評論一餐;冇學生攬住學生會唔放,為學生會工作搞到成績低下;冇主流報紙為咗一間大學嘅學生色情或情色活動,日日以好大篇幅報道;冇大學學生報以炮製情色版而沾沾自喜,人哋嘅學生報係校園日報,每日出版,講嘅係學校要聞.一句講晒,香港係差一皮,即使去年嘅IPO生意,香港已超過紐約.
差一皮嘅主要理由係大家少讀書,唔似得梁文道.(有人話梁文道係一九九○年以來睇書最多嘅中大畢業生,梁文道只係畢業十幾年啫.)以前崇基學院有四年基本綜合課程,讀研究方法,讀中國文化,讀西方哲學等等,學生得益良多,但中大被逼改為三年制之後,學生已冇時間修讀咁多科咯.前幾日新聞話哈佛大學推出八門全新通識教育課程,學生須修讀倫理,數學,生命科學,物理科學,美國與世界等等,其實冇乜新奇,哥倫比亞大學,芝加哥大學等已經有之,問吓袁天凡就知道芝加哥大學嘅通識教育要求幾咁高,到今日袁天凡仲記得但丁詩篇.
不過香港大學生未必願意讀通識啫.左丁山知道有一位入咗大學嘅女生,竟然退學,佢話大學一年級太多通識,冇教佢專科,於是佢覺得嘥時間,退學唔讀,左丁山都唔知點樣勸佢,唉吔,如果佢去美國再讀大學,通識課程仲多啦.


text:
求驗客手記:友賽傷兩件 南美兵未「弗」
藍月開季無光
曼城季初大件事!除咗阿古路同薩巴列達呢班南美兵應該踢唔到第一周聯賽,仲有機會連下月中對車路士場英超大戰都缺陣;更大劑嘅係,耶耶托尼同戴爾夫雙雙喺熱身賽受傷,已經飛返去英國養傷,唔知趕唔趕得切英超開季.
曼城上周五喺國冠盃澳洲站俾皇家馬德里大炒4:1,真係好傷!新加盟中場戴爾夫第一次幫「藍月亮」上陣,結果踢咗唔夠廿分鐘就觸傷腿筋,坐住擔架離場.賽後領隊比歷連尼都愁到爆咁話:「戴爾夫喺左路好重要,佢受傷真係一個壞消息.佢啱啱先嚟到我哋度㗎咋!」禍不單行嘅係,原來另一名中場耶耶托尼都傷埋,佢喺場波硬接皇馬門將基羅拿華斯一招,雖然當時冇乜大礙,點知原來都有撞傷.耶耶同埋戴爾夫已經離開大隊,搭飛機返英國休養.而曼城大軍就繼續遠東之旅,離開墨爾本飛去越南,佢哋禮拜一會喺河內友賽越南國家隊.
喺上周五場國冠盃,基羅拿華斯(上)出迎,撞到耶耶托尼(中)撻低.
路透社
比歷連尼嚟緊季初都幾頭痕,除咗唔知耶耶同戴爾夫傷成點,阿古路,薩巴列達,迪米捷利斯同費蘭甸奴呢四位南美國腳都仲放緊假,應該踢唔到對西布朗嘅聯賽開「咧」戰.比帥話:「球員一年要踢好多比賽,當踢完國際賽後,我會畀一個月時間佢哋休息,咁樣佢哋先可以喺新球季搏命.當曼城完成呢次外訪之旅,返到曼徹斯特後,我諗呢班球員先至啱啱歸隊.佢哋好有可能錯過第一場聯賽,但我肯定佢哋會全力操練,希望盡快幫球隊上陣.」
曼城第一場聯賽會喺8月10號作客西布朗,如果冇咗呢班主力,其實都幾難踢.第二場,曼城就會喺16號迎戰車路士,若果到時阿古路同薩巴列達等都仲未操「弗」,曼城就真係凶多吉少嘞.雖然正值用人之際,但迪斯高同祖維迪呢兩位前鋒依然好大機會離隊,喺近呢兩場國冠盃,佢兩位都冇正選,比帥亦話:「我唔知迪斯高會唔會決定留隊,但佢仍然會跟大隊操練.」


text:
馮仁昭四圍超:向華波一腳伸走持刀賊
向華波同內地女友應紅艷分手後,𠵱家仍然保持朋友關係,前晚馮仁昭同向華波食飯,佢帶咗新女友出嚟,華波話同呢個女友都識咗一年,佢兩個係喺深圳識嘅,𠵱家佢得閒都會返深圳探女友.
戶口頂多得兩萬
華波話早幾日佢同女友經過羅湖火車站天橋嗰陣,忽然有一個男人走埋嚟搶佢女友掛喺心口嘅手提電話,當時嚇得佢女友大叫,企喺旁邊嘅華波立即伸腳踢咗個賊仔落地,原來個賊仔手上重攞住把刀仔,不過佢見華波咁兇猛,梗係走為上着.
華波話諗唔到深圳啲治安會差成咁,所以佢都奉勸香港市民返深圳嘅話,唔好帶咁多貴重嘢,華波話:「我返深圳只會帶一張唔可以透支嘅提款卡,而戶口頂多只有兩萬蚊,咁樣就比較有保障.」
趙式芝男友秘密現身
趙世曾嘅寶貝女趙式芝成立咗個叫「Legacy」嘅義工組織,噚日重身兼策劃同司儀一職,同班青少年喺觀塘遊樂場嘅嘉年華會度玩咗一個下午.趙式芝重神神秘秘咁話男朋友都喺現場支持佢,但就死都唔肯企埋一齊影相,人山人海,馮仁昭都冇本事認出邊個至係佢嘅男友.
翁虹Benz被毀買六合彩
翁虹架Benz房車前日泊喺跑馬地雲地利道,俾護土牆上面嘅大樹塌落嚟壓毀,當時有架的士經過亦被壓毀,好彩個司機冇事.翁虹同馮仁昭講話今次咁好彩,如果有機會應該約埋個司機去還神,佢重話棵樹咁都壓得中佢架車,真係要去買吓六合彩,睇吓中唔中喎.
林建岳搵施南生管數
林建岳入股寰亞之後,都好積極搞戲,最重要係搵到施南生幫佢管數,事關喺鍾再思時代,佢公司盤數都搞到冇乜系統,所以林建岳咪搵向來數口精嘅施南生返嚟公司幫手,而經理人部門嗰邊依然由陳自強話晒事.不過林伯其實都唔多贊成呢單收購,因為用咗成億去收購間公司.
林峯李彩樺人前冇偈傾
林峯同李彩樺(阿Rain)呢對情侶真係好鬼搞笑,佢哋唔單止唔喺記者面前承認戀情,喺班同事面前,都一樣扮到冇嘢咁款.有老友同馮仁昭講,阿Rain同林峯開工休息嗰陣,專登坐到鬼咁開,亦唔見佢哋兩個有傾偈,但偏偏每次林峯收工都唔走住,無他嘅,咪係為咗等埋阿Rain收工,送佢返屋企囉!
向海嵐無緣闖影圈
近排人氣急升嘅向海嵐,最近獲片商垂青邀請拍戲,可惜因為同拍劇時間撞期而未能成事.
向海嵐話:「我知道有人同無綫傾過,但因為檔期問題唔能夠成事,在我嚟講當然覺得可惜啦,因為有機會我都想試吓拍電影,希望遲啲有機會試吓啦!」
Shine受老闆力捧
百代(EMI)簽咗Shine呢對靚仔組合之後,佢哋次次出親嚟都幾受啲妹妹仔歡迎,又真係諗唔到,證明經理人年代老闆邱復生同佢女友葛福鴻幾有眼光.當年老邱一手發掘郭富城,金城武,而近期人氣十足嘅F4都係佢哋捧出嚟,𠵱家又睇中Shine,據知葛福鴻已計劃力捧佢哋.
鍾楚紅拒演哥哥新片
張國榮(哥哥)呢輪好積極籌備新戲,原來早排哥哥同鍾楚紅(紅姑)兩公婆食飯,佢好想游說紅姑復出拍佢執導嘅戲,但紅姑覺得個劇本唔多啱佢,結果冇答應接拍.講真黃百鳴年年都想搵紅姑拍戲,但佢俾紅姑推得太多,近年先放棄,其實紅姑做咗幸福少奶奶後,要佢復出拍戲都幾難.


text:
如果要數香港咁多個選舉中,邊個最唔受到市民注意,花生友認為係村代表選舉囉.點解?因為選出嚟嘅村代表,只負責嗰條村嘅事務,管轄範圍細,除咗相關村民,普遍市民都唔受影響,咁又點會嘥心機去理個選情吖!花生友問一問身邊嘅朋友,十個有十個都話唔知,原來村代表選舉已經選完,咁就知道市民有幾關心啦.
嗱,花生友對村代表選舉呢種圍威喂式小圈子選舉都唔多感興趣,但都金睛火眼𥄫實,事關結果足以影響三月舉行嘅鄉事委員會改選.
花生友近日向鄉紳打聽過嘞,基本上各鄉委會選情唔會有太驚人嘅結果,換上嘅新面孔唔多,來來去去都係以劉皇發及張學明篤定翻閹屯門及大埔鄉委會主席最受注目.
但花生友同時推介八鄉鄉事委員會改選,有鄉紳話係「有競爭嘅選舉」,過程肯定好有霸氣.原來喺曾憲強爭取連任主席之際,據聞有個幾有界別知名度嘅橫台山河瀝背村原居民代表鄧瑞民,都有意喺今屆上陣爭主席,點知曾,鄧惡鬥之餘,屬元崗村嘅張鎮發都表態話想爭吓.嘩,唔少鄉紳知道八鄉可能有三位「猛」男大戰,都話場戲緊張度好睇過《竊聽風雲3》.
其實爭取連任嘅曾憲強向來較低調「文靜」,鄧瑞民同張鎮發則比較有「霸氣」,屬新田委員會主席曾樹和嗰隻type,唔知最終霸氣派會唔會跑出?如果跑出,「猛」人進駐嘅鄉議局,以後嘅會議肯定精采過立法會.江湖唔知會唔會,從此更多事?
花生友


text:
SAMSUNG出《Matrix》手機
「廿二世紀殺人網絡」(Matrix)今年來勢洶洶,五月就會上演續集,我羅新基都係Fans嚟㗎,不過點都估唔到手機都會同呢套戲扯上關係,原來三星特別為《Matrix》推出特別版手機,不過外形話時話似鬚刨就多過似手機,而且都只係得圖片,手機規格係點都重係好神秘,睇嚟都係《Matrix》DieHardFans先買得落手咯.
橙台無心戀戰CDMA?
雖然好多人都係用緊GSM手機,不過CDMA始終都有一班捧場客,不過最近就有個朋友向羅新基訴苦水,話CDMA喺幾個大商場都收唔到,拎住部C401S去到日本又用唔到漫遊,谷鬼氣就打電話上CS投訴,點知個CS重叫佢轉番GSM,Trade-In部機補一千蚊就有部Nokia6610,唔通橙台對CDMA無心戀戰,有客投訴就叫佢用番GSM算數?
手機影相冇得儲落電腦
我有個朋友學人響應潮流,走去玩手機影相,不過佢就唔係用內置鏡頭手機,而係買咗隻可以影相嘅Handsfree,起初都玩得好開心,之後就好鬼勞氣走嚟同羅新基講,話影完啲相唔可以Transfer返去電腦,只可以Save喺部機度,打去Hotline問原來先知係正常嘅.其實又點止Handsfree相機唔得,插鏡頭又好,內置鏡頭又好,啲相要儲落電腦都唔係咁方便,一般都係手機互send,有發電郵功能嘅就可以「貓」出去用電腦收,或者有部份手機可以加配件同軟件連接電腦,所以話手機影相呢家玩意,重大有改善空間.


text:
蘭桂坊LiveBand新玩法任你上台齊齊Jam
自卡拉OK同MV出現以後,有LiveBand表演嘅酒吧好似一夜間成為少數族群,加上經濟市道差,令好多酒吧養唔起自己嘅InHouseBand,不過我始終係支持LiveBand嘅死硬派.Live嘅臨場感染力,絕對可以令人情緒高漲,而我就獨愛呢種氣氛.今晚,MUSICROOMLIVE內,氣氛就更加熱烈,因為你都有機會上台露兩手!
記者:朱崇德
攝影:周旭文,朱崇德
剛開始進行採訪,小記馬上喺窗口邊撞到一隊Band友客.剛從美國LA讀完音樂返港嘅阿丹,佢同班Friend雖然個個只得二十零歲,不過就已經搞咗隊RhythmInjection.重喺蘭桂坊附近搞咗間細細嘅Band房,所以成日嚟呢度打躉.見佢哋今日有備而嚟,攞齊架生一心展示功架!雖然小記夾Band資歷冇乜,不過都知道佢哋玩嗰首DeepPurple嘅《Hush》,難度的確幾高,喺事先全無預演練習嘅情況下,一講個歌名就要馬上Jam,但整體表現都非常好,只係間中都有「甩嘴」,不過見佢哋嘅主音又靚又有星味,即時又有分加.
新Band仔最啱
另一邊廂,幾個較成熟的哥哥已經躍躍欲試,原來佢哋係做電影配樂嘅發燒Band友,平均有近十年夾Band經驗!由於錄音Studio都喺附近,最近重做緊兩套未上畫嘅電影配樂(《死亡音樂》及《異度空間》),一心諗住落嚟輕鬆吓.
佢哋話隊RhythmInjection都算玩得有板有眼,不過都係欠咗啲臨場表演經驗.佢哋話一於要ShowQuali,玩咗首舊啲嘅Beatles《HereThereandEverywhere》,簡單嘅木結他彈奏再加清唱,Unplug感覺真係好舒服,勁有原汁原味嘅BeatlesFeel.問大寶High唔High,佢話呢個玩法的確係幾新鮮又幾衝擊,客觀嚟講呢度真係好啱啲新Band仔嚟玩吓,由於佢哋Live經驗少,同喺Band房玩真係兩回事.早前表演嘅阿丹都話,一般新Band通常都係匿喺Band房,好難得有呢種感受到場觀眾反應嘅機會.
星期三任你露兩手
MUSICROOMLIVE係蘭桂坊內較少有,日日有LiveBand表演嘅酒吧!一入到去氣氛好熱烈.因為唔開冷氣?位於二樓嘅MUSICROOMLIVE確有個無敵大窗口,打開佢又確係幾Open又有Mood;有隊菲籍InHouseBand日日勁歌打氣?唔止!佢哋逢星期三晚重搞埋「新手搭專業老手」之夜,畀台下酒客上台一齊Jam歌,不管你是夾Band初哥還是老手,一樣受你玩,今晚就正好睇到一場老嫩Band友較量!
同場加映:Bollywood絕對印度Feel
MUSICROOMLIVE除咗LiveBand玩法出位外,原來打碟嘅DJ一樣玩嘢,佢玩嘅係非常特別嘅Bollywood音樂.Bollywood係乜?其實佢係一種將印度音樂,混合埋電子音樂嘅新產物;重未知喺乜?哎!如果大家落開Disco,都應該聽過MP4(DJSimon及MCG)隻《老豆咪索茄》啦啩!嗰種咪Bollywood囉!
至於MUSICROOMLIVE呢度,亦一樣請嚟純印度籍嘅Raoul做Bollywood音樂表演,聽講佢重成日返祖家搵碟返嚟香港,所以係絕對印度Feel嘅Bollywood音樂!
MUSICROOMLIVE
地址:中環德己立街34-36加州娛樂大廈2樓
電話:28458477


text:
卜比笠臣被人入屋「老笠」呢件事已經過咗年半,不過佢老人家最近至醒起,當年佢代表英格蘭所得到嗰廿頂喼帽,原來其中十四頂都俾人「老笠」埋,於是近日透過傳媒呼籲個賊或者知情人士聯絡佢.睇見佢七十歲人重拎住剩番啲喼帽作出公開呼籲,都咪話唔淒涼.
呢位紐卡素領隊講明錢財身外物,只希望搵番啲寶貝:「啲喼帽係我球員時代所得到最珍貴嘅嘢,我將佢哋收埋響櫃入面其中一個袋,都唔知點解咁都俾人發現.當我知道失竊後真係輾轉反側,兩晚瞓唔着.」正所謂盜亦有道,老人家將來退休後重要靠數吓呢啲喼帽過吓日辰;斷估啲喼帽又未至於話太值錢,嗰位賊大哥積吓陰德好喎.
曼寧加注定浪迹天涯
拖連奴新教練沙卡利尼一上場就講明想棄用曼寧加,改由老將布基把關.我哋之前都講過呢個奧地利龍門際遇真係幾坎坷,當年響阿仙奴打得唔錯,都長期屈居施文之下;後來借去費倫天拿重衰,見證隊波散班,𠵱家聽沙卡利尼口氣,佢都唔慌會受重用,睇怕又要執包袱繼續浪迹天涯.
皇馬超班夠豪氣
前晚皇馬作客大勝艾拉維斯一役,令我求大俠更體會到大球會有財有勢,原來真係可以「以本傷人」.話說皇馬喺比賽末段有後衞希古拉受傷,而三個換人名額已經用晒,教練迪保斯基見領先到五比一,諗都唔諗就叫希古拉出場唔好踢,索性讓對手十個打十一個,認真豪氣!
路斯口舌惹怒波神
早前同大家講話「波神」佐敦老馬有火,點知噚日巫師對住公牛,唔熟性嘅路斯重成場波不停trashtalk,搞到波神火到嚟埋.結果?咪出言不遜嘅路斯連牙都俾波神打甩埋囉.賽後路斯重話佢好似聖經故事大衞與歌利亞中嘅大衞咁,不過個巨人就帶埋「架撐」嚟𡁻佢.計我求大俠話呢啲唔夠打就多多嘢講嘅人,正式係禍從口出,一啲都唔抵可憐喇.
祖連奴好腳頭
巴西中場祖連奴前日一復出就入波,幫米杜士堡迫和愛華頓.咁啱得咁蹺,原來佢上一次代表「米記」出賽係二千年五月,當時對手亦係愛華頓,嗰場波祖連奴亦都有入球幫隊波贏二比○.雖然米杜士堡響聯賽榜排中下游,但祖連奴都出得番,以佢哋人腳話唔定重有機會爭取下屆歐洲足協盃參賽資格.
逢周一至周五見報


text:
冇拖手仔點算情人?
馮仁昭四圍超:思琦,永豪拍拖放狗重死撐
楊思琦同李永豪(前名李泳豪)俾人撞到佢哋兩個拍拖已經唔係第一次,但偏偏每次女方都例牌否認,好似前日下晝四點幾,馮仁昭又喺九龍城撞見佢哋帶埋隻狗行街街,鬼咁溫馨.馮仁昭睇住佢哋不時喁喁細語,永豪拖吓狗仔又拖吓楊思琦手仔,跟住走咗去福佬村道嘅寵物店shopping,不過行咗幾間都冇乜收穫.
表現愕然
楊思琦同李永豪行咗一陣之後,就帶埋隻狗仔去澳門樂園茶餐廳歎下午茶,佢哋揀咗茶餐廳最入嘅位嚟坐,永豪重不時望住大門口,留意街上嘅情況,表現得好小心謹慎.
佢哋喺茶餐廳逗留咗半個鐘就離開,唔使多講梗係由李永豪埋單找數.馮仁昭走上前同佢哋打招呼,點知佢哋個樣好鬼愕然.馮仁昭笑佢哋拍拖行街街,但思琦例牌否認話:「佢陪我放狗之嘛,我哋冇拖手呀.」既然佢都重要死撐,馮仁昭都冇嘢好講.
容祖兒過檔Neway
容祖兒噚日喺旺角Neway卡拉OK出席加盟儀式記者會,祖兒爬上十呎高台簽名,吸引近三百人圍觀.祖兒因為參加BigEcho歌唱比賽而成為歌手,BigEcho老闆娘Apple對佢好好,重介紹佢簽約英皇,祖兒亦愈唱愈紅.點知祖兒𠵱家簽約第二間卡拉OK,Apple傷心到喊,噚日祖兒就話:「我係被動身份,決策嘅嘢由公司決定.我同Apple姐識咗八年,感情好好,我都同佢講話有嘢要幫手可以隨時開聲.」
Boy'Z為Fans整壽司
二人組合Boy'Z噚日喺屯門幫壽司店剪綵,吸引近百歌迷聚集,Kenny同Steven重親手做壽司請現場歌迷食.對於今次幫壽司店剪綵,佢哋否認頂替師姐Twins,佢哋話:「我哋之後會同Twins一齊拍廣告.」
方力申好靜唔係冇人氣
方力申(Alex)噚日喺旺角出席宣傳活動時,對於有報道話蕭正楠因人氣夠,所以俾無綫監製睇中,取替方力申接拍無綫新劇《綠水英雌》,Alex就謙虛咁話:「我都有睇報道,其實因為我要準備考試,而且我個人比較靜唔代表冇人氣,呢行係圓嘅,第二時都有機會合作嘅,呢啲聽過就算.」
何超儀學詠春護膚
何超儀同男友陳子聰噚日情侶檔去灣仔賀詠春江志強拳術總會開張,重拜江師傅為師學詠春拳.何超儀接受訪問話:「其實我學咗年幾但冇正式拜師,𠵱家咪正式做入室弟子囉.」超儀又話:「我學咗之後皮膚都好啲,之前拍《千機變》有好多打戲,雖然導演有畀替身我,但每場打戲我都會學識晒啲動作.」
古仔遇示愛者不可思議
古天樂噚日去咗台北,為佢設計嘅太陽眼鏡系列ZeroX做宣傳.個眼鏡活動請咗台灣著名主持黃嘉千做司儀,因為對方曾經喺電視向古仔公開示愛,古仔今次見到佢就特別客氣,古仔用國語話:「我覺得她不可思議,香港沒有女孩會在電視上公然示愛,連我爸媽都說她好熱情.」


text:
米杜士堡都算係今夏買人買得最狠嘅英超聯球隊之一,繼簽咗荷蘭後衞列斯加同埋澳洲前鋒維杜卡之後,佢哋日前又簽埋車路士嘅荷蘭前鋒哈索賓基,似乎野心唔小,而且佢哋行政總監林比重話,今夏擴軍並未完結,佢哋跟住嘅目標除咗係買斷由車仔借用嘅荷蘭翼鋒辛頓之外,重想買埋車仔嘅中後場球員謝利美.唔怪得連英國博彩公司威廉希爾都開出「米堡」喺○四/○五球季攞到聯賽前四名嘅賠率得十一倍啦.
不過,我求大俠都唔係咁睇好嘞.冇錯,維杜卡同哈索賓基雖然都曾經喺英超聯一季入球取得雙位數,而列斯加重捧過歐冠盃㖭!不過,佢哋年紀唔輕,而且紀律一向又唔係太好,加上同時間咁多新加盟球員,淨係培養默契都有排啦,未必可以喺新球季一鳴驚人.
搵雷哥哥投賓菲加查柏東尼重舊情
我求大俠幾日前喺度講過查柏東尼走去葡超賓菲加做教練,可謂發霉球員嘅喜訊,事關當地傳媒預測佢會搵好多舊部屬加盟.話口未完,就得到佢親口承認第一個羅致目標,將會係AC米蘭嘅雷哥斯達;睇嚟其他費倫天拿舊部屬,例如阿丹尼,C阿武羅素等,都好快收到聘約嘞.
摩連奴條數「襟計」車仔不斷換零件
米杜士堡狂買人,但車路士就狂放人.車仔除咗有米茲洛,迪西里,比堤,華朗,史坦歷同哈索賓基離隊,辛頓同格朗基亞準備過檔;但咪忘記佢哋簽咗施亞,洛賓同保羅費拉拿同收番施馬田,重有兩,三件想買,所以大軍人數同上屆差唔多,邊可能係摩連奴定下嘅二十五人呀!
高層爭位立立亂德國足球爆危機
乜嘢係禍不單行,睇吓德國足總就一清二楚.佢哋𠵱家立立亂,除咗重未搵國家隊新教練接替辭職嘅禾拉,內部亦出現權力鬥爭.𠵱家佢哋足總主席禾費達畀人圍攻,話佢無能,要求佢下放權力,同司庫施雲施格一齊揸弗.話晒德國都係足球強國,希望佢哋化解呢次危機啦!
想踢巴西又唔夠料艾列頓死心不息
上屆德甲聯神射手艾列頓舊事重提,希望可入選巴西國家隊,並且出席○六德國世界盃,但我求大俠就認為佢死咗條心算啦!事關巴西前線有大細哨,又有新星法比安奴同阿祖安奴;而且艾列頓年紀都唔細,今年三十一歲人,不如叠埋心水踢好啲球會賽事,幫史浩克04攞盃好過.


text:
求驗客手記:忍痛踢足再縫25針
西甲爆蛋男好堅! - 求驗客
一蛋未平一蛋又起,布力般流浪嘅中堅史葛丹恩勇戰爆蛋要唞個幾月,原來喺西甲一樣有爆蛋男.畢爾包前鋒迪馬高斯喺上場西甲上演另一幕男人最痛,佢同丹恩一樣咁堅,就算受重創都唔甘心做「縮縮北行鳥」,負傷忍痛超過一個鐘完成埋場波先去處理自己傷勢.我求大俠淨係聽到都覺得赤赤痛,真係不得不封迪馬高斯做「鐵蛋猛男」.
足球員傷膝傷大髀就見得多,重要部位受創都係唔多常見,仲要慘事成雙,一日連嚟兩單.布力般流浪後衞史葛丹恩喺上星期六場英超勇戰受傷,事後先知原來係男人重要部位受傷,但都堅持到踢完場比賽先去治理,家要養傷6星期.
至於另一單聽落更毛骨悚然慘劇就喺上星期六場西甲聯賽發生,畢爾包喺主場以2:1擊敗薩拉戈薩,前鋒迪馬高斯喺上半場中段俾對手鏟中下體,雖然痛到飛起,但冇諗過要退下火線,仲踢足90分鐘.唔知好彩定唔好彩,畢爾包主場波褲係黑色,如果教練見到佢一褲都係,睇怕都唔會畀佢繼續踢落去啩.事後迪馬高斯去醫院,因為陰囊撕裂加埋尿道末端都有傷,結果要縫25針,嗰晚成晚都痛到瞓唔到,家至少要休息半個月.
迪馬高斯為球隊犧性咁大都重算有回報,畢爾包就係靠佢嘅助攻攞到奠定勝局一球.迪馬高斯講番呢單嘢話:「中咗招之後我都知係受咗傷,到中場休息嗰陣我發現情況都幾嚴重,不過我覺得自己頂得住所以繼續踢.係男人嘅話應該都想像到嗰度被踢中會有幾痛.睇怕未來一年我都會係隊友茶餘飯後嘅取笑對象咯,家只係希望盡快傷癒.」難得仲識攞自己嚟講笑,迪馬高斯你真係堅.
不過咁樣死忍爛忍係咪好?香港代表隊隊醫張維醫生雖然以「超人」嚟形容迪馬高斯,但就唔認同佢嘅做法:「如果我係在場隊醫,就一定要佢即刻離場去醫院,因為生殖器官的血液十分豐盛,好易流血不止,加上他着嘅波衫,波褲都唔多乾淨,好易引起併發症.」浸大體育系副教授雷雄德就話:「有啲尿液帶有毒素,若入到體內其他部位會死得人,佢嘅情況應該緊急處理,唔好繼續比賽.」


text:
2016年關公真係好忙,因為每次有公關災難,網民都會叫阿關公出嚟幫幫手,咁啱2016年又真係好多公關災難,次次都大大鑊.
首先係有「天下第一關」之稱嘅鄭紹康嘅公關災難喇,喺九月嘅時候,陳子聰病癒相流出,之後蘇永康暗示鄭紹康盜用徐濠縈IG嘅陳子聰相,兩個就隔空互片,喺年尾何超瓊重組天機公關,鄭紹康被踢出局.
而事件嘅另一主角蘇永康,喺暗示完鄭紹康之後,自己都引法咗公關災難,喺12月嘅時候,蘇永康宣佈老婆有咗BB,講到對自己小朋友嘅期待,佢就話:「我唔想生個梁天恆(梁頌恆),我唔想生個游蕙禎,我要佢識分莊閒,你可以反叛,但絕對唔可以做啲背祖忘宗分裂國家嘅事情.」就係呢番言論,引嚟公關災難.
Viu TV今年4月開始,一年都未夠,已經引發咗唔少公關災難,第一係《跟住矛盾去旅行》嘅第二輯,其中一部份係王丹同馮敬恩去日本,但突然之間ViuTV發聲明話二人舉行記招「宣揚港獨」,借機宣佈抽起唔播,釀成一場關公災難.ViuTV早前喺免費電視直播全港首屆「電動房車挑戰賽」,點知播到最後兩圈就變咗播新聞,畀網民喺facebook勁鬧,引發「關公災難」.
除咗VIU之後,都有大品牌發生過公關災難,有護膚品品牌原喺5月底,公佈邀請何韻詩合辦小型音樂會,但後來急發聲明,重申何韻詩並非代言人,仲單方面以安全因素為由取消音樂會,原因受到大陸網民 媒體怪責…當時唔少香港網民聲稱杯葛品牌.
今年7月嘅時候,周秀娜都引過公關災難,當時全城期待《Pokemon Go》喺26號推出,但娜姐就話喺20號就有得玩,到咗20號,娜姐所講嘅有得玩,原來只係直播佢扮比卡超喺商場走嚟走去,條直播仲吸咗6000幾個嬲嬲,最後娜姐都有出嚟道歉.
不過今年公關除咗災難之外,都有化解公關嘅高手,講緊嘅就黎明黎天王喇,4月中喺中環開騷,頭場臨開場﹐政府突發出公告,表示因不符合消防安全的規定,所以第一場演唱會開唔成,之後黎天王好快咁化解咗呢個災難,就係交待,認錯,道歉,好多時其實就係咁簡單,希望新嘅一年,大家可以學下黎天王嘅解決方法.


text:
求驗客手記:學伊巴玩高難度擒黑貓
MK恩變蠍子王
伊巴式嘅入波,來自伊巴嘅助攻,今次嘅主角係米希達利恩(MK恩).呢位阿美尼亞足球先生喺拆禮物日嘅英超,接應伊巴謙莫域嘅傳中,以一記飛身蠍子擺尾勾射,攻破「黑貓」新特蘭大門,助曼聯主場贏3:1,聯賽四連勝.可能呢球波太精采啦,旁證都睇到目瞪口呆,留意唔到MK恩原來越位在先.
MK恩(左)以蠍子擺尾式射入,呢球應該係呢日英超嘅金球.路透社
曼聯呢場面對前主帥莫耶斯領軍嘅新特蘭,全場圍攻,伊巴喺39分鐘助攻戴利白蘭特開紀錄.82分鐘,保羅普巴把握對手失誤,傳畀伊巴半單刀埋門,呢位35歲瑞典老將射成2:0.伊巴一向係球壇特技人,專入啲高難度世界波,似乎感染咗隊友MK恩.喺86分鐘,伊巴右路傳中,後備入替嘅MK恩前柱入楔,但人前波後,點樣好?佢好似伊巴上身咁,凌空施展蠍子擺尾,就將個波勾咗入網.呢球波令人O嘴程度可以同哥倫比亞門將希基達嘅蠍子尾救波,同埋港將法圖斯嘅蠍子尾烏龍齊名.MK恩賽後話:「呢個係我入過最靚嘅入波!我原本以為個波會喺我前面,點知佢去咗後面,我唯一可以做嘅就係博一博起後腳.」美中不足嘅係原來MK恩越位在先,可能旁證都睇到呆咗,冇舉到旗,曼聯拉開到3:0.
喺補時一分鐘,波連尼幫新特蘭破蛋嗰球都係靚波,佢喺禁區頂心口一控,右腳一拉,個波直飛死角.最後,曼聯主場贏3:1,聯賽連贏四場.領隊摩連奴話呢球蠍子尾世界波可以幫到傷癒復出嘅MK恩增強信心.
另外,伊巴喺2016年已經為球會(曼聯同巴黎聖日耳門)射入50個波,係得51球嘅美斯多過佢.趁西甲歇冬,而曼聯喺除夕仲會對米杜士堡,伊巴有機會超越美斯.


text:
每逢年尾幾日假都係home parties大日子,同埋睇人滯留日本機場失禮表演,沒有例外.
家姐我成日俾人問外遊點玩先抵,peak season去圍威喂一定唔係我嗰皮先;仲要暴風雪季節去北海道?Well,我完全唔明去東京會驚幅射,但去北海道唔驚暴風雪唔驚delay瞓機場係咩心態囉.
以抵玩角度,呢啲地方,呢啲時間,一定超多人超貴超迫,機票酒店唔再講,玩得嚟唔盡興簡直係大忌,人迫人都嬲啦,仲要瞓機場人迫人,有乜為先?
當然君不見大部份着晒嘅都係帶埋細路去嘆暴風雪上Geog堂嘅港爸港媽,年尾放假先有時間帶一家大細旅行㗎right?明嘅明嘅.幾日後又新年新開始,early planning係抵玩必修科,家姐教定路2017年年尾闔家旅行保平安攻略:
一,好鍾意而又一定要去北海道滑雪的話,可以先參考過去幾年細路校曆表,同公司請定假,學校一開始放假就直飛北海道,一般滑雪場11月尾就開,基本上越近年尾至2月係暴風雪高峯期,早去早享受又安全啲.
一早plan定就可以睇實平機票,一家大細就梗係唔坐廉航啦,港航北海道來回都係三千零,有晒飛機餐又坐得舒服,使鬼咁辛苦儲里數搭CX咩,碌DBS Black Card留番嚟免費book北海道酒店啦.
二,聖誕既然有假又有錢想去旅行的話,可以去東京大阪呢啲非高危地方,燈飾又靚又可能有雪落,北海道或者北歐呢啲俾雪搞到好甘嘅地方,真係咪搞我,我寧願去泰國避吓寒.
嚟緊1月尾又農新年假,咪話家姐唔提你,嗰期都好高危吓.都係嗰句,玩得唔開心就幾平都唔抵啦.
(家姐教路)2017年like晒啲航空公司facebook同埋subscribe email alert,年中有咩優惠機票都可以即刻mon到,唔使等人提;另外坐廉航嘅諗清楚係咪真係要開張成行成巿嘅儲milage信用卡,儲得嚟都飛咗幾轉.
關家姐
http://fb.com/kwangajei
本欄逢周三刊出


text:
馮仁昭四圍超:吳宇森建千萬古
3628
赤壁開戰 - 馮仁昭
由吳宇森執導嘅大製作《赤壁》,就嚟喺北京開拍,劇組近日正密鑼緊鼓趕搭布景,扮演小喬嘅林志玲為咗拍好呢套處女作,𠵱家已經去咗北京受訓.
曾多次傳出俾人飛起冇得扮孫權嘅張震,雖然仲喺台灣,但原來佢正秘密練功夫同馬術,而代替梁朝偉演諸葛亮嘅金城武已經試咗造型.
片中幾個主要嘅場景,好似孫權嘅宮殿同小喬屋企會喺北京電影學院度搭,而劉備嘅宮殿就係改建涿州影視基地嘅東大殿,至於曹操嘅營寨就喺河北省西鼓縣村嘅水庫湖邊,劇組仲填平部份嘅湖嚟搭停泊戰船嘅港灣,呢啲咁宏偉嘅布景,估計花費過千萬人民幣.
另外,《赤壁》嘅重頭戲「草船借箭」,「火燒連環船」嘅場景就搭喺河北省易縣安格庄水庫,劇組已喺湖邊做咗兩艘戰船,為咗儲水拍戲,水庫閘門都閂埋咗好耐.
除咗水戰重頭戲之外,仲會喺易縣影視城外嘅斜坡拍馬戰戲,劇組喺城門外堆起許多土堆,上面仲有好多熱辣辣嘅馬屎,睇嚟趙雲會喺呢度七進七出救阿斗;至於張飛喝退曹軍呢段戲,就會喺張飛嘅故鄉涿州拍,格外有意義.
劇組喺湖邊搭建停泊戰船(箭嘴示)嘅港灣,場景十分逼真.
由於該橋景剛搭置妥當,為咗安全起見,即掛上禁止進入嘅牌.


text:
轆Book:豐田閉門造車成一哥
偷佢師學發達
記得細細個嗰陣,每日都搭豐田小巴返學,感情深厚如老友記.喺過去呢10年,我呢位老友記更已榮登汽車界產量最高嘅一哥!至於小記,依然係個人工奀奀嘅打工仔,點解我老友咁掂而我就咁霉?小記特登踩上代理豐田嘅皇冠車行,尋找豐田攀上一哥地位嘅成功之道.
「豐田成功關我鬼事?我又無買佢股票!」假如你咁諗就肯定無發達,皆因豐田獨門秘方「閉門造車」完全可應用喺打工仔身上,助你平步青雲!
記者:周達之
攝影:陳陶鈞
Model:Fion
形容豐田閉門造車,全因佢懶理世界各大企業嘅管理論調,反晒傳統冇自己一套,而且仲相當騎呢㖭!最多人熟悉嘅係即時化生產(JustinTime)——沒有一件要用的零件在被需要用前就做好,以及錢不應該花在存貨及倉儲上.簡單講即係生產流程要配合得天衣無縫,唔可以堆積零件庫存.呢個理念雖可作為生產嘅金科玉律,之但係如小記呢類打工仔嚟講,呢個理念又可以應用得上咩?原來係可以嘅!
李先生話:「JustinTime一般被理解為減少庫存,但當中其實隱藏住一個重要理念.喺生產流程當中,之所以有庫存,係因為生產流程唔穩定,有人怕生產線出現問題而缺貨,於是諗出存貨嘅方法嚟應付不時之需.但豐田嘅概念就認為,如果生產上出現問題,唔應該用庫存嚟掩蓋呢個問題,而係應該將問題暴露出嚟,俗啲講就係谷爆個問題,然後將佢解決!千祈唔好遮蓋問題,因為遮蓋問題所花嘅人力,資源同時間其實比面對問題仲要多!」
第二個成功理念就係「實地現場堪察了解」,即係叫大家唔好淨係坐喺寫字樓工作,即使係身為執行董事嘅李先生,亦經常走去元朗嘅車場巡視,親身發掘問題,李先生話:「假如唔親身到工作現場,你永遠無可能了解實際狀況,連問題都未發現到,更加唔會有解決嘅方案,亦唔能夠喺重要嘅時刻向老細表現你嘅工作能力.」
「正因為唔可以再用庫存嚟掩蓋問題,所以迫住公司上上下下去改善生產,改善問題,令到豐田嘅製造成本,速度同質量都能夠做到咁好!將呢個理念應用喺一般打工仔身上,即係話叫大家唔好遮掩自己嘅缺點,要去承認自己嘅缺點,俗語即係唔好死撐!因為越係死撐嘅人就越係無進步!」
■香港大部份的士都係皇冠,攞咗牌仲要噴埋銀頂先出得車.
「Wedon'tjustbuildcars,wealsobuildpeople.」呢句世界知名嘅豐田口號就係第三個成功因素,李先生表示,無論係作為管理階層,還是作為團體嘅一員,每個人都應該尊重他人,同時亦要發揮他人嘅長處,咁樣先至可以令工作做得更好!
喺香港,豐田生產嘅的士,小巴及Van仔差不多佔市場九成以上,對於一班日揸夜揸豐田車搵食嘅司機大佬,又點睇呢?
蕭先生
「呢部豐田小巴幾好揸,行起嚟好暢順,亦都好少壞,搵食車最緊要係襟用,壞一日車就做少一日生意.」
阮先生
「呢部的士我揸咗7年,一直都幾好,無乜點大修過,而且豐田零件多,要修理都好方便.」
嚴先生
「呢部豐田HIACE我揸咗四年,同行好多都係用豐田車,因為貪佢耐用,下次再買車我都會買豐田.」
豐田得以登上一哥寶座,全靠一系列受歡迎車種,而當中嘅Corolla,Lexus,以及Prius更可以話係豐田嘅三系猛將,缺少其一,豐田都無可能有今日嘅成就!
凌志品牌於89年喺美國成立,以周到客戶服務同高品質贏得北美市場極高評價,現已躋身美國頂尖品牌,03年更反輸入回日本.凌志可算豐田開拓高檔汽車市場嘅最重要車種.
1966誕生嘅Corolla掀起咗平民汽車熱潮,由日本以至全世界均大受歡迎,差不多成為咗豐田嘅代名詞.豐田官方網站所記載嘅資料表示,Corolla至今全球銷量已達三千萬架!
面對石油價格同環保意識高漲,豐田已把重任交託喺97年推出嘅混能汽車Prius身上.豐田投入鉅額資源發展混能技術,取得專利多達350項,連福特亦要向其購買相關技術.
除咗企業理念令豐田得以奪取世界第一之外,以下數個例子亦充份反映出豐田文化嘅終極境界,相信各位睇完之後都會大感驚歎!
豐田公司係以日本豐田家族嘅姓氏嚟命名,「豐田」嘅日文發音係「Toyoda」,之所以改成「Toyota」,原來係為咗發音響亮啲好聽啲,對公司嘅發展有利啲咁話喎.為咗公司形象連姓氏都可以改,有乜法子唔成功!
正所謂肥水不流別人田,一間公司採購零件當然先揀同一集團嘅出品,不過豐田06年生產嘅Corolla,錶板定單居然外判畀人而非附屬公司Denso,理由係人哋產品更好!豐田連子公司都踢開,呢種六親不認嘅至高境界,你又學唔學得到?
豐田附屬公司Denso為提升生產效率,無所不用其極,喺泰國嘅生產線僱用嘅女工,高度要求居然清一色155cm!因為廠方做過模擬生產實驗,發覺女工身高偏差太多,會產生「無附加價值」嘅動作,影響生產線嘅流暢度,點到你唔服?


text:
天星碼頭之後,又話保存皇后碼頭,講共同回憶.左丁山對皇后碼頭就冇乜回憶咯,只記得咁多年來,曾經在皇后碼頭上落遊艇兩三次,但因為左丁山怕暈船浪,唔係好鍾意遊河,已經好耐好耐冇去過皇后碼頭,故此無甚記憶.至於以前啲港督來港履新,在皇后碼頭上岸一事,最近最近一次已經係一九九二年彭定康到港,左丁山幾乎唔記得咗.講共同回憶,左丁山最記得嘅公眾地方就係啓德機場,咪又拆咗!
回憶係好私人嘅一回事,呢日睇新聞,知道陸海通大廈將於年底拆卸,改建成甲級寫字樓,不禁大叫可惜,幾乎想去搞示威,保護「舊文物」.小記者G聽到,問左丁山:「陸海通大廈喺邊度,點解要保留?」左丁山答:「聽過皇后戲院未?」小G話:「去睇過一次戲,冇去好耐,幾乎唔記得咯,香港啲戲院成日拆嘅啦,拆皇后戲院有乜稀奇.」咪係囉,所謂共同回憶係好個人化嘅,左丁山對皇后戲院有感情啫,小G當佢冇到.
陸海通大廈拆後,皇后戲院不復存在,於是昔年中環兩大戲院「皇后」,「娛樂」都冇晒,以後睇戲只好去IFC.好難講嘅,據報陸海通大廈現時每月呎租係二十至三十元之間,改建後可收六七十蚊,係業主都想改建啦.現時皇后大道中最新大廈YorkHouse收租近一百三十元,IFC去到一百五十元,普通公司好難頂,聽講安永會計師事務所搬入IFC二期後,風水甚好,生意多到做唔切,點知時間飛逝,眨吓眼就要講新租約.一位資深會計師對左丁山講:「我哋呢行無論生意點好,都難以負擔呎租一百元以上!」安永係大租客,搵幾萬呎新寫字樓唔係容易,睇怕想搬走都會好傷腦筋.
行過舊文華酒店,就係聖佐治大廈.一位老友嘅寶號設於聖佐治樓上,最近加租至每呎八十元,老友牙痛咁聲.冇得講啦,獵頭大公司RussellReynolds設於中滙大廈,因租金急升,一樣要搬.會計師,大律師都同左丁山講:「我哋專業人士係為業主打工嘅!」


text:
隔牆有耳:阿瑟王細個好乖㗎 - 李八方
近排嘅教院風波聆訊唔單止峯迴路轉,仲好有教育意義,除咗話畀大家知學術自由係好重要嘅原則之外,跟開呢單新聞嘅市民,仲可以順便學埋英文,例如rape係點解呀咁.不過,市民冇因為咁而向阿瑟王saythankyou,噚日佢仲同林公公雙雙當選中產人士「最想叮走嘅局長」,認真慘情!
通常政治人物民望插水要補飛,不外乎嗰幾招,都係搬老婆仔女,老竇阿媽出嚟sell溫情之類.阿瑟王最近同大佬寶哥哥一齊接受紅十字會嘅會訊訪問,就大談當年兩兄弟跟住媽咪去做義工同捐血嘅童年往事,力sell乖仔形像.
話說流住blueblood嘅阿瑟王出身名門望族,家境梗好啦,但佢媽咪李福樹夫人都好體恤民間疾苦,45年前已經為紅十字會勞心勞力,仲日日去醫院幫手整棉花球.香港地以前搵食艱難,冇乜人捐血,身為長子嘅寶哥哥一滿17歲就俾媽咪捉去獻出第一袋血,雖則流血不流淚,但就話捐血者獲贈嗰杯飲品「真係好難飲」.據聞杯嘢係橙色,但成份就冇人講得出,聽講用嚟補充體力好有效,但可能太多人飲唔落,紅十字會都要換貨,𠵱家捐血之後有橙汁或者即沖飲品任揀,仲有大把梳打餅慢慢歎.
至於當年未夠秤捐血嘅阿瑟王,就加入紅十字青少年團,幫手喺街度追住人叫人捐錢.大把身家嘅佢仲好感觸咁話:「寫張支票,用金錢資助人道工作是一件十分容易辦到的事,但社會需要的不只是寫支票這個簡單動作,而是衷心助人的心.一個人成敗不應向錢看,更重要是看他的心.」
喺上星期嘅教院聆訊度,唔只阿瑟王嘅舊拍檔「教統局女王」羅范被指點名要教院炒人,教院校長莫禮時仲話,阿瑟王曾經用2億資助,「利誘」教院同中大合併.唔通阿瑟王咁講係有感而發?佢成世人食飽無憂米,開支票梗係當食生菜啦,但如果個payer係政府庫房就唔同咁講喇.
不過咁,個聆訊仲未完,真相係點仲未知.學阿瑟王話齋,最重要係問心嗰句,八方都希望,所有喺聆訊作供嘅人都本住自己個良心,講出真話,咁就真係衷心幫香港喇.


text:
爆機狂迷:港隊潘文迪新試《WE9》倒戈日本打港隊
你冇睇錯!一直穿24號港隊球衣,效力晨曦嘅潘文迪,佢竟然變節效力日本隊倒戈打港隊!其實講緊嘅係Game迷期待已久嘅《WE9》;嚟到第9集,無論畫面,球員動作,都比前作仔細及靚咗;不過,最爆係終於加入港隊資料,除咗潘文迪,就連大家熟識嘅「鋼龍」范俊業等香港球星都會在Game內出現.今次特別邀請潘文迪親身「試踢」,用日本隊VS港隊激鬥一場,絕對史無前例!
記者:陳國輝 攝影:陳陶鈞,陳智良
聽到《WE9》加入埋香港隊,好多人一定好恨揀佢嚟用.查實佢只會喺「NIPPONCHALLENGE~Gofor2006!」模式入面出現!喺呢個故事Mode,玩家必須選用日本隊,然後逐步逐步,由外圍賽慢慢殺入2006德國世界盃決賽周.即係話,除咗日本隊,玩家就唔能夠揀其他隊用;至於新增嘅港隊,雖然冇得用,但會成為敵對球隊在比賽中出現.《WE》迷如果想同佢哋打一場漂漂亮亮嘅仗,不妨將香港與日本隊編入同一組,咁大家就會好快碰頭!
■球場上出現積雪,此情此景,喺《WE》還是第一次見.
■雖然隻Game係日文版,不過MainMenu會以英文顯示.
■細哨一類球星都會出現,而且連面部表情都刻劃好仔細.
《WE》嘅射波招式,不嬲最多最齊,但係數嚟數去始終都少咗一樣,就係腳內檔!真實比賽入面,潘文迪話呢種技巧唔係咁容易練成,一來射門角度難控制,二來唔使拉弓,個波會冇乜力.不過,若然你練得純熟,腳內檔就係破網贏波嘅關鍵!《WE9》特別加入呢一招,當球員能力值有所不及,但係又夾硬用腳內檔,最終可能連門框都射唔中!但係,如果揀啱合適對象,好似施丹,朗拿度或者碧咸之類嘅技術型球員,由佢地用腳內檔射門就會準繩好多!甚至乎試過企喺中圈附近,大腳射向龍門都中框,吼實守門員行出禁區嗰陣用就最啱!
從上幾集起,《WE》已經加入咗MasterLeauge模式,而今集仍然會加強呢方面嘅真實性,如果想成為聯賽冠軍,玩家唔單止要有熟練嘅射門技術,同時重要識得做領隊,行軍遣將,可謂文武兼備!喺練習模式,《WE9》將上一集嘅五種項目,增至十多種,其中最特別係加入咗守門員訓練.好明顯,玩家喺今集唔係齋進攻咁簡單,重要識得防守!另外,玩家可選擇用原創球員或者自創球員比賽,要留意,球員嘅能力值會因應年紀,疏於練習或者欠狀態而下滑,如果原創球員不幸退役,新嘅同名球員就會誕生,至於喺邊一間球會出現,咁就要自己發掘喇!
遊戲名稱:《WORLDSOCCERWINNINGELEVEN9》
售價:$428
對應機種:PS2
開發公司:KONAMI
遊戲類型:足球
發售日期:8月4日
(c)2005KONAMI
查詢:龍勇(22468113)
畫面勁升級
從PS年代已玩《WE》,今集畫面靚咗,操作更多元化.另外,我亦好鍾意玩日本隊故事模式,皆因夠創意,而且重有機會遇上港隊㖭!但如果港隊嘅造型再細緻啲,咁就更Perfect!
個波彈咗
《WE9》真係好Pro,連足球都可自選adidas橙色專用球或PeliasII.因為個波輕咗,所以射龍力度亦有所改變,特別頭槌攻門,球速快咗,重經常喺守門員前面彈地,整體真實咗!
新進攻模式
今集可設置多兩個新位置「Wingback」及「SecondSignal」,前者類似巴西卡路士,進可攻,退可守;後者主要負責二傳功夫,協助射手入波,呢兩個位置都大大強化進攻意識!
好想阿叔做球評
球場數目增加咗,例如Mestalla,Riazor同埋NewlandsStadium等;今集新加入日本著名嘅評述員中西哲生及JonKabira等,如果下一集多埋「阿叔」同埋伍晃榮做評述就更好喇!


text:
教育局要中學自願縮班,避免殺校震盪,當然合乎教協教聯嘅要求.股票T位公子剛啱入學讀K1,有排都未到升中學階段,已經驚定先,恐怕他日名校冇位收佢個仔.分析W個乖仔出年四歲,就表示未驚過,佢以分析師口吻講:「○六年以後香港出生嬰兒數目增加得好快,已恢復舊觀,到我個仔讀中學嘅時候,學校要擴班o架嘞,呢幾年來港生仔女嘅內地人之中,唔少已在香港買晒樓,香港有十二年免費教育,每年唔駛向教師送一萬幾千元禮券,幾好呀,他日小學,中學生數字一定回升!」
不過似股票喎,回升之前就向下一沉,先殺好友再殺淡友,啲普通學校唔知有冇抗跌能力,避過一劫呢?資深教育記者A就話:「現時中學分三大類,一是直資學校,不受殺校縮班所影響;二是著名英中,穩坐釣魚船,學生多到收唔切,抗拒縮班;三是普通中校,唔高唔低,最為危險.譬如灣仔有間富豪飯堂F記,同街有間食肆叫M記,孫公就係想F記每日開少幾張枱,希望一啲食客去F記搵唔到枱就自動走去M記,否則嘅話,一間F記爆晒棚,一間M記拍烏蠅,M記啲廚師,侍應要統統炒魷o架嘞.」
孫公可能係好心,特登要照顧M記,但如果M記嘅廚房真係唔掂,F記嘅食客點解要走過去幫襯呀?記者A話:「同區得兩間,冇得揀,唔制就走去中環間直資Y記啦!」


text:
好武功之六:我拋5分鐘樽已經流晒大汗!
今日PG家長指引,皆因講嘅係高難度拋酒樽危險動作,小朋友喺屋企千祈咪亂學.做咗1年調酒師嘅Vishal係尼泊爾人,經驗雖淺,但已練成一身拋樽好武功:「平時一得閒我就會練習㗎喇,一日練幾多個鐘?好難講喎,忙起上嚟可能成個禮拜練得幾次㗎咋!其實拋樽唔算好難,好多調酒師都識,不過雙手一定要靈敏.拋樽要訣在於Timing,拋樽同接樽時間要配合得好好,否則一地玻璃碎.」見Vishal左手交右手,右手接左手,好似好輕鬆啖定,問番先知原來拋樽都好消耗體力,Vishal扯晒蝦咁話:「唔停咁拋會好攰㗎,一來雙手要不停咁郁,二來要全神貫注,拋五,六分鐘我已經流晒大汗.」
Vishal6年前嚟香港,原先做室內設計,後尾轉行做調酒師,兩份工作比較,佢話Enjoy𠵱家份工多啲:「以前嘅工作好單一,𠵱家有趣好多.做調酒師點止要調酒,我仲會同客人傾偈,溝通好重要,見到客人開心,我都會好滿足.」有如此好武功,平日喺客人面前拋吓樽都夠開心啦,「其實平時好少喺客人面前表演㗎,因為拋樽根本對調校一杯好酒無實際作用,只有喺酒吧搞Party嗰陣,我先會特別喺客人面前表演.我亦唔會喺酒吧以外嘅地方表演,因為酒吧吧枱入面唔係硬地,所以唔怕打爛玻璃發生意外.」
記者:黃若茵
攝影:陳陶鈞
舂碎鮮青檸,西瓜,薄荷葉,再加蘭姆酒及梳打水.味道以酸為主,入口薄荷葉的冰涼味道慢慢在口腔散發,頗清新.
豬肉碎跟泰式香草及指天椒碎一齊炒,齋食肉碎好辣,用生菜包住肉碎一齊食,清新得來中和辣味,更食得出肉碎的香口.
混和果汁,黑櫻桃酒,蘋果酒,甜甜的甚有熱帶風味.Vishal加入紅酒,不但令酒味更濃烈,亦為飲品添點神秘的深紅色.
KlongBar&Grill(22178330)
地址:灣仔駱克道54-62號博滙大廈地下


text:
《黑》到爆:黑社會之紋身 現代蠱惑仔興紋耶穌
「藝之繪」紋身師傅高佬入行20年,見證香港紋身潮流轉變:「八九十年代最多出嚟行嘅蠱惑仔紋身,紋嘅多數龍虎鳳呢類猛獸,貪威猛夠煞氣吖嘛,紋嘅地方多數係心口,手臂,膊頭,慌死人睇唔到嗰隻,紋得觀音嘅就梗係想保平安,甚至紋鍾馗嘅都大有人在.」現在呢?反而少真正蠱惑仔紋身,潮人明星卻人人少不了一個紋身,「𠵱家已經好少蠱惑仔紋身,就算紋都紋得好潮,荊棘圖案就最大路,呢期有蠱惑仔想出位,仲紋耶穌上身㖭呀!紋嘅地方亦唔只係背脊,手臂,連手指手背都會紋,不過我自己就唔會幫人紋面,怕佢將來後悔嚟搵我;其他好似喉嚨等重要部位我都唔會紋,太危險啦.」翻着大本大本的紋身圖案冊,花多眼亂,真的由耶穌到哲古華拉等人像圖案都有.
現在的蠱惑仔紋耶穌,過來人志雄卻滿身傳統龍與鳳,未訪問,第一時間被他雙臂吸引,忍不住問:「其實你啲紋身有無意思㗎?」他說:「我右前臂本身有個一條龍俾刀插到流晒血嘅紋身,後生年少氣盛,諗住話畀人聽我狼到連龍都夠膽殺.後嚟識咗好多叫乜龍物龍嘅江湖人,咁多人叫阿龍咯,仲有條龍喺手臂唔係咁好,咪紋個孔雀冚住佢囉,右上臂就有隻鷹,後來手臂愈嚟愈粗,所以又走去日本紋啲圖案喺側邊.而左手全隻手臂紋嘅都係屋企人,有Father,Mother,上臂仲有太太同仔女個名.」嘩,好溫情洋溢.
現代蠱惑仔少紋身,但江湖漫畫卻十年不變,幾乎個個主角都有紋身,《古惑仔》編輯JackyMan話:「我哋都會上網參考外國紋身圖案,睇吓潮流興乜圖案先加落公仔度,希望唔會Out兼配合到實情喇,舊角色主要紋龍紋鷹,新角色多數紋荊棘圖案.不過畫公仔還畫公仔,讀者來信索取紋身圖案,照畀,但我哋唔鼓勵人紋身,第時後悔就無謂喇.」
紋身以猛獸為主,紋者多為江湖人士,藉身上猛獸顯示自己氣勢.
款式多樣,圖案以線條為主,從字款到人像等圖案都有.
想玩紋身又唔夠決心?可以試吓印水紙吖,款式一樣多到你有排揀!女人街有售,每張$10,抵玩.
紋身可改運?非也!從玄學角度看,紋身等同破相,堪輿學家麥玲玲說:「紋錯部位對運程會有負面影響,張栢芝紋腳踝就破壞咗事業運.」紋身與身上的墨一樣,膊頭有墨代表辛苦命,手腕腳踝有墨會影響事業運,「傳統龍虎鳳圖案會增加個人戾氣,有損人和,咪紋!觀音等神明一樣,神明係用嚟供奉嘅,紋上身對神明不敬盞得惡果,都咪紋!我建議要紋都紋喺背脊同腰間,影響最少,又或者選擇一啲旺自己嘅顏色,揀祥和圖案,減低紋身對自身嘅影響.」
以前一見左青龍右白虎就知係蠱惑仔,𠵱家啲人又點睇紋身呢?


text:
自從方逸華入主無綫後,無綫各部門都閂水喉,慳得就慳,早排先減薪裁員,請梁思浩食豉椒炒魷,而無綫繼《都市閒情》後,《勁歌金曲》亦喺個幾月之前無端端取消咗現場觀眾,搞到啲歌手錄影時冇晒氣氛好冇癮.
馮仁昭聽聞取消現埸觀眾原來係為咗慳錢,事關每次請觀眾嚟要租幾部城巴接載佢哋,又要搵紀念品,重要加派保安同工作人員照顧現場觀眾,開支每次都要成二萬蚊,所謂小數怕長計,無綫喺閂水喉大前提下,啲節目咪盡量減少請現場觀眾嚟囉,認真縮骨!
壯陽你推我讓
另外,李克勤前晚喺無綫將軍澳電視廣播城出席《勁歌金曲》錄影,佢話近日忙於同譚詠麟去內地做巡迴演唱會,每月大約做兩至三場,最近啱啱去湛江演出,由於贊助商係壯陽補酒商,所以大會重請佢兩個飲壯陽酒.飲嘅時候克勤同阿倫都你推我讓,阿倫話:「我二十五歲重得,唔使呢啲嘢.」而克勤就話:「唔使太早飲,我自己有實力,重可以靠自己.」認真搞笑.
利嘉兒見靚教堂即恨嫁
利嘉兒早排去咗加拿大拍攝旅遊特輯,佢參觀過一間全世界最細嘅教堂,旁邊重有一個好靚嘅湖,佢話:「去完呢個地方之後,我開始對結婚有憧憬.」問佢有冇考慮過同周國豐步入教堂,點知利嘉兒就話:「最後同邊個結婚都未知,我哋一齊冇幾耐,未咁快,但係大家對呢份感情係認真嘅.」
萬綺雯吊威吔傷腰
馮仁昭聽聞萬綺雯(萬二蚊)早幾日喺北京拍亞視劇集《我和殭屍有個約會3永恆國度》一場吊威吔戲嘅時候,發生意外跌傷腰骨,情況都幾嚴重.但噚日亞視就話萬二蚊其實只係扭親冇大礙,而佢已經返香港睇咗醫生,馮仁昭本來想慰問吓萬二蚊,但call極佢都冇覆,唔通佢嘅傷勢好嚴重?
劉德華開中國化演唱會
劉德華日前接受商台訪問,講起今年九月就會開演唱會,檔期就喺正歌神許冠傑(阿Sam)之後,華仔重話要叫阿Sam幫手,買五十張劉德華嘅演唱會飛就換一張阿Sam嘅演唱會飛.華仔重話自己未試過舉行一個覺得精采嘅演唱會,所以今年佢想搞一個好中國化嘅演唱會,重話唔只變臉咁簡單,懶神秘咁.
許志安入廚唔傾心事
許志安噚日出席喺商台舉行嘅「品味.生活調教室」活動,安仔重即場調酒同埋整甜品Tiramisu,不過整Tiramisu嘅時候,安仔就顯得雞手鴨腳,但佢自己就話都幾鍾意煮嘢食,之前佢同鄭秀文嘅廚房宣言咁深入民心,問佢𠵱家重有冇喺廚房同人傾心事,安仔就話:「唔講呢啲嘢,都係舊聞啦,我𠵱家入廚房淨係攞嘢飲.」


text:
走進亞視 追憶八景
亞視筱靖劉錫賢蔡國威宮雪花黃集鋒秦啟維張家瑩鄭伊娜天台化妝間大堂八廠記者室canteen員工餐廳道具房服裝間
往事只能成追憶,亞視明年3月31日變舊迹,在亞視即將變成我們的集體回憶之前,本報邀請了宮雪花和黃集鋒引領大家進入2007年開始使用的大埔亞視總台,參觀八個亞視必看景點,訪問八個亞視藝員細說他們在電視台的生活點滴.
1995年47歲高齡亞姐宮雪花,為亞視寫下創舉,她對亞視感情深厚.日前花姨踏進大埔亞視總台的大堂,看着空曠大堂豎立一旁的a字巨型徽章說:「其實a字揀橙紅色呢個設計係好sharp,不過個大堂真係太空曠,之前話睇風水改動過,但都幫唔到幾多.其實廣播道時個大堂好細,但係好溫暖,大埔呢個早就應該綠化,搞到似個花園,只係𠵱家講乜都冇用,希望佢賣地賣得好,畀錢王征可以準時出番啲糧畀班同事.」
採訪:黃曉妍,周鳳儀,楊潔雯
攝影:沈健程
黃集鋒:2012年參加亞生,尤其呢個八廠,𠵱家冇開燈好黑,感覺成個八廠好空,好淒涼.仲記得我選嗰陣真係好熱鬧,𠵱家見到人走茶涼,見到都好心痛,同埋我選亞生時喺亞視門口影第一張相,我覺得唔會離開呢間公司,估唔到搞成咁.
張家瑩:正正喺大堂角落頭有一間房,記得我第一次入去,腳都震埋,因為我成日驚自己唔知講乜嘢,個腦空白一片,我記得自己嗰次語無倫次,係個好深刻回憶,我以後見到呢間房覺得好恐怖,唔想入去.
筱靖:我最難忘就係化妝間,每一次開廠之前都喺化妝間等,我平日留得最多時間嘅,就係呢度.同埋之前台慶喺化妝間唔見咗錢,俾人偷咗幾千蚊,就係嗰件台慶失竊事件,呢個梗係令我留下最深印象喇!
蔡國威:我做咗亞視20年做過好多綜藝節目,好多服裝都係公司提供,每次返去都會踏入服裝間,試身,度身,所以我哋同服裝間阿姐建立咗一個非常好嘅關係,就好似親人咁,真係乜都俾佢睇晒.
劉錫賢:道具房我梗係去過.記得以前廣播道係好雜好亂,你唔會知收埋喺邊度,如果漏單,真係唔知會放喺邊,但道具房同事可以即刻搵到畀你.搬入大埔個道具房就比較偏僻,比較大,同樣都係唔知啲嘢放邊.
秦啟維:一個電視台最重要係canteen,如果啲人冇嘢拍就喺canteen吹水,久唔久有監製喺度,買杯嘢飲可以同啲編劇同埋監製傾吓,等佢知道你存在.以前拍劇出發前,都會聚集喺canteen,好似聯合國咁.
鄭伊娜:記得當時我加入亞視一年,有次我拍嘢拍到好夜,有工作人員話夜晚有燒嘢食叫我去,我去到竟然見到有過百人喺度,有啲員工同家屬一齊慶祝,見到個場面感覺好溫暖,原來亞視有呢啲員工活動.


text:
飛躍上位唔敢囂
徐子珊奪獎當冇攞過
徐子珊今年認真星運亨通,除了參與劇集及電影演出外,早前更憑無綫劇集《舞動全城》擊敗其他新晉花旦,勇奪「飛躍進步女藝員」.對子珊而言,得獎固然開心,但她也明白「驕兵必敗」的道理,故只容許自己開心兩日,免得過於忘我而迷失了本份.
徐子珊2004年參加無綫香港小姐競選,並以大熱姿態勇奪三個獎項,成為冠軍級人馬,自此獲TVB力捧,新劇一套接一套,經過短短三年的努力,子珊今年終於憑劇集《舞動全城》於「萬千星輝頒獎禮」奪得「飛躍進步女藝員」獎項,為事業掀開新一頁.
子珊一直未有想過自己可以奪獎,因為其他對手實力強橫,問奪獎後心情如何,她說:「攞完獎之後好多人同我講恭喜之外,亦有好多前輩叫我要盡快忘記,因為佢哋怕我會因為得獎而驕傲,而忘記咗自己嘅本份.」
奪獎當然是一件開心事,不過子珊自言對日後的演出也帶來相當壓力,她說:「我𠵱家都係用番未攞獎時嘅心態去工作,但就要比以前更加努力,人哋呢刻認同你,所以將來亦都唔可以令人失望.」子珊表示奪獎後一直都未有好好慶祝,問到最想與誰分享喜悅時,她說:「有件事我都覺得好可惜,因為屋企人唔喺香港,我真係好想同佢哋分享我呢一份喜悅.」
今年子珊終於憑劇集《舞動全城》奪得「飛躍進步女藝員」獎項. 資料圖片
《舞動全城》為子珊帶來演藝事業上一大突破. 資料圖片
其實子珊07年可算星運亨通,除了新劇接踵而來外,也有機會參演電影,她說:「我入行之後開始覺得自己好鍾意演戲,而電影對我嚟講係一個好好學習演技嘅地方,因為電影需要好細緻嘅演繹,眼神嘅表現要好清晰,亦都要留意好多嘢,所以對我拍電視劇有好大幫助.」子珊表示希望將來有機會參與舞台劇,問她最想演出那種角色,她說:「其實我嚟緊同馬國明會拍無綫一套新劇,會飾演一個聾嘅女仔,但係佢嘅工作係配音員,所以係一個好大嘅挑戰,咁喺我身邊都有失聰嘅朋友,我都會觀察一吓佢哋日常生活.」
採訪:王崇穎 攝影:陳偉權


text:
(阿妹腦囟未生埋?) 黃心美揶揄馬明:唔用年近半百形容已經好好
結婚馬國明黃心穎腦囟黃心美
黃心穎同黃心美今日姊妹檔上陣,去尖沙咀美麗華酒店出席HKT新品宣傳活動,現場佢哋兩姊妹以趣劇形式推介電訊產品,黃心美仲自爆有男朋友,兩人又即場爆肚,黃心美大家姐本色出現,一手打黃心穎個頭.
黃氏姊妹花就話今次係佢哋第四次姊妹檔合作,講到黃心美係咪真係有男朋友?佢話只係照稿讀.問到黃心穎會唔會搵緋聞男友馬國明幫手安裝電訊設備?黃心美即話:「邊個呀?」黃心穎即指:「係喎你哋不和㗎喎.」之後黃心美就話:「我高度讚揚佢,我要澄清,我曾經喺活動見過對方,佢有等埋我round up先落台,好尊重司儀,我對佢印象好好,如果你哋係真,我祝福你哋.」黃心穎就話:「我好多嘢都識做,屋企啲電器都係我set up,執屋就交畀家姐.」不過黃心穎就話自己間房超亂,連門都開唔到,而黃心美就經常要督促阿妹執屋,仲表示發脾氣時都想佢快啲搬出去,發夢都會係叫佢執嘢.
大家建議黃心穎快啲結婚搬屋,呢個時候已經離婚黃心美有感而發話:「我都諗28歲就嫁會唔會太早,我當年都係28歲結婚,唔建議太早結,當時都唔知為咩結婚,人結我又結,可能係一時衝動 ,不如等佢諗清楚,腦囟生埋先.」不過馬國明已經一把年紀喎?黃心美笑言:「唔用年近半百形容已經好好啦.」黃心穎就好正經話:「我覺時間到就到,冇得plan ,唔應該受年齡局限.」


text:
(韓流)《名單公開》爆藝人弱點 邊位藝人怕魚得冠軍?
名單公開2017
韓國tvN綜藝節目《名單公開2017》前晚播出最新一集,當中就以明星特別恐懼症為主題,大爆藝人嘅弱點.
當中冠軍就係金喜善,身為人妻兼人母嘅金喜善原來有「魚類恐懼症」,佢曾透露因為細個同父母去魚生店,睇住大家食活生生嘅魚大受打擊,所以從小就好怕魚.
亞軍係曾出演綜藝節目《一日三餐》嘅車勝元,車勝元有「鳥類恐懼症」,佢本身討厭所有鳥類,不過已經死咗嘅雞佢都敢烹調,但活雞佢就唔敢掂.而季軍就你李鍾碩,佢身為明星竟然怕被人關注,仲有關注恐懼症,如果大家太關注佢,佢就會臉紅心跳,仲曾自爆細個因為怕被關注,所以連喺街都專揀小路行.
第四名係Epik High嘅隊長Tablo,佢有開車恐懼症,就連發夢開車佢都覺得係一件可怕嘅事;第五名係少女時代成員Sunny,佢有爆竹恐懼症,原因係佢細個曾經喺科威特居住,長期聽到打仗聲,所以特別驚爆竹聲,爆破聲等;第六名係Highlight嘅尹斗俊,佢有遊樂設施恐懼症,一定唔會去玩機動遊戲,亦曾喺上高中時反對學校搞郊遊.
第七名係god嘅尹啟相,佢有尖端恐懼症,對一切銳利嘅物體都表示抗拒,之後佢曾參與節目嘅體驗前世活動,當中仲發現自己前世係因為喺戰爭中被箭射傷左眼而死,所以先會咁驚尖嘅物體.最後第八名就係韓劇《死而復生的男人》嘅女星姜藝媛,佢因為擁有豐滿上圍而有社交障礙症,由細到大都好怕將身材暴露於人前,因而令佢自卑,亦開始有社交障礙.


text:
1974年8月,左丁山自泰國讀完碩士參加畢業禮後回港,碰上石油危機及股市空前災劫,恒指由七三年的千七點跌至七四年年尾的一百五十點,市面愁雲慘霧,經濟頹敗,左丁山借打字機寫信求職(其實唔識打字,只係識南帝一陽指功夫)!打咗七十封信,只得兩封有回音,一間公司係捷和鋁廠,一間係海陸航運(Sealand),好似都係在青衣島,當時從旺角去青衣島見工,交通不便,搵咗好耐先至搵到,只是見咗一次就收到拒絕信.到十月初,好徬徨,老頭子唔出聲都知道佢十分失望,個仔好好地辭咗一份月薪二千元嘅高薪職位,走去泰國讀碩士,返嚟變成冇得撈嘞,老父唔失望就假.點知無心插柳柳成蔭,一日打開南華早報搵食版,見到中環於仁行一間公司請trainee,中環喎,急急申請,點知一見工就叫下星期返工,但唔係返中環於仁行咁巴閉,而係去公司下面一間荃灣工廠,日日有廠巴接返工放工,包一餐午飯,於是朝朝買個菠蘿包就上廠車到荃灣返工,心諗馬死落地行,一於騎牛搵馬(三十年後就知道年輕人思想不成熟,大錯特錯,可恨當年冇mentor指點).間工廠叫做「中國染廠」,隔籬不遠就係大名鼎鼎嘅南海紗廠,大老闆唐炳源係新亞書院校董會主席,染廠對面就係南豐紗廠,有四五六廠,好多紗廠工人返工,那時候係香港紡織業黃金時代,股市大跌,與工業實業無關.
在染廠工作,原來要日日聞住啲氯氣Chlorine,十分刺鼻,左丁山對此好敏感,返工第二個星期開始咳個不停,係人見到都怕,在工廠行嚟行去學嘢,發覺保安員多是逃港難民,內有前國民政府軍人,十分反共,但同時有年輕工程師係留美學生,偷偷地在天台向一啲工人講授馬克思主義,情況幾複雜,左丁山主修經濟,唔信馬克思,與工程師辯論後發覺辯論無意義,因為成日咳,於是走為上着,到年尾收到銀行信講:「上次拒絕你,現在西營盤鹹魚欄分行有一空缺,你做唔做?」為之大喜過望,立即應承,聞鹹魚好過聞氯氣啦,於是如此這般就成為後來嘅賓架,以為自己好醒.三十年後碰番一啲荃灣紡織界出身嘅同學朋友,佢哋個個在工廠打工十年八年之後就辭職創業,自己開山寨廠,率之發達.現在可以年年捐錢畀母校.佢哋取笑左丁山老襯唔在荃灣捱多幾年,貪圖中環着西裝返工之虛榮,抵冇得發達,左丁山唯有苦笑.


text:
馮仁昭四圍超:楊紫瓊HighHigh俾西人舔鼻
楊紫瓊監製同主演嗰部《天脈傳奇》口碑雖然麻麻,但喺香港依然有成千萬票房收入,又難怪佢飲得杯落.前晚《天》片喺尖沙嘴香格里拉酒店舉行嘅慶功宴度,楊紫瓊好似新娘咁逐圍敬酒,大大話話飲咗成十支紅酒,重high到同個外國人玩「伸脷掂鼻」.
《天》片感覺好差
其實嗰個外國人係StarTV高層,佢同楊紫瓊飲到highhigh哋,話要示範用條脷掂自己個鼻,點知佢哋兩個人坐得太埋,個外國人一伸脷咪掂到楊紫瓊個鼻囉!楊紫瓊男友鍾再思見到呢個場面時唔知佢會點諗呢?
最近有人批評《天》片抄襲《臥虎藏龍》,而且故事老套,對於呢啲批評,楊紫瓊話完全冇打擊佢嘅信心:「拍戲最緊要熱誠,《臥》片係武俠片,《天》片係現代化中國片,兩者都唔同,我承認《天》片唔完美,應該話感覺好差,因為如果話完美嘅話,第時就唔會進步.」
四哥爆霆鋒帶女友旅行
噚日馬季開鑼,四哥(謝賢)隻馬「遊戲人生」都有出賽,但係就跑輸咗.對於拉姑喺雜誌訪問暗示霆鋒𠵱家有拍拖,四哥話:「梗係有啦,後生仔點可以唔拍拖!」四哥話霆鋒會喺禮拜四(五日)返港,之後可能會去外地旅行,佢話:「可能去有golf打嘅地方啦,或者帶幾個女朋友去㖭,話時話,我都要帶多幾個女朋友去.」再問佢霆鋒喺報紙寫嗰七封信,睇咗感唔感動?四哥就話:「感動,重喊咗幾場㖭呀.」
大美人幫老公栽小花
𠵱家已經嫁咗人上岸嘅大美人,外界望落佢好似好幸福,老公又有米,其實有苦自己知.雖然佢老公係有番咁上下身家,生活一定無憂,但係佢老公爛滾到飛起,最慘佢重要將出面嗰啲小花,安排住喺自己屋企附近,方便老公得閒去淋吓花,做老婆嘅,唔谷氣就假.
純情富豪拾草當寶
有個超級富豪都幾好笑,佢識咗個選美姐仔之後,重好似執到寶咁,但就俾上流社會啲人喺佢背後笑佢純情.因為識咗件草就當寶,而且呢位姐仔未俾超級富豪睇中之前,一路都係喺某酒店度搵食,後來有個老細介紹佢兩個認識,先至有得發展.不過超級富豪係有名望嘅家族,所以佢點玩都唔想同老婆搞離婚,所以姐仔一直入宮無望.
張耀榮兩太座送女出閣
演唱會之父張耀榮噚日嫁女,佢位千金張麗芳嫁畀鞋王亞太企業主席鄧劍群嘅二公子鄧偉業,噚日喺紅棉道註冊結婚,夜晚就喺灣仔會展擺酒,筵開百五席,花咗七位數字,全由男家支付.噚晚飲宴,賭王同四姨太梁安琪以及梅艷芳都有到.
不過噚日除咗一對佳人吸引人注意之外,最難得莫過於張耀榮同時帶兩位太座一齊出現,佢兩位太太一人一邊夾住張生咁企,而出閣女兒係二姨太所出.
當記者問到張生同二姨太會唔會唔捨得個女時,大太太望住二姨太話:「佢講國語㗎.」二姨太不甘示弱咁講:「我嚟咗香港九年喇,我識聽㗎,我又開心又唔捨得囉.」後來新娘被問到大媽都嚟係咪好開心,佢就話:「我哋一家好融洽㗎.」
吳建豪獅城Fans落本接機
台灣組合F4成員吳建豪嚟香港宣傳之後,再去廣州出席頒獎禮,而佢噚日就去咗新加坡出席當地嘅金曲獎頒獎禮,估唔到F4嘅魅力唔止中港台勁,連獅城歌迷都一樣受落.噚日吳建豪未出機場,已經有近四百歌迷塞滿機場,點知有五十個歌迷諗到個一定接觸到偶像嘅方法,就係花三百蚊坡幣(約港幣一千三百四十元)買張去大馬嘅機票,咁就可以入閘等吳建豪,結果佢哋得償所願,第一時間接到偶像,重送晒禮物影晒相,唔使喺出面同幾百人迫餐懵,不過如果吳建豪隔幾日就去新加坡一次,班歌迷咪買機票都買到破產?
祖兒人參贈籮記
容祖兒噚日去尖沙嘴接受《豁達Cafe》訪問,佢話睇到羅文嘅相覺得好心痛,佢話:「我之前探過籮記佢都冇咁瘦,不過佢個肚就細咗,呢一個係一個好迹象,我都買咗一支長白山人參畀佢進補.」容祖兒重話會去韓國拍廣告,佢會同另一個主角「爭仔」.而籮記嘅助手阿東噚日去咗跑馬地街市買餸,佢叫記者唔好影相,佢逗留大約十分鐘就離開.
男DJ自斷米路
男DJ早排俾唱片公司睇中,想搵佢出碟,但雙方得個講字,男DJ到𠵱家都係出唔成碟,其實原因係男DJ冇乜觀眾緣,把口又疏,所以唱片公司就拖住佢先.點知男DJ唔順氣,周圍同人講嗰間唱片公司嘅壞話,又猛踩嗰間公司嘅歌手,但結果咪又係傳番去唱片公司度,所以男DJ今次可以唔使等啦,因為人哋直情唔會再睬佢.
失婚女星陪客還債
馮仁昭早兩日撞到某個失婚女星拖住個男人,自從佢離咗婚之後,經濟狀況都唔係咁好景.個失婚女星同前夫早排欠一個老闆嘅錢,搞到失婚女星要跟埋佢搵食之餘,自己重要應酬內地客,其實呢個失婚女星演技唔錯,只可惜嫁錯郎先會行咗條不歸路,希望佢快啲還晒債,重過新生活.


text:
曼聯中場堅尼喺上個禮拜六對新特蘭時又忍唔住火,向對手嘅麥卡迪亞動粗,搞到領咗職業生涯第十面紅牌,重會面臨停賽三場嘅處分.之但係,如果要罰嘅話,麥卡迪亞都應該有份,事關若然唔係佢撩㷫堅尼,堅尼未必使俾球證趕出場.
堅尼向麥卡迪亞郁手當然係唔啱,被罰出場可說係咎由自取,但如果球迷有留意場波嘅話,應該睇到麥卡迪亞喺事發嗰時,曾經用啲有諷刺意味嘅動作,嚟回應堅尼喺自傳中對佢嘅批評.就算麥卡迪亞係受害者,但換一個角度嚟睇,佢係蓄意向堅尼進行挑釁,所以如果英足總係明察秋毫嘅話,應該連佢都要罰埋.
講番曼聯,係人都知佢哋𠵱家有史高斯同畢特養傷,如果連堅尼都停埋賽,條中場線就變得天殘地缺.睇嚟領隊費格遜真係要好好同佢傾吓,事關佢再係咁落去,遲早會拖垮隊波.
卡比路冇兵加發晦氣
羅馬喺整個夏天無幾多個收購,教練卡比路喺轉會市場關閉後發晦氣話:「我好想攞聯賽冠軍,但睇住其他勁旅買完一個又一個,而球會連戴維斯都買唔到畀我,睇怕我哋頂多攞第四!」聽講呢番話令佢同會長辛斯嘅關係惡化,可能有下文.
烏克蘭召傷將唔實際
最近表現麻麻嘅烏克蘭,為咗可以喺禮拜六對阿美尼亞場歐洲國家盃外圍賽攞到好成績,特登選咗𠵱家養緊傷嘅舒夫真高入隊,希望藉此嚟振奮一吓球隊士氣.之但係,唔係我求大俠現實,所謂重賞之下必有勇夫,想啲球員踢好啲,不如畀多啲贏波獎金佢哋好過啦!
講波態度應中立
我求大俠收到讀者嘅投訴,話收費台某位英超嘅賽事評述員太過偏激,講到直頭過咗火位.講真呀,佢身為賽事嘅評述員,就算見隊波踢得幾咁差,都應保持中立態度,唔好放太多私人感情落去;重有就係佢用「垃圾」去形容列斯班波,若然你係支持列斯嘅,你話唔哽耳就假嘞,跟住睇到列斯又有中柱中楣波,簡直火都嚟埋.
中國籃男冇失禮
賽前估計中國籃男會喺世錦賽分組賽輸畀美國四十分以上,結果只係輸十九分啫,重曾經領先過,認真唔失禮.話時話,美國夢幻隊一隊不如一隊,就連姚明(圖)賽後都話呢支夢幻隊不外如是,重有信心喺NBA立足咁話!我求大俠都覺呢支夢幻五隊唔多似樣,隨時驚夢散㖭!


text:
開西甲先河設同志球迷會
求驗客手記:巴塞奇招吸納fans
人生最緊要自由,但唔係個個國家都可以畀你想點就點;歐洲其中一個較自由嘅地方西班牙,佢哋畀同性戀者合法結婚,𠵱家連國內班霸巴塞隆拿都為同志出口氣,搞咗個同志球迷會.
據報,巴塞隆拿開創西甲史上先河,搞間同志球迷會嘅目的,係希望球場上嘅觀眾對待同性戀者,會同對待一般人無異,唔好帶住啲騎呢歧視眼光睇佢哋,佢哋並唔係怪物!巴塞為咗吸納社會上更多唔同階層嘅球迷,即將喺未來幾個月成立同志球迷會,畀機會啲男女同志成為佢哋嘅支持者之餘,又可以畀同志機會,喺球迷會內識到更多志同道合嘅朋友仔.
由於國內另一支勁旅皇家馬德里陷入低谷,而球星如雲嘅巴塞來季走勢備受睇好,加上呢個西班牙第1個同志會,相信喺未來幾年,無論巴塞成績得唔得,佢哋嘅球迷人數都只會有增無減,財源繼續滾滾而來.
巴塞現正積極開發亞洲市場,非洲就早早有佢哋嘅分支㖭,如果佢哋繼續向弱勢社群埋手嘅話,分分鐘遲啲會有埋「黃業」球迷會,「癮君子」球迷會,「農夫」球迷會之類,各適其適,應有盡有,對球壇應該係好事嘅.
其實,同志會喺歐洲唔係新奇事,德國早就出現咗,好似多蒙特,史特加同哈化柏林已經有同志球迷組織,為呢班弱勢社群伸出希望之手!喺世界盃期間,德國人為咗證明佢哋充滿包容性,同志球迷更加自發性組織咗球迷會,用行動嚟支持國家隊.
雖然歐美國家非常開放,但係同志仍然係社會上備受歧視嘅弱勢社群,巴塞(左圖左)咁做係值得大讚嘅,睇波人人有份嘛!


text:
金手指:你情我願下 萬字夾換間屋
大家作為《金手指》fan屎,都知道我有個朋友叫做何洱緣,佢雖然年紀大我少少,不過對時代最尖端脈搏嘅掌握就好我好多.上一排世界盃,就係佢教我點樣用ppstream.com免費睇波.噚日,佢嚟辦公室探我,胳肋底夾住份我哋特區非常之暢銷嘅西報,話要我睇一篇新聞報道,等我睇完之後,會有關貨幣政策嘅問題要問我.
我第一個反應就係諗話呢篇新聞,究竟係講伯南克,任志剛,定係日本中央銀行結束零利率政策.不過我都覺得怪,何洱緣係一個連買股票要開戶口,都唔知道嘅人,點解會無端端問我關於貨幣政策嘅嘢.我就喺呢一種奇怪感覺驅使下,第一時間睇嗰篇新聞報道.
原來嗰篇報道係講一個叫做KyleMacDonald嘅加拿大頹廢青年(youngbum),佢舊年呢個時間,有一日食完飯等緊排泄,對住部電腦上網嘅時候又再一次被阿媽鬧「頹廢」.佢就求其喺電腦桌上拾起一隻萬字夾,用好輕佻,包頂頸,駁嘴駁舌嘅態度咁同佢阿媽講:「我就用呢隻萬字夾,一年之內換間屋番來!」睇到呢度,我就諗,呢啲空頭支票,咁多年嚟我都向孫柏文偉大嘅阿媽開過唔少.例如,我都曾經同阿媽講過我要做到特區「十大港產石油股分析員之一」,不過就連我都覺得呢位加拿大青年都幾攞膽.
點知,原來新聞紙都講呢位頹廢青年嘅原因,就係因為佢真係得咗,成功用萬字夾換間屋.佢上網,用「以物易物」方法(英文繙譯Barter,亦即係搵啲有佢要嘅嘢,又同時間要佢啲嘢嘅人做交易),搵人交易咗14次,由初頭用萬字夾換一支筆,再用筆換個手造門柄.直至最後,佢用一次出鏡荷李活電影嘅機會,換咗間喺加拿大某小鎮嘅屋番嚟.
睇完之後,我都覺得非常驕傲,因為佢幫我哋呢班頹廢青年出咗啖氣.跟住我問何洱緣:「點啊,我睇完啦,你有乜關於貨幣政策嘅嘢想問?」何洱緣就話:「孫柏文,你成日講到貨幣咁重要,你睇吓,呢條友做14次交易,都冇用過貨幣,你話貨幣仲有乜用?」
佢問完我之後,我即刻愕一愕然,愕然程度直迫佢上一次問我:「乜買股票都要有戶口嘅咩?」我冷靜落嚟之後,就開始解釋貨幣嘅用途,其中一個用途,就係要解決兩個人想做交易嘅時候,必須要阿甲要阿乙有嘅嘢,同時間阿甲又要有阿乙要嘅嘢呢個情況(番鬼佬經濟學家叫呢個現象做doublecoincidenceofwants).
不過我都要承認,喺「舊經濟」年代,「阿甲」真係好難搵到「阿乙」.不過今時今日,有互聯網嘅世界,一個「阿甲」打開電腦,就有過十億嘅網民,分分鐘就係「阿甲」要搵嘅「阿乙」.
最後,如果真係個個都以物易物,冇錢銀交易,一個極權政府都好難抽「商品及服務」稅.到時候,呢個極權政府只可以更加粗暴干預,監視每一個市民做嘅交易,呢個就係曾蔭權特首想將香港變成嘅世界.到時候,我將來嘅女朋友如果話,我幫佢揼骨,佢就錫我一啖,都會有稅局嘅職員踢門抽稅.如果呢個情況出現,亦因冇金錢交易,我惟有提供「服務」畀個稅局職員當交稅,到時我會出盡力咁去「揼」佢.
後記:其實我話要做「十大港產石油股分析員之一」,我都成日同人講我係成功嘅,特別係入行嗰一刻.點解?因為唔同銀行,地產股有好多港產分析員,當時只有九個港產石油股分析員囉!
孫柏文


text:
雖說《FM》呢個game以真實性見稱,仲話搵唔少歐洲球探攞料,所以資料庫中,特別係年青球員嘅潛質都非常精確,搞到唔少領隊或者教練都透過呢個game搵新兵,好似阿仙奴領隊雲格就講過參考過佢買人,紐卡素領隊麥卡倫更加跟住《FM》嘅妖人(Wonderkids)照單執藥,除咗韋拿杜姆,前鋒阿歷山大米祖域同中堅贊素梅賓巴都係安德列治時期嘅妖人.
如果玩吓電腦game就可以買到好球員,你同我都可以做領隊啦.小弟冇玩呢個game都幾年,記得初代都有唔少妖人,好似尼日利亞前鋒阿加荷華(Julius Aghahowa),當年踢薩克達已經係《FM》出名妖人,中前場任何位置都打得,遊戲入面閒閒地一季入20球同10個助攻;但踢到今時今日,有幾多球迷仲記得佢,佢連韋根都踢唔掂,31歲已經冇班落要退休.
所以一個妖人能否真係成為巨星,除咗體能,天賦等硬件外,心態都好緊要;史達寧(圖)喺利物浦時代已經係妖人級,上年拎埋金童獎㖭,成功跳草裙舞過檔曼城一登龍門.雖然佢數據上都叫做漂亮,聯賽累積四個入球只係少過阿古路,但坦白講,真係見唔到佢有成長.心態上唔見佢積極,成日埋怨領隊比歷連尼安排佢踢較唔慣嘅左翼;私生活亦都唔檢點,月中踢完英格蘭嘅國際賽,又被人影到食水煙.冇錯,C朗都曾經有年少輕狂嘅一刻,曼聯時期滾到出晒面,但收心養性後先可以踏上球王之路.我唔覺得史達寧天賦比得上C朗,再唔努力,就好似流星一樣,一閃即逝.
文:牽牛


text:
有啲衰嘢,當年衰咗之後真係喊濕幾個枕頭.但人好怪,經過歲月踐踏後,有日你發現之前嗰啲衰嘢,原來都係黎明之前嘅黑暗,唔係曾經跌過,根本你就唔會識得企番起身.
元朗足球隊有位新丁鄭璟昊,最近入選香港隊踢省港盃,佢話喜出望外,諗番轉頭佢以前教練同佢講咗句:「鄭璟昊邊踢到波?」當年聽落確實難過,之後先知係勵志歌.今年韋斯咸同修咸頓令人刮目相看,不過槌仔粉絲似乎雀躍得多;無他,因為笑點低得多,去年今日,修咸頓爭緊歐洲賽資格,韋斯咸仲係護緊級,原來跌得越低,越易攞進步獎.
講波佬老生常談,每當一隊波年輕有活力,咁順境波一定好踢,但係要見真章,就要睇吓落後嘅時候後生仔識唔識踢,而年輕嘅球隊落後通常都會自亂陣腳,輸多兩粒.無他嘅,逆境波係要身歷其境先知道係乜嘢一回事.所以話難得落後時,傷心係其次,首要係儲番多啲逆境波嘅飛行里數. 呢個世代乜都有得教乜都有得學,就係逆境波冇得教.當事人自己唔接受,旁邊鼓勵說話都變得無謂,但能夠自發功嘅話就一切冷言冷語都可以自己re-heat.
本周末出發先興奮,因為一星期之後就會去台北跑個半馬.正所謂邊度跌低邊度起番身,1年前本人喺台北球場草上飛,結果撞人不成反而被四眼猛男震落地,斷送一條韌帶之後情緒曾經相當低落,連平時嬉皮笑臉嘅脾氣都冇埋,當場將對靚波砵掉咗落垃圾筒,以洩心頭之憤,然後喺回程時不斷咒罵嗰位四眼猛男,受傷梗係話對手茅啦!之後由照X光到斷症到物理治療期間,自己都好似冇晒信心.去游水復康,睇住隔籬游過阿伯嘅眼神,好似話我阻住佢嘅地球轉咁,嗰一刻,我信心直插水底.
後來先知就係因為體能不足肌肉孱弱,韌帶先會失守,所以好番之後決定畀心機練多啲體能, 相信1年之前嘅我應該點都估唔到,1年之後嘅我可以跑得更遠.我已經諗定過終點嗰一刻要開心笑,因為總算可以笑到最後嘛,除非到時咁好彩俾我撞番四眼猛男,或者我會忍唔住,同佢 say個hi!
KEYMAN
節目主持


text:
施念慈同陳穎妍兩個無懼肺炎危機,照樣出街買衫扮靚.噚日馮仁昭就撞到佢哋喺銅鑼灣羅素街一間上樓嘅歐洲時裝特賣場買衫,佢兩個都手挽最新款嘅彩色LV手袋,陳穎妍行咗一陣冇收穫,而施念慈就好快手,而且好精明,專揀啲一,二折嘅衫,十幾分鐘揀咗五件,原本要五千幾蚊,不過有折,最後埋單一千九百五十蚊.其中一件白恤衫原價一千三百九十,佢只係用一百九十蚊就買到,另外有兩條流行嘅束腳四個骨褲,佢試都冇試就買咗.
打牌寫書增磅
施念慈同馮仁昭講:「𠵱家巿道唔好,不妨趁減價入貨.」見施念慈好似發福咗少少,佢話:「𠵱家肺炎少咗出街同多咗打牌,寫書又只係坐喺度,所以搞成咁.」而陳穎妍就話早排去咗歐洲掃貨,今次主要係陪施念慈買嘢.陳穎妍同曾志偉都係今個月十四號生日,佢話同志偉好有緣份:「之前同朋友喺陽明山莊慶祝時撞到志偉,上年慶祝生日又撞到佢.」
MaggieQ七個鐘變身十次
混血女模MaggieQ最近為一個護膚品牌擔任代言人,日前佢花咗七個鐘,分別以十個造型拍攝平面廣告,其中MaggieQ要着住一件桑拿浴袍出鏡,起初佢好擔心會太過性感,不過現場工作人員同佢講感覺健康,所以佢好放心拍攝.而MaggieQ有感皮護喺護理之後效果幾好,所以佢都向老友黃佩霞推介.
焦媛星洲除底褲
焦媛繼早前喺香港同新加坡演出舞台劇《蝴蝶春情》,大演激情床戲之後,佢今年六月又有更大膽嘅演出,焦媛今次會喺香港同新加坡演出《赤 禁室》,佢會連底褲都除埋,佢喺劇裏面飾演五個角色,包括妓女,看護,模特兒,名媛同過氣女星,每個角色每場戲都會同男主角李潤棋有親熱床戲,焦媛話係劇情需要冇得避喎.
陳慧琳硬撼葉蒨文夫妻檔
近日因為非典型肺炎肆虐,好多演唱會都取消或延期,不過都有例外嘅.林子祥同葉蒨文兩公婆上個禮拜日就喺美國西岸舉行演唱會,佢哋噚日到達紐約,將會喺十九號同二十號喺大西洋城再唱兩場.而陳慧琳十九號會喺大西洋城登台,同林子祥夫婦打對台,陳慧琳演唱會嘅製作單位負責人孫先生話啲飛已經差唔多賣完,一定會如期舉行.
趙傳北京個唱延期
趙傳同林憶蓮喺北京舉行嘅個人演唱會,都同時決定延期,兩邊嘅主辦單位都用「不可抗拒」為理由,應該都係因為非典型肺炎.趙傳好重視今次嘅演唱會,本來佢會同細佬趙杰同台演出,重邀請咗李宗盛做嘉賓,另外重叫埋結婚六年嘅上海老婆同兩個仔一齊出席,但演唱會突然延期,連趙傳呢個大男人聽到消息都忍唔住喊咗出嚟.


text:
凱沙羅頓喺禮拜二宣布唔會同季尾約滿嘅中場巴士拿,後衞哈利高治同門將高治續約.前兩人年紀分別三十四同三十三歲,被放棄就係意料中事,但凱沙羅頓喺呢個階段打完齋唔要和尚,似乎蠢咗啲嘞!
冇錯,凱沙羅頓班波𠵱家嘅狀態好弗,近十場聯賽六勝四和成績上佳,不過就重未護級成功,𠵱家咁快話唔同邊啲球員續約,好影響軍心啫!重有就係,佢哋喺禮拜六作客對漢諾威有史科沙同比積利加停賽,要靠巴士拿(事後表示會去卡塔爾踢波)撐住條中場線;𠵱家巴士拿知自己都冇得留隊,你估佢同後防主力哈利高治,重會唔會同球會搏老命吖!
凱沙羅頓選擇唔同佢兩個續約,我求大俠都好理解.但係打完齋唔要和尚就過份啲!
美臣限米煮限飯鬧唔落
新特蘭上周率先降班,西布朗如無意外會步後塵,而球會前主席湯臣最近見到球隊現況,就落井下石,指西布朗今季升上英超應得到近二千五百萬鎊回報,只可惜領隊美臣執教後一直先使未來錢,搞到球會無錢賺;重話唔睇好呢隊波嘅前景,會賣走手上嘅股份.我求大俠都幾同情美臣,所謂「限米煮限飯」,到𠵱家球隊都唔使包尾,重想點呀?!
沙維奧拿上訴未死心
巴塞隆拿為咗令上場被罰出場嘅沙維奧拿,可以喺禮拜六對皇家馬德里場聯賽上陣,就幫佢提出上訴,點知喺禮拜二被駁回.但係,巴塞重有兩次上訴機會,所以沙維奧拿重有望上陣鬥皇馬.話時話,巴塞前線得番古華特一個前鋒,如果連沙維奧拿都冇埋,攻擊力肯定大受影響,咁唔怪得佢哋咁積極上訴啦!
卜比笠臣睇中確特細佬
有傳紐卡素領隊卜比笠臣想用二十萬鎊(約二百五十萬港紙),將佢哋前鋒確特嘅細佬里昂確特,由修安聯帶返聖占士公園球場.之不過,係人都知確特自從喺○○年夏天以七百萬鎊從溫布頓過檔紐記後,就一直黑到𠵱家,養傷重多過比賽,所以咪話我求大俠唔提醒「老笠」,喺羅致里昂確特之前,真係要諗清諗楚.
拳王般奴復出錢作怪
早幾日前重量級拳王般奴宣布東山復出,理由係要復興目前如一潭死水嘅英國拳壇,點知噚日有二五仔爆料,話已經成四十一歲嘅般奴重出江湖,原來係要賺五百萬美元贍養費畀佢離咗婚接近兩年嘅前妻,聽聞佢首場復出比賽嘅戲金啱啱好係呢個數喎.般奴之前嘅復出理由講到咁冠冕堂皇,原來咪又係為咗錢!
逢周一至周五見報


text:
求驗客手記:念舊探母會 女友紅bra派福利
C朗小島避疫超嘆
武漢肺炎疫情搞到波踢唔到,球員又個個要喺屋企隔離,但佢哋又睇落唔係咁悶,皆因間中ig就會見到佢哋放片又放相,一時晒天倫樂,一時又參加好多唔同種類嘅home challenge,好似疫情期間一直喺葡萄牙家鄉隔離嘅基斯坦奴朗拿度(C朗)一家,就零舍多搞作.
女友佐真娜早前先被C朗捉去跑步,仲要跑上斜路,結果被一向弗爆嘅呢位球星男友操到喘晒氣,可能因為呢期成日一齊操,身形都越嚟越好,周三趁住C朗去咗母會國民隊新開嘅博物館參觀,佢就喺ig派福利,大晒自己着上鮮艷紅色胸圍喺海邊曬太陽嘅相.佐真娜身材好大家都知道,以前都會喺ig放唔少賣大包嘅靚相上去,搞到好多男士睇完血脈沸騰,今次仲要着住呢件紅bra,瞓喺海灘一片草地上自拍,而且半身相影上去,上圍零舍突出;正好因為C朗呢日返咗母會國民隊啱啱開幕嘅博物館,悶悶地就自己出ig放索相.
C朗同佐真娜因為太受傳媒關注,經常被傳媒偷拍,所以一家人就離開咗原本住緊嘅豪宅,搬咗入葡萄牙馬德拉島一個相對僻靜嘅漁村,但講緊每個禮拜都要畀33,000港紙租金,呢啲散銀對C朗當然一啲問題都冇,最緊要係冇人騷擾到自己同屋企人,而且可以享受陽光與海灘,聽落都幾正!所以話就話隔離,C朗一家呢段時間都幾咁精采,尤其佢本人喺呢一個半月,放相好似仲密過平時踢緊波.
講番C朗去咗參觀母會嘅博物館,身穿運動服嘅佢被球迷發現面上多咗好多鬍鬚,唔知係咪想留到好似美斯咁.佢ig就話今次返母會,就好似返屋企一樣,而國民隊亦有喺官方ig提到C朗返嚟,話佢見到好多之前細個時嘅捧盃相,亦有喺榮譽冊上簽名留念.
C朗過得咁開心,佢班祖雲達斯隊友,首兩名確診武肺嘅魯加尼同馬度迪,經過居家隔離同治療後都重新進行病毒覆檢,結果係陰性總算大步檻過.祖記份聲明中就冇提到另一位中招嘅保羅戴巴拿,不過呢位靚仔球星早前喺ig直播提到自己同女友嘅情況已經有好轉,只係等緊檢測結果,而且三日前先喺屋企操過嚟,睇嚟好快會康復,叫大家唔使擔心.


text:
爆機狂迷:
街頭突擊 手機JavaGame大熱賽車
隨住手機步向多媒體,連帶手機遊戲都愈嚟愈多元化,不過跟機通常都係得一兩個遊戲,又點夠玩?再加上GPRS收費愈來愈平,各個網絡商都推出遊戲下載服務,由射擊,賽車,運動,智力式式俱備,今日一於嚟個街頭突擊,睇吓邊款遊戲先係玩家至愛!
記者,攝影:劉耀祥
兄弟至愛賽車Game
Jeffrey同Steve兩兄弟閒時都會Download手機Game玩,賽車就最啱胃口,大佬對《ExtremeSpeed》至為喜愛,最高紀錄試過連續玩兩個鐘,直到部機冇電,不過其NECN8不支援Java,所以惟有問細佬借部Nokia7250玩.細佬就對格蘭披治賽車情有獨鍾,《GlobalGrandPrix》雖然唔夠屋企電腦咁刺激,不過坐車等人要嚟止咳都相當唔錯.
泡泡龍一玩上癮
阿寶自言並非超級遊戲迷,買咗唔夠一星期嘅3300主要用嚟聽歌,遊戲只係Download過一,兩個,不過《泡泡龍》就令阿寶一玩上癮.「以前喺機舖都見過,不過冇乜點玩,見個名都識就試吓,玩玩吓覺得幾好玩.𠵱家坐車或者得閒無聊就攞嚟玩.」
打機為出啖氣
雖然Stanly仍喺求學階段,不過玩得最開心嘅竟然係《打工仔復仇記》,遊戲以打老闆出氣為目標.「自己一向鍾意玩畫面得意嘅,雖然𠵱家未有老闆,不過唔開心打幾拳都可以出吓氣,令自己心情好番啲.」
愛運動玩運動Game
閒時鍾意做運動嘅阿昆,當日啱啱同朋友打完波,估唔到手機都係運動Game.「呢隻Olympic好好玩㗎,項目又多,又有短跑,跳遠同推鉛球等,一個Game玩晒,可以挑戰吓自己.」除咗奧運外,小記發現手機重有滑雪同排球等,果然係一個運動愛好者.
女玩家愛智力遊戲
女性多用遊戲消磨時間,玩法簡單,唔係太刺激就最啱.Doris覺得配對遊戲《Matchem》就相當適合.「佢係我第一個Download嘅遊戲,手機內置嗰啲唔係咁啱玩,不過$15就貴咗啲,$10就更好.」


text:
娛樂圈呢行,同性戀零舍多,我馮仁昭真係見怪不怪.好似某年輕男子組合咁,其中兩個成員都唔鍾意女人.
一人已有情郎
呢個年輕男子組合入娛樂圈時間唔耐,都重未喺樂壇企穩陣腳,所以呢兩位成員,就梗係想隱藏自己嘅性取向啦,不過唔少娛樂圈同志圈子嘅人,都知佢哋「好嗰味」.
呢兩個後生仔平日都幾貪靚,仔細望吓佢哋個樣,都會發覺有啲乸乸哋.馮仁昭之前其實都聽過其中一個成員係鍾意男人嘅,但原來另一個重犀利,因為佢已經搵到佢嘅情郎,重要係同公司嘅新人嚟㖭.佢哋近排雖然行得好埋,但因為大家同一間公司,外人睇嚟就覺得好正常,佢哋以為咁樣就可以瞞天過海,但其實佢哋嘅關係已經有人知道.
馮仁昭覺得性取向係好私人嘅事,同旁人無關,但如果唱片公司知道咗嘅話,唔知佢哋會唔會俾公司雪藏呢?
張惠妹靠唱歌壯膽
張惠妹前晚喺台東海濱公園舉行嘅「就是我想你」夏日演唱會結束後,就同屋企人,工作人員一齊去咗海邊嘅餐館B.B.Q慶功.阿妹好高興咁攞住酒杯滿場飛,重同記者講起細個上山打飛鼠嘅趣事.佢話嗰陣自己同哥哥失散咗,咁就喺草叢等佢返嚟,點知等就等到天黑,搞到兩姊妹驚到要一齊唱歌壯膽.
伊能靜俾老公激到跳車
伊能靜噚日同台灣傳媒講,佢早排喺沙士疫情爆發時,返咗內地拍《畫魂》,老公庾澄慶叫佢為BB着想,唔好咁快返台灣.伊能靜聽咗之後就好激氣,話自己掛住BB,無論點樣都要返去,重激到差啲喺高速公路度跳車.佢話自己年紀大咗,好耐都未試過好似今次發咁大脾氣喎.
曾志偉食消夜好風騷
噚日凌晨兩點幾,馮仁昭見到曾志偉喺尖沙嘴出現,原來佢啱啱同東魅嘅同事,喺一間叫做「輕鬆一下」嘅食肆食消夜,重食到舖頭閂門先至捨得走,我諗佢可能趁機會同公司同事商量吓公司事務都唔定.志偉臨走嘅時候,重好風騷咁同馮仁昭打呼招,同佢以前飲酒飲到啤啤夫個樣,簡直係差天共地.
張堅庭譏高官要學戲
張堅庭噚日應香港兒童音樂劇團嘅邀請,喺天后出席「全人戲劇」講座,佢重話政府要員有戲劇訓練嘅需要:「我覺得葉劉淑儀,董特首身體語言差,眼神又冇,講嘢又差.葉太簡直係冇戲劇訓練可言,好多外國啲政治家都有學過戲劇,睇吓葉劉望人態度好似藐視人,內心諗乜就反映出面上,佢同董生真係要惡補.」


text:
歐洲足協為咗加強歐冠盃以外其他盃賽吸引力,早排就為足協盃諗計改賽制.其實有時佢哋個配套唔掂,球迷想關心呢啲盃賽都不得其法,至係根本問題.
好似圖圖盃咁,又點解唔搞好啲呢?尤其𠵱家呢個檔期,當中亦有最為人熟悉嘅四大聯賽球隊參與,實有一定吸引力.可惜個官方網,連最基本嘅各隊出場陣容,以至現場比數等資料都做唔到,搞到我哋要靠晒嗰啲非官方網.但始終都係非官方網,經常出現混亂情況,好似前晚咁,有好幾場比賽,網上嘅即時戰果都出現不同版本,都唔知信邊個好!
咁唔重視,咪唔好搞圖圖盃囉!
列特吹水成笑柄
列斯賣埋基維爾後再冇乜球星,結果領隊列特走出嚟講,話佢哋可以唔使再理財政狀況之下去買人,並且有傳中田英壽同基巴臣都係目標,結果係俾傳媒當笑柄,形容列斯要奇迹搭夠先至買掂,又係嘅,如果買到呢兩個人嘅話,就使乜放走晒班好球員呀!
碧咸着紅塔衫踢波盞搞
碧咸喺皇馬嘅首場比賽,日前有消息話係對甲A球隊雲南紅塔至真!不過碧咸可能都未必會喺呢場波首披皇馬戰衣上陣,事關紅塔話因為兩軍實力差距太大,希望到時朗拿度及碧咸幾位主力,會「調轉槍頭」替佢哋上陣對番皇馬!如果真係咁,呢場波同普通皇馬操練分隊賽有乜分別?
佐治貝斯加斯居尼要生性
五十七歲嘅佐治貝斯繼上年因為酗酒差啲冇命後,上個禮拜六又因為喺酒店涉嫌打鬥,同另一個三十一歲男子一齊被捕,但好彩警方冇起訴佢.而差不多同一時間,加斯居尼亦同離婚老婆再結婚,又喺兩個仔面前發誓戒酒,洗心革面……人生如夢,希望兩個麻煩友之後自愛啦!
佩塔基縮骨冇體育精神
今屆環法賽已經贏咗四站嘅佩塔基,噚日喺爬山賽賽咗大概五分一賽程就棄權,惹嚟唔少批評,雖然呢位只擅長賽平地嘅意大利單車手解釋,話早知自己冇狀態完成比賽,棄權只係遲早事,不如省啲氣力!我求大俠真係唔知話佢「精」好抑或「縮骨」好,但睇怕就冇乜體育精神啦!


text:
開爐日,先同大家講聲新年快樂!
不過喺office就唔多快樂,雖然話一個月唔夠又放多幾日新年假,須知上巿公司的宿命就係過咗年就要準備舊年條數.無錯,敝公司係十二月計year end的.而全年業績又出得零舍早,介乎喺兩位李生——國寶同超人中間,兩個半月去執十二個月嘅數,仲要有晒圖表,巿場數據,powerpoint同埋老細講稿,你都咪話唔頭痕.
「家姐,printer返咗稿喇」.
除咗份通告之外,無乜人睇嘅「大書」——即係份年報(順帶一提,「細書」即係中期報告,薄身好多),先至最揦脷.大書通常遲通告半個月出,你以為一月頭開始做已經好早?哈,舊年十二月頭我哋已經要同designer house傾design,用咩風格同style,要配合乜嘢相.太似舊年嗰本又唔得,完全唔似樣又唔得,有時真係勁羨慕本嘢可以hea出嗰啲同業.
同designer house傾掂晒啲design就開始同printer合作,我哋一路掟啲內容畀佢哋,佢哋就放落個template,偏偏呢啲位先keep住出事.
「喂點解呢一頁啲字size係9,下一頁明明係同一個section但size變咗8?」
「跨版兩個框點解會爭咗3mm?好明顯喎」.
「喂我入畀你嗰張圖line graph,灰色線同藍色線點解掉轉咗㗎?」
就係呢啲嘢都會執成兩個幾月,而且越多內容入落去就會越多錯,到cut off嗰日我同Connie要落printer幾乎不能倖免.幾乎要sign off一刻先發現appendix啲細表左上角「千美元」字體有啲大有啲細,統一番嗰廿幾個表嘅size,再等得printer改同print同翻check,sign off得嚟已經1點,然後聽日準時返工唔該.
當然呢啲一年只得嗰一次,而且拎住本墨水味勁攻鼻嘅大書時,其實又真係鬼死咁有滿足感.代各公司奉勸所有股東一句,收到公司啲大書睇多兩眼呀,有血有汗㗎真係.
雖然講到咁大工程,業績同年報呢啲畢竟只係定期工程,有晒框架有晒時間表跟住去做.最驚反而係啲預計唔到嘅嘢,例如啲客出事畀唔到錢,或者發生工業事故,無得準備嘅事先係最得人驚.
同做人一樣,返工放工辛苦有咩大不了?至少所有嘢都係預計之中.2016年有唔少生離死別,但至少世界照常運作,我同你都好哋哋繼續做到隻狗咁,其實已經好感恩.
感性完繼續chur業績,家姐我農曆年尾嗰幾日仲要飛日本㗎,呵呵呵!
(家姐教路)新一年又開始,有啲信用卡又再接近到期日喇.唔用就記得同銀行講定唔續,唔係又一張新卡會送到.最近好多卡都有哩數優惠,唔少人都開多咗新卡.提提你哋,越多信用卡,信貸紀錄會越差㗎,你張張都定期找數都係咁話.信貸紀錄越差,去銀行借按揭,借私人貸款個息都會高啲㗎.
關家姐
http://fb.com/kwangajei
本欄逢周三刊出


text:
據講越來越多香港人準備出走台灣,民宿好,咖啡店好,做壹傳媒都好,總之搵到樣手藝的話,就索性移居寶島,避開香港地嘅煩惱嘞.不過一班波友卻心大心細,因為台灣乜都好,係少咗個波,萬一過咗去,會唔會要斷六親戒波癮呢?有見及此,我哋特別派出記者(即是我自己)上星期親身過去搵答案,而答案係放心啦,波友們!
第一個人要搵嘅係傑拉德,呢位足球傳媒人由雜誌到講波都一籃子包辦,最緊要問佢就係有冇波睇呢個問題,「乜都有得睇,英超唔係場場有,但top 6都有啦,另外其他主流聯賽呀,世界盃呀都有得睇!咁當然要聽國語啦!」傑拉德係香港人,喺台灣讀完大學就定居於台中,貪台中環境仲舒服喎.
其實台北都好舒服吖,周末周日街上人唔多,喺巨蛋外面隨手就用yo yo卡租架單車四圍踩,喺忠孝東路踩幾多遍都冇車會同你爭路,行人仲更有禮貌.
踩到咁上下喺敦化誠品對面還車,每半小時單車收費才10蚊台幣,消費低但享受高,冇嘢講.跟住就夠鐘展開今次小記最重要行程,多得傑兄介紹認識咗一個香港足球同學會,佢哋一個禮拜踢兩三場波閒閒哋,先喺周末黃昏去到一間小學草場同越南朋友開波,同一個場地有人跑步,有小朋友玩扯鈴,其實熱鬧程度同香港嘅公園差唔多,呢日黃昏我哋就踢到天黑黑先捨得走,邊使話好似香港地要受康文署阿姐啲氣呢.
不過都唔係冇缺點,原來台灣嘅足球場好少有更衣室,就係因為咁,其中一位香港朋友Andy就邀請我哋去佢屋企沖涼,講真,我幾難想像香港地會有人肯俾汗又臭鞋又污糟兼且啱啱識嘅朋友入自己門口囉!更感動嘅係佢嘅台灣太太見到一班不速之客不但冇撳住個鼻,仲留我哋食飯㖭.
人情當然全收,但晚飯就可免嘞,因為台灣嘅夜生活,當然唔可以錯過啦!多謝你,阿嫂!
KEYMAN
now TV主持


text:
第一,今屆世界盃會係免費電視台直播,換言之,男人少咗一個落酒吧,返大陸,甚至只能去住喺天水圍裝咗收費電視嘅阿強屋企睇波嘅借口.
第二,預計只有住喺偏遠地區,即係只有收到深圳電視台,或者住喺屏風樓,收唔到電視嘅住戶,可以有借口出外睇波.小心你嘅男人特登整壞屋企嘅天線.
第三,如果你真係走得甩喺街度睇波,恭喜你,由於巴西開波時間,大多係半夜3點4點先開波,你真係大條道理成晚唔返屋企.
第四,今屆世界盃,係唔會有巴塞或者曼聯.
第五,即使下一屆都唔會有巴塞或者曼聯.
第六,唔好因為80分鐘都無波入就一口咬定場波好悶,我地約女仔去街,都唔會因為成晚拖唔到手就覺得失敗,雖然,如果有波入就更加好.
第七,唔好再見到有球員拉衫犯規就大驚小怪,咁茅都得嘅.呢啲係職業犯規,拉衫係敬業,拉布亦都係.
第八,當你男朋友睇波講粗口,請你容許佢呢90分鐘嘅放肆,呢個係一個被現實壓逼到無晒想像力嘅男人,難得回復青春熱血嘅時刻,佢真係相信嗰句粗口可以鬧醒個球員㗎.
第九,當你男朋友大叫,你識唔識踢波㗎,你千祈唔好問佢,唔通你又識?
第十,唔好問男友點解一口咬定球員有越位,因為越位同普選,其實都無國際標準.
第十一,唔好嘗試喺男友睇波時候問佢紅衫係邊隊,或者問佢英格蘭勁啲定荷蘭勁啲,因為呢個罪名等於喺戲院睇戲嘅時候問個兇手點死,同睇AV嘅時候問點解要除衫一樣討厭.
第十二,唔好奇怪點解男友一眼就分到成粒豆咁細嘅球員係邊個,佢同樣唔明點解你會分到嗰啲一樽樽嘅化粧品.
第十三,提醒男友,追看世界盃,係唔可以成為,唔做陪審團嘅借口.
(壹錘定音.李慧玲)6月4日正式開咪!
收聽方法:請留意(壹錘定音)facebook專頁
https://www.facebook.com/hammerout.hk


text:
馮仁昭四圍超:白鴿眼女藝員寸走𢱑銀騷
喺娛樂圈有唔少藝人都有對白鴿眼,就算佢唔係大紅大紫,都一樣咁心高氣傲,好似公仔箱嗰位排骨女藝員咁,佢啱啱出道做藝員嘅時候,對任何人都好客氣好禮貌,但後來做咗歌星,唱過幾首hit歌之後,排骨女藝員嗰副不可一世嘅真面目就完完全全暴露晒出嚟.
雖然排骨女藝員唱咗幾年之後因為唱片唔賣得而冇唱片公司肯同佢簽約,最後佢惟有食回頭草返番去公仔箱做藝員.不過排骨女星認為自己始終做過紅歌星,對以前風光日子始終念念不忘,所以喺同事面前佢都繼續擺阿姐款.
擺一線阿姐款
馮仁昭聽講最近有位圈中人諗住介紹排骨女星登台搵外快,點知排骨女星當正自己係一線阿姐咁,傾都唔傾多句就叫對方同自己助手度期,激到嗰位仁兄死死吓,佢話好似排骨女星咁嘅級數嘅歌手真係多的是,自己諗住益吓舊朋友,點知俾人寸到一面屁,真係好心冇好報!
S.H.E花海談情
台灣女子組合S.H.E噚日出席大型公開表演,佢哋重喺表演附近嘅花園,同美麗嘅花海合照,Selena話最喜歡粉紅玫瑰,Hebe就喜歡海芋,Ella則鍾情熱情嘅紅玫瑰.情人節在即,S.H.E苦笑因為冇情人,所以只能用心做好工作.
梅艷芳善心長照多倫多
梅艷芳在生時為行善而成立咗慈善基金會,喺九三年時,阿梅曾經喺多倫多為頤康基金會做過一場籌款演唱會,籌到唔少錢.最近頤康中心為紀念阿梅生前樂善好施德行,計劃為呢位一代巨星樹碑立匾.而頤康中心主席王裕佳話,構思係想喺中心內其中一個大堂或會議廳以梅艷芳命名,至於會唔會安放肖像雕塑,就要再傾傾.
陶喆新法演繹鄧麗君
陶喆前晚走去欣賞鄧麗君傳奇音樂劇《但願人長久》,雖然套劇做成三個鐘頭,但陶喆由頭坐到尾,認真捧場.原來陶喆一直好欣賞鄧麗君,以前佢曾經將鄧麗君嘅《月亮代表我的心》改編成《月亮代表誰的心》嚟唱,陶喆話演員唱得似唔似鄧麗君唔重要,最緊要係導演手法好新,佢自己好鍾意喎!
陳祖明初出道怕醜避鏡
陳祖明同Twins,陳栢霖喺雲南拍《千機變II之花都大戰》,噚日清晨佢哋搬離下榻酒店,去羅平縣嘅多依河拍戲,陳祖明雖然已經加入娛樂圈,但佢似乎重未做好心理準備,一直都迴避鏡頭,重要助手擋記者影相,佢噚日又着住件黑中褸,戴住褸帽同口罩唔敢見人,一副十分神秘嘅樣子.
黃夏蕙忽然多段情?
黃夏蕙噚日喺酒樓同曹達華等飲茶,後來重拉隊去深圳幫麻雙鳴雕刻家嘅新店剪綵㖭.之前黃夏蕙發通告畀傳媒話會講佢同個雕刻家嘅一段情,點知噚日佢話:「佢好有善心成日幫人,我見佢咁好又想幫佢,我又咁有善心,呢個就係我哋嘅一段情.」搞到全場噓聲四起.咁我馮仁昭咁有型,唔通又同梁朝偉有一段情咩?


text:
如無意外,卡卡將會喺今日公佈前程,或者因為大局已定,佢前日場世盃外踢得特別生猛,射入12碼埋齋,幫森巴大軍作客大炒烏拉圭4:0,仲趁巴拉圭輸波升上榜首.咪以為巴西贏波係理想當然,原來對上一次喺「烏圭」首都作客贏波,要追溯到33年前.卡卡蟬過別枝前大捷兼上榜首,確有賀佢喬遷嘅意境.
喬遷泛指祝賀人升遷或搬家,卡卡轉投皇家馬德里嘅話,人工加,而皇馬大搞,AC似乎想縮皮,此消彼長,如果佢由意大利搬去西班牙發展,總算係向上嘅社會流動.既然連施丹早幾日都爆料話卡卡會上「馬」,而AC個總理班主貝盧斯科尼又講咗句「冇咗卡卡,我哋仲有朗拿甸奴」畀晒提示,卡卡咁都唔走,真係「世紀假身」咯.禮拜三巴西迎戰巴拉圭場「兩巴」榜首大戰,話唔定卡卡到時已經係皇馬人囉.
講返前日場波,查實烏拉圭初段踢得唔算差,沿用一貫對巴西嘅殺傷戰術,即係硬朗攔截,畀波過唔畀人過,一度令森巴兵舉步維艱.不過巴西好快就適應,到11分鐘主隊因為門將韋亞拉送禮,唔知發咩神經判斷錯誤,接唔住丹尼爾明明無甚威脅嘅遠射.呢球波令「烏圭」洩氣,巴西之後由祖安頂入,加埋路爾斯法比安奴怒抽掛網,同埋卡卡射入由自己博到嘅12碼,湊成大捷.
一係唔贏,一贏就咁大鋪,難怪成場波戴住黃色鴨嘴帽嘅教練鄧加咁神氣,賽後星爺上身教人踢波:「波,並唔咁踢嘅!唔係靠起勢踢人同埋肉酸犯規就掂,踢波係講求射個波入網.」印象中,今屆南美洲區世盃外開打至今,巴西唔係俾阿根廷就係巴拉圭壓住,今次大勝夾啱巴拉圭爆大冷主場吞智利兩隻光蛋,家陣終於以得失球差力壓同樣13戰得24分嘅巴拉圭,升上積分榜首,鄧加飲得杯落.


text:
費蘭度托利斯(費托)加盟咗車路士已經兩年有多,踢到今時今日都仲係唔多識入波.日子咁難捱,可能真係就嚟要講拜拜.不過要搵球會接手呢位大貶值嘅高薪低能射手真係唔易,就喺呢個時候,曾經喺球員時代同費托做過隊友,而家喺馬德里體育會執教嘅施蒙尼伸出友誼之手,放風話唔介意斟費托返嚟母會,認真夠義氣.
費托喺佢11歲嘅時候就加入馬體會青年軍,喺呢度上位成為國際一線球星;佢亦喺03至05年同施蒙尼做過隊友,相信佢兩位亦有一定交情.費托喺車路士一直都搵唔番射門觸覺;另一方面傳咗好耐車路士球會對馬體會當紅射手法卡奧好有興趣,順理成章就有車路士以費托作為籌碼去斟介法卡奧嘅傳聞.當日車路士花成5,000萬鎊買費托返嚟,但據講經過兩年貶值之後,𠵱家身價只值1,000萬鎊.
費托換法卡奧呢單嘢係咪成事仲係言之尚早,不過馬體會教練施蒙尼就已經話會歡迎費托回歸馬體會:「費托𠵱家仲係第2支球隊嘅球員,我哋要等到今季完咗之後,先可以正式物色啱用嘅新兵.費托對於馬體會嘅歷史有深入了解,如果佢返嚟嘅話,以佢嘅能力絕對足以勝任.我哋亦曾經喺馬體會並肩作戰,我好清楚佢可以成為重要嘅球員.」
不過施蒙尼亦強調講咁多費托,並唔代表法卡奧一定會喺今季之後過檔車路士:「我唔係法卡奧本人,亦唔係佢經理人.作為球隊嘅教練我係非常尊重佢,由當年喺河床到𠵱家喺馬體會,佢都係一樣咁專業,為效力球隊竭盡所能.至於講到前途同去留問題,每人都會有唔同諗法,只要大家互相尊重就已經冇問題.」
馬體會今季由施蒙尼領軍下成績相當出色,大部份時間都一直位列西甲次席.以呢間球會嘅財力,要負擔費托𠵱家喺車路士據講成16萬鎊嘅周薪自然有難度;既然施蒙尼𠵱家開咗回家之門,費托如果肯賺少啲回巢,返到屬於自己嘅地方,壓力少啲人都開心啲,隨時入球觸覺都返晒嚟.


text:
康華前晚同一男一女朋友,去咗跑馬地滿屋點心食消夜,由於近排天氣亁燥,所以佢哋話要食糖水滋潤吓.康華同馮仁昭講,佢噚日去澳門做一個私人派對嘅嘉賓,酬勞有五位數字.
曾被騷擾
趙薇日前喺湖南出席一個電視台活動時,慘被人潑屎,康華去澳門做騷,問佢會唔會擔心人身安全,康華話:「我唔知趙薇單新聞,我呢幾日冇睇報紙,我去澳門做騷,安全問題應該唔緊要,因為有猛男陪我去.」猛男?到底係邊個?康華話:「佢咪我阿哥囉!之前我試過去嗰邊做騷,返到酒店,有人上嚟拍門叫我落的士高玩,佢哋話有班人等緊我,最後我都冇去.」
白韻琴贏陳太奪「奇情女士」獎
零一年埋單嘞,香港電台第一台有個叫做《奇情一週》嘅節目,就搞咗個「奇情新聞大賞」.當中有個大賞叫「奇情女士」,馮仁昭知道白姐姐憑住上年入獄事件,以大比數拋離對手,喺8126張票數中,佢就佔咗43%,攞第一位,葉劉淑儀同陳方安生都敗喺佢手上,攞第二同第三.不過白姐姐話,呢啲獎,真係唔恨要!
盧希萊搞生意搵奶粉錢
前《睇真D》主持盧希萊生咗個女之後,成個人都開心咗好多,馮仁昭同佢通過電話,佢話老公豹哥做咗老竇之後,成熟穩重咗,雖然唔識湊女,但成日都喺個女隔籬睇吓有乜幫到手.兩公婆重諗住短期內搞吓生意,因為呢個時勢搵工做都唔容易,就算搵到,收入都好難理想.
臨記Fans百二蚊造勢
樂壇頒獎禮又係時候舉行,各大小歌手都空群而出,有啲唱片公司為咗同旗下歌手造勢,特登call齊fans吶喊助威,馮仁昭知道有啲臨時fans,每位收一百二十蚊,所以唱片公司搵三兩百個fans助陣,一次都要使成幾萬銀,都咪話唔揦脷.
彭羚缺席新城慶功宴
新力唱片嘅歌手前晚未能喺新城頒獎禮奪大獎,得歌曲獎嘅彭羚未有出席慶功,而台灣組合F4嘅獎項更留低咗喺慶功宴上,新力總經理王凱文噚日話並冇質疑賽果,彭羚只係習慣性唔出席慶功,而F4嘅獎項只係忙亂間遺留,佢哋事後亦緊張咁四處搵.
葉德嫻開Concert乘勢出碟
葉德嫻今年會重出江湖,佢喺三月開完演唱會之後,環球會乘勢同佢出碟.其實葉德嫻已經有好多年冇出過唱片,但佢喺年多前同許志安合唱嘅《教我如何不愛他》,反應都唔錯,所以葉德嫻對呢次出碟都好有期望,重專登搵埋倫永亮做監製㖭.


text:
青天白日滿地紅中華民國旗近年喺香港罕見公開飄揚,事實上泛藍支持者喺香港一旗難求.香港阿九後援會負責人蘇建名同八方講,佢哋佈置慶祝會場地,要張羅幾百面青天白日滿地紅旗做裝飾,又要派畀支持者揮動搞氣氛,問過香港造旗廠商,點知全部都話冇貨,因為近年冇乜人買青天白日滿地紅旗,停產多時,霎時要造都幾棘手.廠家開價10蚊一面布旗,又稱冇熟手工人,唔保證完全符合規格.
蘇建名話唔估計係咪因為政治因素令廠商唔做生意,雖然香港冇得賣中華民國旗,不過台灣大把,佢哋向台灣訂購,連空運郵費每面平均只係5蚊,直情平靚正.除咗阿九後援會,噚日仲有兩個支持藍營組織搞祝捷活動,好多人都拎住支青天白日滿地紅旗嗌「凍蒜」(當選),中山學會負責人羅照輝話,佢哋啲中華民國旗都係由台灣運嚟香港,「香港應該冇地方賣呢支旗好耐嘞.」
神州青年服務社噚日喺旺角行人專區直播台灣點票情況,旺角街頭出現多面青天白日滿地紅旗飄揚,負責人林偉棠話大部份旗都係託朋友喺台灣帶返嚟香港,亦有啲係私人珍藏,「有啲朋友收埋咗好多年,終於可以拎番出嚟!」林偉棠話有警員勸喻佢哋唔好咁揚,高調喺街頭揮舞中華民國旗「唔係幾方便」,不過林偉棠話市民自發舉旗,佢都冇符.


text:
收留孌童狂菊地直哉
求驗客手記:三神變身日本正生 - 求驗客
唔知大家仲記唔記得邊個係菊地直哉呢?之唔係嗰個因為「衰十一」而俾磐田山葉炒魷嘅日本球員囉!日職聯球會大分三神噚日突然宣佈簽咗菊地直哉,唔通佢哋諗住橫掂都護級無望,不如好似正生書院辦學方針咁,等啲曾經做錯事嘅球員有改過自新嘅機會?
現年24歲嘅菊地直哉,原本效力磐田山葉,仲被視為日本國家隊明日之星,前途一片光明.點知佢就衰鹹濕同變態,07年5月喺部車度搞一個15歲嘅o靚妹,事後仲諗住用1萬日圓做掩口費;事件被揭發之後佢即時俾山葉開除,仲連累會方嘅高層要出嚟鞠躬道歉.之後佢轉去德國搵食,仲喺禾夫斯堡試過腳,可惜未能成事.結果佢簽咗當時喺乙組比賽嘅卡爾斯耶拿,上季仲隨隊落丙組比賽.
菊地直哉除咗搞過15歲o靚妹之外,傳聞仲過佢試過喺一年內同18個未成年少女有性關係,難聽啲講佢真係一個孌童痴漢.雖則佢個底花成咁,但三神一啲都唔介意,喺噚日宣佈佢正式加盟,張約仲簽到2011年1月31日.三神嘅部長原靖強化就咁講:「我哋只係唔想埋沒一個咁有天份嘅年輕球員,希望俾個機會佢.」
三神上屆喺日職聯得第4名,又攞咗日聯盃冠軍,但今屆唔知搞乜鬼,表現走晒樣,除咗未能衞冕聯賽盃,喺聯賽仲以23戰得10分包尾,距離尾四嘅大宮松鼠有成17分,9成9降班,隨時羞家到取代前屆嘅FC橫濱,成為日職聯史上最快降班嘅球隊.唔知佢哋係咪輸到傻咗,居然咁夠膽咁做,萬一菊地直哉唔生性又去搞o靚妹,佢哋班高層切腹都有份.
撇開德行唔好講,菊地直哉頭尾喺山葉效力過6季,又參加過04年奧運會,而且話晒喺德國聯賽踢過(喺乙組同丙組聯賽上陣20場),實力同經驗真係唔使懷疑.家陣三神無情白事做咗正生書院,肯畀個機會佢重建自己嘅足球事業,我求大俠都希望佢可以好好把握,唔好再行差踏錯,如果再衰,肯定神仙難救.


text:
一般人睇藍色報紙,以為餐飲業死到直晒,了無生氣,飲食業失業率一定大升.左丁山見到老友餐廳R個愁眉苦臉樣子,亦都以為係咁.點知呢晚同一位地區飲食業老闆S食晚飯,佢話左丁山呢類中環人堅離地,淨係在中環銅鑼灣灣仔名店出入,不知市場現況,佢挑戰左丁山:「你對沙田咁熟,呢幾個月去過石門食晚飯未?」左丁山即時口啞,好耐好耐以前係去過石門之萬豪Courtyard酒店食自助餐,但家人覺得不外如是,以後冇再去,唔知石門有乜好食.老闆S講:「我成日做飲食研究,捐窿捐罅都去食,呢六個月在不同時段去過石門幾趟,都幾嚇人.石門有一個商場,內外有過百間食肆,生意十分暢旺,星期一至星期日都冇位,停車場永遠爆滿,出面馬路全部違規泊車,甚至泊雙行(double parking),你知啦,依家警察邊度會理嘅唧,你真係要去過先至能夠明白墟冚狀況.嗰度一啲餐廳老闆拎到李超人派錢六萬,當然開心,但只係錦上添花咋!」老闆S講到咁巴閉,於是問佢咁多食肆,有乜正嘢最正斗,老闆S大大聲講:「嗱!我試食過,起碼有三間好過中環灣仔名店好多,一間賣清湯腩,係食完唔想去九如坊歌賦街,一間賣點心(蝦餃燒賣等等)直情要攞米芝蓮星,我敢講佢一定好過添好運,第三間賣燒鵝,吃過係唔使去威靈頓街,史丹利街及灣仔街市旁邊.」嘩,講到咁巴閉,一定要去試吓,但冇法子泊車,點好?老闆S話:「唓,好易啫,坐馬鐵到石門站落車行過去之嘛,坐的士去亦得,反而揸車仲麻煩,依家好多沙田友都由大圍,沙田市中心一帶走咗去石門覓食,邊個敢話飲食業淒慘低迷呀!你呢啲中環友,直情要去貼地氣.」
所以話呢,地區性餐廳反為好過油尖旺/中銅灣,呢啲傳統繁盛地段,一連串示威行動令到地區居民重新認識本區,例如沙田人在沙田,荃灣人在荃灣,諸如此類.嗰晚校友K帶左丁山到沙田第一城後面小瀝源區之一間新酒店,叫做Alva Hotel(帝逸酒店),左丁山心諗,新地起酒店揀在呢個地段都算大膽,用一般術語講,係極具挑戰性.反為校友K認為交通方便,佢家住鰂魚涌,有巴士(走東隧,大老山)直達酒店,揸車出大老山隧道落嚟就見到酒店,由九龍塘到大圍,坐馬鐵到沙田第一城站行過去亦方便,由石門走路過河到酒店約六分鐘.入去一睇,酒店大堂有氣派,再去地下自助餐,居然全場爆滿冇位,訂位亦要訂到一月尾.於是與校友K到中菜廳,面積不大,夠清靜舒服,食物有水準,如能維持落去,沙田人消費力強,呢間Alva酒店之F&B,有得做.搵酒店住客就真係要靠大形勢嘞.


text:
煲碟王:
《洪金寶動作系列》靚聲靚畫值得珍藏
講到動作片,相信好多人都好懷念七小福呢個班底,成龍大哥啲戲大家睇得多,其實洪金寶嘅戲都好受影迷歡迎,有見及此,電影公司最近就幫三毛推出咗一套《洪金寶動作系列》嘅DVDBoxSet,呢套BoxSet嘅三套片無論畫面同聲音都經過數碼修復,質素十分之唔錯.
記者:梁瑋瑜
DVDBoxSet$239
查詢:洲立影視(24188896)
呢套DVDBoxSet有三隻DVD,包括《鬼打鬼》,《林世榮》同埋《雜家小子》,配有杜比5.1同埋dts音效,話明係動作系列,呢三套戲都係三毛出名嘅動作片,今次重特別收錄咗洪金寶訪問片段同埋剪輯咗洪金寶電影片段嘅MV,非常值得Fans珍藏!
《鬼打鬼》係一套集合靈幻,動作,幽默於一身嘅電影,重係1980年全年票房之冠嘅電影,份量絕對唔嘢小,故事主角係洪金寶飾演嘅張大膽,成日誇口自己唔怕鬼怪,可惜有個紅杏出牆嘅老婆,重夾埋個姦夫請咗個茅山大師嚟害佢,好彩張大膽都黑唔晒,得到呢個茅山大師同門師弟拔刀相助,於是兩幫人進行大鬥法,中間發生咗好多搞笑事,當然唔少得洪金寶肉搏惡鬼呢啲精采動作場面啦.
■雖然佢成日話唔怕鬼,不過同鬼怪對打,都咪話唔驚.
《林世榮》呢個名相信大家都好熟悉,今次洪金寶就飾演黃飛鴻呢個弟子林世榮,平日鍾意路見不平,伸張正義,不過有一次唔小心得罪咗惡人幫五龍堂,其後五龍堂堂主獨子擄走咗世榮嘅靚女弟婦,世榮趕去營救,但不幸地俾五龍堂嘅人插贓嫁禍佢姦殺堂主嘅養女,惹到一身蟻,究竟最後林世榮點樣甩身呢?《林世榮》全片都有好多動作片段,尤其是林世榮大戰五龍堂堂主一場戲,一定唔可以錯過.
最後呢套《雜家小子》係1979年嘅作品,今次梁家仁同元彪嘅戲份都好多,佢哋飾演兩個成日偷呃拐騙嘅口靚仔,因為唔識武功俾人打到周身傷晒,後來跟咗個高人學武,靠住呢啲武功變本加厲咁去呃錢,之後發現呢個高人原來都唔係善男信女,佢捉咗梁家仁,於是元彪就去咗搵秘密收埋高強武藝嘅肥乞丐洪金寶拜師,喺努力之下終於打敗咗呢個壞師傅.記者睇完三套戲之後認為呢套《雜家小子》嘅武藝最好睇,而且人物方面都比較熟悉,值得推介.


text:
小齊執二攤 拍嘉禾賀歲片
馮仁昭四圍超:偉仔身價唔值600萬
梁朝偉拍澤東公司以外嘅戲,片酬叫價成六百萬.如果喺電影業好景嗰時,好多公司都會畀得起呢個價,但𠵱家咁嘅時勢,當然唔得啦!好似嘉禾原本想搵偉仔拍賀歲片,𠵱家都縮沙,因為條數計唔掂,有高層提議搵叫價二百萬嘅任賢齊代替,等小齊配楊千嬅,咁成本就平好多.
好多人驚蝕本
馮仁昭聽到其實嘉禾都未落實係咪一定開賀歲片,因為計唔掂條數就唔會博,𠵱家嘉禾開戲好鬼穩陣,噚日打電話畀嘉禾發言人杜惠東,佢話:「係咪搵偉仔,公司都未定,賀歲片係咪一定開,一樣未諗掂.嘉禾唔同林建岳嘅寰亞,為咗省招牌可以將劉德華同偉仔擺埋一齊拍一部戲,好多人都會驚蝕本,因為華仔同偉仔嘅賣埠價都大不如前.」
王秀琳想跟阿菲學唱歌
王秀琳(Mango)噚日去咗西九龍中心宣傳佢嘅新唱片,佢重同現場觀眾一齊玩撈金魚遊戲.問到Mango對於王菲加盟佢所屬嘅新力唱片,佢好開心咁話:「我歡迎佢加入,我都好希望有一日可以有機會跟王菲學唱歌,不過暫時唔會向公司要求同王菲一齊合唱.」Mango咁想跟阿菲學唱歌,唔知阿菲肯唔肯教佢兩招,等Mango有機會繼續出碟呢?
張惠妹傷愈南京勁舞
張惠妹前晚喺南京舉行個人演唱會,呢次係佢上次交通意外撞傷頸部後,首個大型個唱.佢前晚喺舞台施展渾身解數,阿妹嘅一輪勁歌熱舞,大受現場觀眾歡迎.
雖然當時落住毛毛細雨,但冇損歌迷嘅熱情,觀眾都睇得好興奮,現場氣氛好熱烈,而阿妹嘅衣着依然好鬼性感.
玉女歌手愛情至上唔願做
玉女歌手同年輕偶像拍拖後,人氣急跌,好似佢早排出咗張碟就銷量麻麻.唱片公司其實都有啲唔高興,因為覺得佢宣傳做得唔多夠.玉女歌手又真係唔夠專業,因為佢為咗愛情,呢排有乜工作都唔願做,但係佢老闆又錫佢,所以從來唔會強迫佢.之不過佢繼續係咁落去,睇怕都冇人再敢搵佢做嘢.
仔仔為復課苦讀瘦七磅
台灣男子組合F4嘅成員之一周渝民(仔仔)為咗工作,早前休學,但佢得到經理人嘅鼓勵之後,花咗一個月時間苦讀,接受學校重考嘅安排.聽講佢就快可以復課,仔仔日前話:「我真的希望可以繼續做學生,無論怎樣辛苦都希望在學校讀書,認識朋友.」據知仔仔為咗呢個考試,連日苦讀,瘦咗差唔多七磅,睇嚟仔仔嘅fans一定好心痛.
唐季禮偕性感女郎赴宴
導演唐季禮喺上周五(四日),同一個着得好性感嘅女仔,一齊喺內地出席中國國家足球隊嘅前國腳申思嘅婚宴.唐季禮見到有記者影相,即刻彈開,嗰個女仔重好醒目咁用個背脊迴避鏡頭.唐季禮早前俾台灣記者見到佢同林心如由泰國外旅返台灣,唔知今次同佢一齊嘅女仔又係邊個呢?
歌手夫妻失好友唔可惜
好洋化嘅歌手夫妻,呢輪喺娛樂圈好活躍.佢哋兩公婆最鍾意結交啲有錢人,特別係同某著名富豪夫妻最老友.原本佢哋喺娛樂圈都有一個識咗好多年嘅女星朋友,呢位女星未嫁人之前同佢哋好老友,嫁咗之後同佢都經常有來往,但近年嚟歌手夫婦同佢就因為啲誤會搞到反晒面,歌手夫婦同啲朋友講,話呢位女星好小器,所以唔做朋友都唔可惜.


text:
新鴻基地產近年積極進軍內地,但係絕對唔會盲目投資.何解?睇佢地新一期季刊就有答案.
季刊一篇文章提到,副主席郭炳聯話,香港喺好多方面都較珠江三角洲嘅競爭對手優勝,但若果到內地投資,佢就提醒大家:「香港地產發展商必須做市場調查,搵出顧客真正需要,千祈唔好假設內地消費者嘅口味同香港一樣」.
新地喺本港好成功嘅商住項目沙田新市城市廣場,郭生都只係話,喺開拓珠三角嘅零售同住宅時可作參考.睇嚟佢都唔會將呢個項目照搬去中山嘅發展度.
新地喺內地嘅房地產項目,較為人熟悉嘅有北京新東安市場,以及曾經來港發售嘅上海名仕苑.
另外,季刊又披露,新地半山寶珊道1號嘅資料,合共有58個單位,56個逾1350至約3000呎.其餘兩個係頂層相連戶,分別逾5100及5800多呎,兩伙天台都設私家泳池,早前其中一個就以7500萬賣咗.
禮頓山第九座最旺租
跑馬地禮頓山至今共有三十七宗租務成交,其中二十二宗喺上月初交樓打後一個月達成.美聯將呢幾十宗租務做咗個小統計,幾有參考價值.
喺咁多宗租務中,最多人租嘅係第九座,共十五宗(唔通風水好啲?),而以呎數計,最受歡迎係1911呎.美聯劉文華話,因為呢類呎數同大啲嘅單位都一樣有四房,所以受歡迎,佔十宗.
若以月租計,最平係第一座中層B室,1206呎,每月三萬三;五座低層B室就要成七萬五,貴咁多原因係有成2238呎,計番每呎三十三個半,唔算貴啩.
另一樣比較特別,就係呎租最平同最貴都喺同一座,第九座最平有兩個,每呎二十六蚊;最貴得一個,要三十七蚊.原來第九座咁旺市,買咗呢度嘅業主都可以唔使憂租唔出.
中記內地生意勝本港
9月份啱啱過去,蘭西睇番中原網頁,發覺中記上個月生意全線下滑,香港住宅跌得最甘,宗數減24%,佣金縮成31%.計埋成個月,都係得7219萬元,睇怕打和唔使蝕已經執番身彩.估計最主要係冇咗好似馬灣珀麗灣賣得咁好嘅一手盤.近日政府托市言論對樓市起正面作用,今個月睇怕可以好番啲啩(見表).
不過,細心啲睇,有樣嘢大家可以研究研究,就係中記中國部做到2868宗成交,比香港住宅部多,而且重唔止一個月係咁,究竟有乜微言大義?
黃光耀心情靚做導遊
深井碧堤半島熱賣,售樓部掌舵人黃光耀心情靚靚.話說上個禮拜五黃光耀喺碧堤示範單位講完樓盤最新銷情後,請小記們到場內食肆歎下午茶,巧遇將開記者招待會嘅Lcx區域市場推廣經理徐綺漣.黃生即加入推廣,重充當導遊講解尖沙嘴商場最新面貌,順道帶大家去睇海運大廈3樓商場翻新後嘅入伙面貌,及未來海運大廈摩天輪入口處參觀.
上次蘭西同徐小姐做訪問時,佢重未嚟呢間公司,問黃光耀用乜方法請佢過檔,佢回答話:「重金禮聘!」


text:
求驗客手記:
革命初步成功 喜鵲嚟料 - 求驗客
紐卡素為咗保住個英超席位,嗱嗱臨喺今個冬天搞場法國大革命,初步睇仲好似幾成功.前晚佢哋喺英超搶分大戰,靠法語系球員柏比斯施斯同埋卡比耶入波,贏阿士東維拉2:1兼攞到今季首場客場勝仗.維拉就大鑊嘞,近7場聯賽輸足5場,再咁落去,下季隨時要踢英冠.
紐記喺今個月簽咗5個法甲兵後,連埋本身嗰啲,陣中就有成14個法語系球員,當中有10個更係法國兵.喺前晚場來回6分波嘅護級大戰,領隊柏度雖然冇出晒啲法語球員,但正選名單上都有5個,包括迪保治,卡比耶,穆沙施素高,高法蘭同埋柏比斯施斯;連埋後備落場嘅恩加麥比華,總共有成6個,咪話唔誇張.不過紐記球迷似乎就好受落,喺場上揮動法國國旗支持吓.班法甲兵亦總算做到嘢,喺19分鐘就由穆沙施素高助攻畀柏比斯施斯先開紀錄;跟住喺31分鐘,再由卡比耶將比數改寫成2:0.
換邊後紐卡素俾維拉㩒住嚟打,好彩門將告魯爾有超水準演出,只係輸番一球12碼;最終佢哋都贏2:1,仲打開今季客場比賽嘅勝門.未計周三啲賽果,佢哋由第16位跳升一級上第15位,輸波嘅維拉則由第17位跌落尾3至第18位,護級前景越嚟越唔樂觀.柏度賽後賣花讚花香,大讚新兵穆沙施素高:「今晚我終於有覺好瞓嘞!如果我哋冇簽到施素高,我唔認為我哋贏到呢場波囉.佢呢個收購對我哋嚟講,真係好重要.」
維拉喺7日內連揩三嘢,上周中同周末分別喺英聯盃4強同英足盃第4圈出局,家陣再喺主場聯賽輸波,近7場聯賽就取得2和5負,真係勁頹;如果成績再冇改善,睇嚟林拔應該會人頭落地.呢日搶到分嘅下游球隊,仲有昆士柏流浪同埋韋根,後者作客史篤城喺落後0:2下,靠麥亞瑟同迪山度各入一粒而逼和2:2;攞到呢寶貴1分後,位置即刻同維拉對調.韋根領隊馬天尼斯話:「舒卓拿一返嚟就發揮到作用,我希望可以簽多一至兩個返嚟打護級戰.」
紐記,韋根同昆士柏流浪都增強兵力打護級戰,如果維拉喺轉會窗關閉前簽唔到一,兩件好嘢返嚟,睇怕都好難逃出生天囉!


text:
忽然高調公開戀情
馮仁昭四圍超:范曉萱同「落難拉登」拍拖
范曉萱自從同周浚偉甩拖後,上年十一月傳過同台灣「強力雞腿飯」樂團主音陳志雄(Allen)拍拖,今年佢兩個更不時俾人影到出入酒吧玩樂嘅相,不過范曉萱通常都話:「我是他的經理人,當然會常來看他!」
周身包包似走難
點知日前范曉萱就好高調咁同Allen拖手行街,話佢哋高調,因為佢兩個當時嘅打扮真係好怪異.其實范曉萱真係簽咗Allen,佢哋平日都會輕描淡寫咁否認緋聞,但日前兩個人似乎想以一齊出席公開場合嘅方式嚟公布戀情.上個星期三,范曉萱同Allen就出現喺台北仁愛路圓環附近,Allen打扮簡直可用怪異嚟形容,佢戴咗頂布帽,成面鬍鬚,驟眼睇好似恐怖分子「拉登」外,最誇張係佢左邊揹住一包嘢,右邊揹住一包嘢,好似走難咁,又着住水靴同攞住把遮,另一隻手就拖住范曉萱,真係周身唔得閒!
范曉萱嘅打扮亦唔輸蝕,佢着住對水靴都好襯佢男友嗰對㗎,佢日前喺台灣藝人魔術代嘅生日會上,同Allen坐埋一齊時重口口聲聲話:「我只是跟旗下藝人一起參加,並非男友!」睇嚟今次俾人撞到正,都好難再咁口硬咯.
《2046》釜山五分鐘賣斷飛
第九屆韓國釜山電影節將會喺下月七日至十五日舉行,王家衞執導嘅電影《2046》獲邀成為開幕電影,前日套戲喺網上公開預售門票嗰陣,啲飛竟然喺四分五十四秒內賣清,而且同一時間更加試過有超過二萬八千人登入網站,你都咪話唔犀利.其他入圍嘅香港電影重有《江湖》,《蝴蝶》,《20:30:40》等.
GiGi做舞台劇狂推工作
梁詠琪(GiGi)噚天喺銅鑼灣出席「家家樂融融運動」嘅記者會,佢表示近來忙緊綵排舞台劇,雖然為咗呢套劇而推咗好多工作,但佢覺得自己從中學到好多嘢,而且佢對藝術亦好感興趣.至於近年尾冇唱片推出,會唔會驚影響年尾頒獎禮嘅成績,GiGi話:「唔會咁諗,只會做好每樣工作,冇理由每個工作都計可唔可以攞獎.」
關詠荷腰傷被當大肚婆
關詠荷噚日喺銅鑼灣出席一個美容代言人嘅宣傳,馮仁昭見佢着上鬆身大肚裙,不知就裏就梗係即刻上前恭喜佢啦,點知擺咗烏龍,原來關詠荷只係整傷腰骨,要戴腰封先着成咁,重叫記者摸下,關詠荷笑笑口話:「我奶奶都未催我,不過都有呢個計劃,但第一件事要兩夫妻調理好身體先.」
欣宜做手術秋官懵盛盛
繼沈殿霞(肥姐)喺兩年前入院割膽石後,佢個女欣宜早前又發現有膽石,重要做手術,事發係喺新加坡,欣宜做完手術都未出院,肥姐就要趕去內地做嘢,惟有叫工人即刻由香港飛去新加坡陪個女,肥姐話欣宜𠵱家積極去疤,希望可以着到三點式,但成件事欣宜老竇鄭少秋都唔知情,秋官俾人問起呢件事,好驚訝咁話冇人通知佢,重話要打畀個女問詳情㖭.
鍾嘉欣累馬浚偉打石膏
馬浚偉同鍾嘉欣噚日喺上環拍攝《皆大歡喜》,戲裏面鍾嘉欣演嘅角色好刁蠻,成日整蠱馬仔,搞到佢雙手打石膏,又成日掌摑佢,十足十野蠻女友一樣,難怪馬仔同馮仁昭呻話:「客串幾集都要捱打.」但係鍾嘉欣就兜番話:「現實生活當然唔係咁啦,我好好㗎.」


text:
男友專向有夫之婦埋手
馮仁昭四圍超:坎坷女星錯愛呃樓王
情路坎坷女星又真係幾值得人同情,不過以後佢真係要帶眼識人.
富婆唔敢張揚
幾個月前已經有人勸佢唔好太信佢嘅情場騙子男友,話佢個男友唔多老實,專搵女人錢,點知佢唔聽,重反駁朋友,話今次自己有帶眼識人,唔會再錯.啲朋友勸唔掂佢,當然搖頭歎息.
情場騙子以前都係大滾友,專滾女人錢,而且最鍾意冧啲中年女人買樓畀佢,到有樓到手之後,佢就會離開個女人,嗰啲女人多數係有老公嘅,所以就算蝕底咗都唔敢講出嚟.
當時佢識坎坷女星都以為有得執,話晒之前女星都跟過有錢嘅圈中人,點知後尾發覺佢冇乜錢,條友梗係繼續出去搵食啦!
江欣慈作曲滿足性需要
江欣慈噚日好狼狽咁着住對爛人字拖去港台做訪問,佢話自己第一次咁尷尬,喺街度爛鞋,之後,佢重俾主持人陳淑蘭問佢同外國男友分隔兩地,點樣發洩自己嘅需要,馮仁昭諗阿慈聽到呢個問題比佢爛拖鞋重尷尬,佢好無奈咁話:「作曲囉!」吓,作曲都可以滿足自己?
華仔係《為您鍾情》原唱者?
劉德華日前接受新城娛樂台節目訪問,主持之一嘅黎小田向華仔道歉,原來佢當年作嘅歌曲《為您鍾情》最先係為華仔度身訂做,不過因為佢當時同無綫嘅合約問題,所以無緣唱呢隻歌,結果就畀咗張國榮唱.華仔話原本諗住喺嚟緊嘅演唱會,以大戲造型唱HipHop,不過𠵱家因沙士而取消個唱,所以fans要再等吓喇!
黎瑞恩奉旨變「豬恩」
黎瑞恩大肚之後,肥咗好多,俾一班朋友笑佢做「豬恩」.呢班朋友真係玩嘢,不過小恩子聽到都冇唔開心,因為佢知道𠵱家自己係大肚兼大晒,日前佢幫商台做咗一個錄音訪問,佢就好自豪咁話:「𠵱家我奉旨食奉旨肥,乜都得,我都係肥咗四十磅,已經比我想像中瘦.」
錢嘉樂靠吳建豪得寵
錢嘉樂同台灣組合F4成員吳建豪,前晚喺新蒲崗嘅拳館練拳,吳建豪班歌迷重等咗偶像幾粒鐘,歌迷見到吳建豪嘅助手,以為好快會見到偶像,佢哋重一字排開想夾道歡迎吳建豪,點之等唔到吳建豪,反而等到教佢拳嘅錢嘉樂.唔知吳建豪嘅歌迷係咪等得耐得滯,連嘉樂仔都唔放過,猛咁同佢握手.
蔡慧敏索償五萬元
蔡慧敏九八年為飛利浦做代言人,拍咗輯平面同電視廣告,有十一萬五千蚊酬勞,後來對方取消播電視廣告,喺○一年向佢討回酬金.蔡慧敏早前反告對方,噚日佢喺灣仔接受訪問話:「係佢哋個廣告唔出街,加上冇聯絡過我,𠵱家我反告佢哋,要佢哋賠五萬蚊就真.佢哋有同我傾想庭外和解,但係條件就唔啱,我唔甘心俾人屈.」呢件案喺下月二十四日再審.
案件編號:SCTC033441/03


text:
家陣市道唔好,一間球會肯出五百萬鎊(約六千五百萬港元)買一個球員,算係出手闊綽;但係,阿仙奴肯出呢個價,都買唔到AC米蘭嘅意大利門將艾比亞迪,咁騎呢問你服未!
日前有報道話阿仙奴出價五百萬鎊買AC嘅後備龍門艾比亞迪,而消息亦已得到AC方面證賽;不過,AC經已發表聲明,話佢哋同艾比亞迪都唔打算同阿仙奴做呢單交易.我求大俠聽到之後,真係覺得AC好儍;當然,艾比亞迪願唔願意去又係另外一回事,但係大嗱嗱五百萬鎊AC都唔要,唔通佢哋贏咗歐冠盃後嫌錢腥?從另一個角度嚟睇,我求大俠亦覺得阿仙奴好笨,今日咁嘅市道,佢哋使唔使用五百萬鎊買人家件後備龍門呀?
艾美遜無端變咗艾馬臣
英國有個網站,喺報道馬體會嘅艾美遜會過檔米杜士堡時,竟然落錯咗羅馬艾馬臣嘅相;正所謂忙中有錯,呢個網站搞錯咗,其實冇乜大不了;但係,艾美遜之前喺踢過米杜士堡一段時間,兼且外形同樣貌同艾馬臣有好大分別,所以英國佬今次將佢哋兩個搞錯,真係要打PatPat.
英人恨馬拉當拿出晒面
馬拉當拿喺八六世界盃向英格蘭使出上帝之手,搞到英軍喺八強出局,而阿根廷最後重攞埋冠軍㖭;所以近期馬拉當拿俾佢哋選為最冇體育精神運動員,係可以理解嘅,英國佬花咁多精神同時間去憎馬拉當拿,不如諗辦法改善英格蘭在國際賽嘅成績好過啦!
南韓宋宗國結婚免費
南韓喺去年世界盃勇奪殿軍,成隊波成為國家英雄,好似宋宗國咁,佢日前同大學生女朋友拉埋天窗,但係就唔使花一分一毫,事關有間大機構贊助.聽講宋宗國重約埋亦係啱啱新婚嘅李榮杓同薛琦鉉夫婦一齊去濟州度蜜月,以佢哋𠵱家嘅名氣,分分鐘住宿都有酒店包埋!
李察胡禮家居意外
愛華頓門將李察胡禮日前喺屋企個閣樓跌咗落嚟,整親個膊頭,要休息六至八個禮拜,搞到來季季初可能缺陣㖭.李察胡禮今次做咗最佳反面教材,因為一次意外,足以致命,相反愛華頓領隊慕耶斯今夏認真充實,暑假期間佢幫報紙寫專欄,放假都喺度搵銀.


text:
歐冠盃禮拜二又開波啦!目前四組裏面以B組最緊湊,而呢組四支球隊都已經喺前晚踢過聯賽,出場陣容所見,佢哋真係留得嘅主力都留,總之就係為周二大戰鋪路.
好似將作客羅馬嘅華倫西亞,就收起咗安馬爾同卡萊爾,中場艾比達打後備;羅馬就有托迪打半場,蒙迪拿後備上陣踢三十分鐘,兩隊一齊揸流攤.不過華倫(威在半力比賽都贏馬拉加兩粒,羅馬就同客軍布雷西亞互交白卷.
同組迎戰阿積士嘅阿仙奴亦只係放前鋒亨利踢最後十七分鐘,而阿積士亦都一改喺荷甲聯主場數人嘅作風,只係險勝高寧根二比一,所以我求大俠話:你唔好低估阿積士班生牯仔容易衝動,原來佢哋好波之餘,重好有腦,隨時食埋阿仙奴隻車!
朗拿度搵老友回巢夠天真
巴西球員除咗好波之外,而且重好有人情味,繼先前有李華度話向AC米蘭推薦好友皇馬中場干斯卡奧後,朗拿度又話希望波爾多老友沙維奧可以回巢.我求大俠心諗阿哨牙度你咪咁天真,因為你唔明白點解沙維奧會俾皇馬借咗出去,就係因為皇馬要籌錢搵你番嚟.𠵱家你喺皇馬重未係成功,最好唔好講咁多嘢,練好啲波先啦!
托比慕拿含恨被炒
利華古遜上周六又喺德甲聯賽主場輸畀羅斯托克後,會長卡文特睇到扎扎跳,會方終於炒咗教練托比慕拿,連歐冠盃迎戰紐卡素都唔使佢帶隊,對呢位上季德甲最佳教練得主嚟講,認真大打擊.利華古遜今季冇咗波勒同薛羅拔圖,主將又個個傷,的確好難搞,但係𠵱家成績咁差又好難畀托比慕拿教落去,我求大俠惟有祝佢快啲有班落啦!
盲目捧波圖「勾勾哋」
有人話葡萄牙波易估,但係隨時就因為咁中伏.前晚葡萄牙班霸波圖作客讓馬里迪莫半/一,結果輸一比二,破咗不敗身.我求大俠心諗,捧波圖上盤已經「勾勾哋」,因為季初至季中一輪搶分後,佢哋已經拋離好多,而且過去三周佢哋已經輸過兩個盤,重要爭足協盃,呢次開下盤真係有迹可尋,反而另外兩支追緊上嚟嘅強隊賓菲加同士砵亭嘅上盤就穩陣啲.
占士重色輕韋斯咸
韋斯咸門將占士今季真係問題多多,球場上就抵擋唔住對手射門,球場外亦抵受唔到誘惑,背住老婆同舊女友互通電話同電郵,重喺上個禮拜打完英格蘭對澳洲場友賽向舊女友訴苦.據占士好友講,呢位國家隊門神都係唔想拋妻棄子,但又唔捨得舊相好.我求大俠就勸占士快啲決定,專心幫韋斯咸護級重好啦!


text:
《記者陳梅香,甄朝健順德直擊》蘇永康,李彩樺(阿Rain),Twins同許志安,前晚去咗順德新城區德勝廣場做騷,大會免費招待約八千位觀眾入場,為咗確保藝人嘅安全,大會特別安排咗約一百三十個保安護駕.阿Rain果然「貴人出門招風雨」,一上台唱歌就落大雨,佢重變咗落湯雞.
往美國做騷
當康仔出場後,台下嘅歌迷即刻高舉寫上「康」字嘅紙牌支持,佢哋重派利是畀康仔.康仔話農曆新年同情人節,都同老婆阿Jane喺新加坡度過,阿Jane重送咗藍寶石戒指畀康仔做情人節禮物.康仔新年期間因為簽證問題去唔到美國拉斯維加斯登台,佢話:「其實係簽證過期,我遲啲都會過去嗰邊做騷.」
康仔對於舊年喺台灣因為服食搖頭丸而要接受勒戒,佢話:「呢單嘢好多手尾跟,好彩朋友都好支持我.我羊年犯太歲,但我已經攝咗太歲.」
陳雅倫牛一攬曾華倩前夫
陳雅倫噚日三十七歲生日,佢前晚約咗五十個朋友去尖沙嘴搞生日派對,「壽星女」專登花咗約九萬蚊,買咗套Valentino晚裝同手袋扮靚靚.
陳雅倫同曾華倩前夫林肇基重攬實影相,陳雅倫話:「千祈咪話我哋有緋聞,我哋係識咗二十幾年嘅朋友.」
陳雅倫又話:「我嘅生日願望係希望今年好過舊年,身體健康.」
林熙蕾勤健身出寫真
林熙蕾近日返台灣籌備拍第二本寫真集,今次佢會以健康同成熟嘅形象示人,佢話一定唔會露兩點.原來林熙蕾早前去咗意大利玩,之後就返咗去美國,所以佢借呢個機會日日去健身,務求到時以最弗嘅狀態示人.
安仔日日都係情人節
許志安噚日以「馬拉松大使」身份,出席喺九龍彌敦道舉行嘅「二○○三渣打馬拉松起跑儀式」.安仔噚日朝早六點前已經去到現場,佢話:「前一晚做嘢做到凌晨兩,三點先返屋企,所以完全冇瞓過.咁早出街見到啲人啱啱蒲完個樣,覺得好搞笑.」
問安仔情人節有冇送禮物畀情人?佢話:「有心就日日都係情人節.」
陳法蓉煲醋防菌嘥心機
陳法蓉上星期去咗廣州同深圳,拍攝電視劇《昨日夢魂中》,咁啱遇正肺炎病菌爆發,佢都要戴口罩防菌.佢話當地人搶住買白醋,連劇組工作人員都搶埋一份,老闆都買咗幾十支醋,日日喺片場煲,諗住可以殺菌.前日陳法蓉返到香港,先知道煲醋根本冇用,真係白費心機.


text:
三星新水貨手機攻陷先達
去到先達睇吓今期又有乜嘢新機,當初都以為自己去咗三星個Showroom,因為個場一次過返咗3部新機,V200呢部重係有個鏡頭可以影埋相,計埋早前嗰兩部S300同T500,唔夠一個月就已經返咗5部機咁多.但話時話,行貨好似重係一啲動靜都無,莫非中文機真係比英文機難搞好多?人哋幾間大手機商都出盡法寶封殺水貨,莫非三星真係唔多介意?
文:羅新基
V200180°旋轉鏡頭
若然以內置鏡頭手機嚟計,怕且呢部應該係市面上第一部個鏡頭可以轉,擰嘅幅度有180°,除多咗影相功能外,其他功能都無乜點變,都係例牌嘅65K彩芒,雙屏幕,和弦鈴聲等,睇咗幾間舖,定價都係五千四,五,同Panasonic同Sharp嘅影相手機差唔多,不過可能係歐洲機,被當地嘅網絡商做咗手腳,上唔到WAP又Send唔到MMS,真係齋影相.
T500新一代QueenPhone
我羅新基身邊嘅一眾女性朋友,曾經被A400呢部QueenPhone而迷倒,而接棒嘅相信係呢部T500,機身繼續係紅色,不過厚度相當薄,只有17mm厚.無彩芒無遊戲,最多都係得16和弦鈴聲,佢嘅吸引力絕對唔係來自功能,而係佢討好嘅外形同$1,980嘅價錢,據啲舖頭Sales講部機超好賣,一晚賣成三,四部,以水貨新機嚟計算好好.
T400鋁金屬大包圍
既然係三星機,65K彩芒,40和弦鈴聲,雙芒設計呢啲例牌嘢點會無,至於T400較特別嘅地方係鋁合金嘅外殼,拎上手都好輕身,開價三千九,以一部齋彩芒機無乜特別功能嘅機嚟講算貴.
MaxonT6887色來電閃燈
雖則唔係S字頭,但同樣係來自韓國,Maxon嘅T688有40和弦鈴聲同7色來電閃燈,同其他品牌相比,功能唔算特別,但40和弦鈴聲總叫做優勝過同門嘅舊型號.
維修後無晒記憶
早幾日撞到阿M,佢向我羅新基大吐苦水,話買咗部SharpGX12唔夠兩個月就成日自動熄機,用咗無耐要整已經夠㷫,至火滾就係門市個Sales竟然話機裏面嘅記憶例如Game,鈴聲同啲相可能會無晒,部機成日自動熄,唔通唔整咩!到拎機嗰日,個Sales話啲記憶真係無晒,阿M大嗱嗱用咗幾十蚊Download啲JavaGame同鈴聲,唔見錢事少,無晒啲相事大,影唔番嘛!過咗幾日CS打畀佢話可以免費Download番啲Game喎!喺呢件事得到兩個啟示:第一,家陣啲手機又相又Game又和弦鈴聲咁多花臣,已經唔係整機咁簡單,係唔係要做Backup呢?第二,洗晒人哋啲資料又唔理,係咪等啲客再Download番啲Game再賺多筆呢?今時今日咁嘅服務態度點得㗎!邊個台?好似得一個台獨家發售呢部機咋喎!


text:
英超星期五就開鑼,今季邊支球隊會贏冠軍?唔少英國傳媒同球評人都睇好呢季係曼市雙雄嘅世界,因為曼城同曼聯留得住想留嘅主力之外,仲大事擴軍,改善咗上季嘅弱點,例如曼聯差個防中接班卡域克,今夏就買咗尼曼查馬迪返嚟;而曼城啲兩閘又老又慢,今夏就買咗基爾獲加同班捷文文迪,可以兩閘齊飛.
如果將曼市雙雄比較,曼城比曼聯強嘅地方係板凳深度.曼聯嘅中場好依賴保羅普巴,中場係得佢有推進同派牌能力,但曼城唔同,奇雲迪布尼,大衛施華,根度簡,貝拿度施華以至老將耶耶托尼,個個能力全面,傳,射,突俱佳,全部都可以負責轉守為攻,派牌同埋持球突破嘅工作.有呢班星級中場,相信呢季曼城嘅中場控制力會更強.
上季,曼城嘅防中費蘭甸奴踢得好辛苦,一來佢係單防中,二來佢成日要去兩隻閘度補位,因為沙格拿,高拉洛夫等覆蓋範圍有限,但曼城今夏簽咗獲加,文迪同埋丹尼路雷斯返嚟,大大加強曼城邊路的實力.哥迪奧拿(圖)以前教巴塞隆拿嗰陣畀右閘丹尼爾好大自由度,等佢可以成日上前助攻,上季好難用得着呢招,但今季有獲加同文迪,哥迪奧拿嘅戰術會更加立體.每當曼城中前場圍攻對手嗰陣,獲加或者文迪就可以伺機喺弱邊殺上嚟,好似把尖刀就刺向對手防線.
不過,如果你問我曼城最大隱憂係乜,小弟會答係門將艾達臣摩拉斯.艾達臣由葡超嘅賓菲加加盟,真係唔知佢適唔適應到英超.哥迪奧巴禾就係例子,佢喺巴塞同埋智利國家隊嗰陣好似堵牆咁穩健,但上季踢到英名盡喪.
文:咖喱


text:
高鐵一地兩檢問題多多,建制派齊心協力護航,呢個話冇違反基本法,嗰個又話要對國家有信心,最好笑係港鐵主席鬼拍尾枕,話高鐵一個月營運要8,000萬,遲咗開通會倒錢落海云云.同香港人講法律,講法治精神,或者冇乜興趣,講錢就反而最實際,有高登仔計過條數,以𠵱家和諧號深圳去廣州80蚊人仔,打你高鐵上廣州收多一倍200蚊一張飛,唔計起高鐵成本,一個月要有26萬人次,即係一日要1.3萬幾人次先勉強達到營運成本,真係大膽講句,呢隻大白象有排拖累香港,特別係香港庫房,關係大家銀包,係唔係更加着緊呢?
法律問題有排拗,定律又點呢?由摩連奴(圖)喺波圖成名起計,執教第二季拎聯賽冠軍,就好似係定律;連皇家馬德里咁難帶,第二季,11/12年都可以拎到聯賽冠軍,數一數,摩連奴今季第二季帶曼聯,真係好大機會咁喎.戰友咖喱覺得曼城機會高啲,小弟就唔係咁睇,曼城成條後防換過晒咁滯,基爾獲加,班捷文文迪等係就係身價高,但都係攻強守弱,連舊將史東斯,奧達文迪都係成日派膠.
要拎聯賽冠軍,個人認為防守比進攻重要;車路士上季就演繹超強防守,摩佬都不甘示弱,簽尼曼查馬迪同域陀連迪路夫返嚟,防線更完整.其實曼聯今季最重要收購,唔係盧卡古,而係放走朗尼,講真朗尼身為隊長,但係水準急跌,出又唔係,唔出又唔得,嚴重影響球隊流暢度.今季決心畀桑馬達,MK仔用波,威脅力亦強,盧卡古打法啱晒摩佬嘅反擊戰術,曼聯三線都咁齊人,冠軍仲唔係佢?
文:牽牛


text:
樂壇不死鳥:胡琳拒唱K歌
堅持Jazz夢
近年專做翻唱發燒碟的胡琳,本是大名娛樂旗下歌手,數月前卻跟公司解約了,好在經理人公司多年來都力撐她,令胡琳不致變孤兒仔,仍然可以繼續出碟夢,只要有人真金白銀買她的唱片及演唱會飛,就算做不到最受歡迎女歌星,胡琳仍樂觀說:「我覺得自己好成功!」
撰文:余燕儀
入行8年的胡琳一直堅持唱Jazz和R&B,又捨得揼錢到紐約多間著名學院修讀演藝,聲樂,舞蹈及國際拉丁舞課程,雖然不斷努力向上游,卻依然被偶像主導的市場所忽視,胡琳有感而發說:「可能大家對我印象,只係出碟時會出現一下,跟住過一排又靜番,大家唔知我匿埋咗去邊,我做嘅音樂未必係香港聽眾覺得好主流,大家覺得Jazz同自己生活冇乜關係,或者有人鍾意聽K歌多啲,未聽就已經唔畀機會我.」
唱得又跳得的胡琳卻紅不起,有否覺得自己懷才不遇?她笑說:「完全冇呢種感覺,歌迷真金白銀買唱片或睇演唱會,嗰刻令我好開心,我其實好成功,就算唔係最受歡迎女歌星,我講真㗎,本身個人好樂觀,成功喺每人心目中標準唔同,對我嚟講,可以做到鍾意嘅嘢就係成功,如果過咗10年,50年之後,攞番自己啲碟出嚟,除咗我當係瑰寶之外,有一班人曾經聽過呢啲歌,甚至乎以後都聽緊呢啲歌,畀我好大鼓勵.」
在紐約進修,美國錄音的胡琳,似乎付出與收穫不成正比,胡琳卻說:「我覺得好幸運,喺紐約學音樂,嚟香港做咗兩個音樂劇,有時唔係學咗就有用途,當時會揀以Jazz為音樂基礎,因為喺紐約讀書可以接觸Jazz,學以致用都得到好大收穫,如果做嘅嘢完全冇自己風格,好盲目去跟隨市場,所謂好主流嘅嘢,我唔相信會有今日成績.雖然灰心一定有,我發覺情緒低落,通常都係嗰排冇乜嘢做,雖然自己鍾意唱歌,但人生係咪仲有其他嘢可以做呢?但係……我做唔到第二樣嘢,雖然由細到大興趣幾廣闊,跳舞,畫畫,唱歌,以前仲學過氣功,但所有興趣都係三分鐘熱度,唱歌係我堅持得最耐,深信係上天安排我去做,我一定會堅持落去.」
不過,數月前胡琳卻跟大名娛樂解約,失去唱片公司支持的她說:「自己出道以嚟都係同一間經理人公司,中間同兩間唱片公司合作:bma,大名娛樂,兩間公司合作都有得着,學到好多嘢,我同大名合作差唔多一年,開頭做碟好開心,但後來大家理念方向唔同,所以和平分手,慶幸冇擺雪櫃幾年同要我賠錢.」未簽到新公司的胡琳,新碟惟有由經理人公司推出,她說:「新碟年中錄好,唔想拖慢速度,有時隔太耐唔出歌,真係以為你去咗開花店.我要澄清,好多人以為我好有錢,屋企有唔有錢我唔知,只係好一般家庭,但我冇畀錢出碟,開頭有少少唔開心,大家好似永遠覺得我畀錢出碟,唔係有人投資我興趣,到後來解唔解釋唔重要,碟有質素最重要.」
近年改出發燒碟的胡琳,強調並不是貪發燒碟有市場,她說:「其實出普通碟都係一樣銷量,實數有萬幾二萬,自己最差隻碟都有八千至一萬銷量,做騷都可以賺到錢,雖然唔使家人資助,但我冇畀家用,當然希望經濟可以更加好.大家入行都有一個夢想,我夢想咪唱歌,如果唔鍾意發夢,唔會做同藝術有關,我仍然想繼續做,但唔會話做到七十歲,太誇.」
場地:RedMR紅人派對
賣聲的胡琳自知外表不算靚女,本來下巴有一粒癦的她,年前更脫癦求出路,不過有網友卻覺得她有癦仲正.感情方面,胡琳與有米經理人的緋聞傳足多年,甚至傳經理人為𠱁女友揼錢捧她做歌手,胡琳強調:「佢係有錢嘅,但佢真係唔係我男友.」
胡琳為撇甩緋聞,不惜開經理人玩笑:「不過佢唔係基,雖然佢鍾意着粉紅色衫.其實朋友都問係咪呢個原因,之前一直冇男仔敢埋身,我都唔知!」問會否為甩身公開另一半?她說:「冇理由一拍拖就周圍講,萬一甩咗咪辳爆,同埋唔好畀壓力人哋.」


text:
阿仙奴呢兩季多番啲球星,又有番啲獎盃,相信槍迷都好高興,但英足總同英格蘭球迷就應該幾失望,因為兵工廠嗰班本土新星越踢越沉,唔通兵工廠搬完球場之後,啲風水唔太利英格蘭球員?
記得三年前,阿仙奴高調同五位英國新星續約,分別有基蘭基比斯,阿歷士張伯倫,艾朗藍斯,贊堅臣,韋舒亞,隔多冇耐仲同禾確特(前)續埋,真係一片明天滿希望,前路由我創嘅感覺.六大新星中,有五個係英格蘭人,相信嗰陣英軍領隊鶴臣都好開心.點知,唔知係鶴臣黑仔定威爾斯好運,三年過去,得藍斯彈起,其他五位英格蘭球員就令人失望.
禾確特已經26歲,講到喺阿仙奴嘅資歷,佢都算得上係老將,但喺小弟嘅印象入面,佢仲係位新星同小將,因為佢除咗快之外,其他方面進步唔太明顯.不過,喺五位兵工廠嘅英格蘭希望入面,佢已經係最對辦嗰一個.韋舒亞就講多都晒氣,踢幾場波就傷幾個月,至於張伯倫,其實小弟幾睇好佢,對佢期望高過禾仔,因為最初睇佢踢波,覺得佢識用腦,傳波同對抗都唔錯.呢排阿仙奴傷兵潮,都諗住佢可以上位,點知反而退步晒.
剩番嘅基比斯同贊堅臣就淪為雞肋,一個做緊蒙利爾嘅後備,另一個借咗去韋斯咸.睇個勢,佢哋都有機會為正選而轉去中型班.除咗呢五大新星,阿仙奴近年仲買咗哥林張伯斯同韋碧克返嚟.韋碧克喺曼聯都威過吓,費格遜曾經為咗用佢而放朗尼喺後備,諗住嚟到阿仙奴可以發圍,點知做咗戴亞比接班人.雖然雲格有心培養呢班英格蘭人,但真係唔知點解冇個掂!
文:咖喱


text:
大肚林嘉欣湊女送老公
(中環ifc)林嘉欣早前公佈已經為老公袁劍偉懷咗第二胎,預產期喺明年5,6月生個蛇BB.為咗搵奶粉錢老公袁劍偉自然要密密接工作,大前日1點鐘佢充當司機,車咗嘉欣同囡囡去咗中環ifc.
(今日我至讚)林嘉欣推住BB女,同老公食飽飽行出嚟,見到記者都笑晒口,真係要讚吓佢哋好有禮貌.
袁劍偉泊低架車喺停車場後,先從車尾箱攞咗架BB車出嚟,再從後座接過B女放落BB車,之後嘉欣負責推車,老公就拉住行李一家三口去咗香港機鐵站.袁劍偉拖住行李入閘埋櫃位辦理check in手續,兩母女就喺閘外面等,其間嘉欣不停逗BB女玩,而眼仔睩睩嘅B女似乎對鏡頭好敏感,不時望住記者方向非常可愛.
Check in手續搞咗大概5分鐘,跟住一家三口去咗ifc食以日式豬扒聞名嘅銀座梅林餐廳,雖然過咗中環食飯高峯時間,但都要等位.佢哋食完飯離開時,一馬當先行出嚟嘅袁劍偉見到記者即刻有啲怕醜咁行開,留低老婆同記者傾偈,嘉欣笑笑口話:「老公出trip去外地做嘢,兩三日就返,我自己一向都小心亦都冇壓力,第二胎係咪仔都OK.」跟住老公上機鐵去機場,嘉欣就揸番架車返屋企.
採訪,攝影:文國駿,梁繼光,徐錦池
林嘉欣個囡囡好精靈,對鏡頭好敏感,果然繼承咗媽咪嘅演藝基因.


text:
隔牆有耳:馬會CEO駱駝賽SayNo - 李八方
奧運馬術預賽搞到馬會CEO應家柏(EB)好唔得閒,難得佢肉體上分唔到身,精神上都仲可以瓣瓣兼顧,六神合體.八方近日同佢吹水,講起已經開鑼嘅英超,曾經打過職業足球嘅EB,一講到波就鬼打都冇咁精神.英超首輪曼聯慘遭細球會雷丁迫和,香港咁多紅魔鬼擁躉,八方恭喜EB,馬會一開季就贏到開巷啦,EB就話未收到手足通知,唔敢講係唔係旗開得勝.
英超今季多咗個香港班主,富商楊嘉誠收購咗升班馬伯明翰,八方以為香港球迷唔多唔少會捧吓伯明翰場,落多少感情飛.點知EB潑冷水,佢話除非伯明翰有港腳或者國腳,先會帶起香港球迷投注意欲,否則真金白銀落飛嘅香港球迷唔會感情用事,加上據佢所知,伯明翰領隊布魯士作風好硬淨,已經講明用人排陣由佢話事,唔到第二個管,班主都唔好咁多聲氣.
講完一輪波經,佢同八方講番老本行賽馬.繼香港賽馬彩池成功殺入拉斯維加斯賭場之後,英國市場亦都漸見眉目.馬會最近接觸過英國幾間博彩公司,希望可以透過佢哋嘅街外投注站播香港馬,接受英國馬迷落注,EB透露𠵱家只差啲稅務細節問題未傾掂,不過佢對成事好樂觀,睇嚟好快有好消息.
雖則賽馬係殖民地時代已有嘅玩意,不過香港賽馬節奏快速,鍾意high住tea睇馬嘅英國人未必好熱衷落注,正如應家柏都好怕睇中東嘅賽駱駝.佢同八方講,有次接受一位酋長邀請去睇駱駝大賽,去到先知條賽道「長過萬里長城」,於是乎起跑冇耐,佢就借故返酒店冲個凉,之後先返比賽現場,點知場賽事仲未跑完,搞到應家柏O晒嘴,香港賽馬速戰速決,眨吓眼跑完,一場駱駝賽嘅時間夠馬迷收埋錢去揼骨㖭啦.
奧運馬術預賽結束,由於今次身兼國際馬術聯會主席嘅約旦公主Haya親臨視察,所以馬會上下都好緊張,送走公主大家先鬆一口氣,八方幾日前key咗公主個樣落張旋轉木馬相上面,據聞有關方面覺得幾得意,將張合成相送畀公主留念,八方希望公主鍾意啦.
八方早幾日整嘅呢張約旦公主合成相,有幸成為佢到港一遊嘅紀念品.


text:
求驗客手記:希比亞+禮特最高中堅組合 - 求驗客
利物浦前任隊長希比亞嚟緊好可能搵到頭新主人家,聽講紅軍會將佢賣到富咸,但先要領隊賓尼廸斯尋求替補人選.如果希比亞真係過檔富咸,以佢6呎5吋(1米96)嘅身高,再拍住6呎6吋(1米98)嘅禮特,莫講話英超聯,就算全球計都肯定係最高嘅中堅雙塔組合!
希比亞近季隨住年紀漸大,喺利物浦已經俾丹尼爾艾格取代咗正選位置.其實,今次富咸開出嘅條件都好吸引,就係確保希比亞喺冇傷冇病底下,一定可以獲得正選席位;而轉會費更開到150萬鎊(約2,300萬港元),以希比亞就快33歲嚟講,相信紅軍都會放人,但要自己夠中堅用先好噃.
再睇富咸原有陣容,中堅位置最搶鏡一定係高佬禮特,如果加埋身高又係6呎幾嘅希比亞,呢對雙塔組合啲高空波仲唔贏晒?真係有啲NBA球員都冇佢哋咁高啦,試問當一個前鋒去到禁區,突然殺出希比亞同禮特,分分鐘連個龍門都俾呢兩個高佬遮晒,點射門先?就算佢哋速度係慢啲,但係起碼影響到射手嘅視線吖!咪話冇用呀!
最重要係,富咸門將尼美同希比亞一樣都係芬蘭人,大家同聲同氣底下,對防線肯定有利.加上希比亞私底下同尼美好鬼老友,後者過多個禮拜就可以傷癒復出,希比亞呢個時候嚟咪啱晒「貪銘」囉!富咸領隊山齊士又幾識計數喎!


text:
求驗客手記:懶理大敗即破酒戒
曼城4子激死文帥 - 求驗客
曼城啱啱先喺英超主場以0:3輸畀阿仙奴,賽後仲俾阿仙奴嘅法比加斯暗寸佢哋,就算佢哋出15個人,都贏唔到阿仙奴.不過,曼城嘅阿當莊臣,巴利,基雲同赫特就一於好少理,仲約埋去派對,其間仲飲酒作樂,雖然佢哋幾個都冇醜態百出,但牽涉到個酒字,唔激死領隊文仙尼至奇.
話說曼城喺周日輸波後,上述4個曼城球員就約埋去蘇格蘭打高爾夫球兼度假,到周一晚上佢哋就喺當地參與咗一個學生搞嘅派對,其間啲球員都有飲酒,仲玩得好高興.不過佢哋都冇飲醉,最後玩到凌晨兩點幾就散水.
雖然今次係冇出事,但佢哋似乎挑戰緊領隊文仙尼嘅底線.事關早排文仙尼先表示,寧願球員搞女人,都唔好有飲酒習慣.文仙尼咁講其實都係想球員嘅職業生涯長一啲,但上述幾位球員就當耳邊風,佢哋仲要揀喺球隊輸波後開派對,真係唔抵幫!同時,出晒名好注重旗下球員行為嘅阿士東維拉領隊侯利亞又加把口,話容忍唔到球員夜夜笙歌,又叫佢哋要專心踢波,唔知攞景定贈興,總之「曼城4子」真係要好好反省吓!
講開曼城,佢哋仲有唔少負面消息,據失意前鋒辛達告魯斯講,泰維斯家好掛住喺阿根廷嘅家人,但辛達告魯斯亦補充,泰維斯會到2014年合約完結後先諗返唔返老家,反而佢就意興闌珊,自己1月走嘅機會好大.點都好,泰維斯一向都係麻煩友,佢同領隊文仙尼嘅關係亦唔係太好,如果佢仲唔收拾好心情發展事業,畀人一個好印象,遲啲真係想搵人要都難!
唔知英超球員壓力係咪特別大,所以經常飲酒減壓,但有啲球員就比較冇節制,仲玩到離晒譜.好似曼城兼英格蘭國家隊正選門神赫特(中),早排就被影到喺歐國外開戰前,喺夜店飲酒攬女狂歡,仲要玩到凌晨5點幾,認真唔自律.另一英超球員艾殊利高爾,09年就喺夜總會飲酒後大鬧警察而遭逮捕,希望一眾英超球員以後飲酒前都要三思.


text:
梁思浩避鬼招數 五色花水洗車
唔嚇唔安樂嘅香港人,哈囉喂鬼屋越得人驚,啲飛就越難撲.見大家咁鍾意驚到騰騰震,即刻搵講怪談講到深入民心嘅梁思浩出嚟,同大家分享有關車嘅鬼故事,聽完唔敢夜晚揸車望倒後鏡嘅話,就要記住思浩醒你嘅避邪三招幫車開運,咁就人車喜事精神爽啦!
記者:許維雅
攝影:林栢鈞
Model:Fion,Tiffany,Crystal
有一排無講怪談嘅梁思浩本來想洗底,但班粉絲就好似厲鬼咁成日纏住佢,問佢幾時講鬼古?所以佢今次順勢同大家分享鬼古應應節,身為娛樂圈人,當然要佢講啲圍繞明星嘅鬼古,滿足我哋嘅八卦慾.原來明星撞鬼都未必係壞事,因為分分鐘撞完即紅,只要隻鬼唔係對住你笑就得!
其實揸車撞鬼,一向都聽唔少,但想架車靈靈性性唔好招惹到污糟嘢,思浩一樣有計,「我家夜晚揸車都會避忌去某啲地方,好似摩星嶺就一定唔會去.不過有時拍戲逼住入墳場,我就會喺車度放個平安符.行內有師傅教過用碌柚葉浸水,然後放落水壺,離開墳場時就喺車身裏裏外外噴一噴,圈內好多人都咁做.」唔止去墳場,若然你架車成日無端端刮花碰撞,總之諸事不順,原來都可用呢個方法趕走衰氣,唔小心撞死貓狗都一樣得.
思浩還有個開車運秘技,「其實車都有車運,如果你想架車好運,好似成日遇到錶位咁,師傅就教用五種唔同顏色嘅花浸水洗車,幫架車開運,記住一定要有火百合.尤其是買二手車,唔知上一手發生過咩事,用五色花水開運就包無衰.」各位車主,信不信由你喇!
■原來用五色花水洗車可以幫車開運,但其中一款一定要係火百合.
有個男藝人拍緊套法庭電視劇,有日拍完劇收工,由清水灣片場經清水灣道出九龍,去到壁屋監獄附近,突然感到有人上咗車,望望倒後鏡,見到有個阿婆坐喺度,嚇到呆晒!佢立刻踩腳掣再望多次,阿婆依然無表情咁坐喺度,佢惟有繼續開車諗住等人多嘅地方先發難.點知去到坪石附近嘅油站,突然聽到有人同佢講:「唔該晒!」佢感到有人落車,先夠膽再望倒後鏡,發現唔見咗阿婆!之後喺拍劇嗰段時間,每次經過都遇上阿婆.
之後個藝人問師傅,先知原來油站旁邊是義莊,師傅仲話:「唔緊要,佢只係搭順風車,無對住你笑就得o架嘞,有人撞完會紅o架!」那位男藝人果然喺套劇出街之後就紅咗呀!
當年有位台灣女星來港拍戲,住在西貢邵氏宿舍,有晚有位香港女星揸車入去搵佢齊入西貢食消夜,一路去到清水灣尾嘅迴旋處前見到警察路障,停低後,有個木無表情嘅警察問:「你哋去邊呀?」佢哋答:「我哋遊車河,咩事呀?」警察話:「無事,睇吓你哋啫!」跟住警察望住台灣女星話:「你好靚呀!」佢哋駛離路障之後就喺前面迴旋處掉頭,點知一掉頭,就發現路障唔見咗,兩個女仔立刻嚇呆!其實個台灣女星當時拍緊套鬼戲,套戲一上映,台灣女星即刻大紅大紫,你哋估吓佢係邊個?
若然睇完今日個鬼故事都未夠喉,思浩仲講咗關於車嘅鬼古,記住留意之後兩日嘅報道!以為唔係車主就唔關你事?率先話你知,跟住兩個鬼古都係同公共交通工具有關,電車同的士,你都會搭o架啦!


text:
求驗客手記:小球迷追星撞爆鼻
沙拿呵番真暖男
穆罕默德沙拿唔止喺球場上跑得快射得快,喺球場外呵番球迷一樣咁快.上星期六利物浦大軍喺美活訓練基地集訓,如常喺場外吸引唔少紅軍球迷等候,希望等到球員離開嗰陣可以同佢哋合照.其中一位11歲小利迷,因為太心急去追星,唔小心撞咗落條燈柱度,當堂「爆缸」流晒血,攤喺地下幾乎冇知覺.當時揸緊車諗住走嘅沙拿,即刻返轉頭睇吓小朋友咩情況,最後仲同佢合照,呢張相真係有血有淚,但個小朋友一定會感受到無比溫暖.
11歲嘅路易士科拿,同埋細佢一歲嘅細佬艾錫當日喺集訓基地門外希望等到偶像沙拿.當佢哋見到沙拿揸住佢架賓利走人嗰陣,路易士就跟住追上去,希望至少可以吸引到沙拿同佢揮吓手,點知掛住追冇留意路面情況,大力撞咗埋燈柱度,幾乎不省人事.沙拿見狀二話不說就掉頭返去出事地點,睇吓路易士咩情況.雖然撞到個鼻一直流血,好在路易士都冇大礙,沙拿返嚟向佢慰問同抱吓佢,最後再同佢兩兄弟輪流合照.路易士嘅繼父事後將合照放上社交網,仲大讚沙拿係真暖男,不枉路易士咁鍾意佢.
沙拿(黑衫)特登調返轉呵番路易士(紅衫)同艾錫(紫白衫).互聯網
紅軍喺今季英超有好開始,上星期五喺主場以4:1大破諾域治先拔頭籌,不過對主力門將艾利臣比加嚟講就唔多好,喺上半場尾段開龍門球嘅時候拉傷小腿肌肉,雖然仲要等詳細報告先可確定艾利臣要休戰幾耐,但一般相信至少都要唞1至2個月,總之星期三喺伊斯坦堡對車路士嘅歐超盃,同星期六下輪英超對修咸頓就肯定唔使預佢,到時紅軍會起用啱啱簽咗冇耐嘅前韋斯咸門將阿祖安卡斯迪路.
雖然阿祖安近季喺韋斯咸冇乜上陣機會,但紅軍後防大將華基爾雲迪積克(VVD)就對佢好有信心:「艾利臣無疑係我哋陣中極重要嘅成員,但呢樣(受傷)係每隊都有機會面對嘅情況.阿祖安有能力喺呢個時候挺身而出,亦相信佢會做得好好,佢喺英超都已經歷過好多嘢,佢喺上場入替之後失波純粹係冇運.」
雲迪積克(左)有信心阿祖安可以喺艾利臣(右)養傷期間挺身而出.互聯網


text:
人物:陳海琪
時間:2000年9月
地點:香港電台
經過:曾經喺商台,新城同港台都做過DJ嘅陳海琪,無論去到邊間電台做嘢,都一定有大事發生.除咗94年佢向商台辭職之後即刻跳槽新城,搞到商台發聲明話佢毀約外,00年9月4號晚,海琪幫港台做節目《海琪的天空》,都試過為咗成龍同港台反面,搞到曠工唔返去做節目.
話說當晚海琪搵成龍做嘉賓上節目傾偈,冇諗過通知記者到場採訪,點知港台公關冇知會海琪就叫咗班記者嚟,搞到成龍好唔高興,以為係海琪擺佢上枱,海琪覺得食咗死貓,當晚佢喺節目中一度哽咽咁話:「既然出師不利,不如到此為止.」
為咗呢件事,海琪曾經向有關人士大興問罪之師,但事件擾攘多時唔單止未有結果,海琪仲同高層發生爭執,佢一嬲之下竟然曠工,成兩個星期都唔返電台做節目,要臨時搵鄭子誠等DJ嚟頂替,當年唔少人都覺得海琪咁做實在係小題大做,失去專業精神.雖然當時二台台長周偉材死撐話海琪係突然有事請假,但鄭子誠就踢爆話海琪失蹤已經唔係第一次,對方一失蹤,港台就搵佢頂上.
到01年9月,海琪又喺節目度忽然宣佈離職,原來佢因為節目改革問題同高層鬧翻,所以決定辭職唔做,佢咁突然嘅決定,當然又搞到電台陣腳大亂,但係對港台嚟講,以後就唔使擔心有咁多突發事件發生啦!海琪離開港台後冇開咪,選擇做經理人簽啲樂壇新人,以佢嘅性格,似乎都係做節目適合好多!
本欄逢周一至周六刊出


text:
黃心穎同葛民輝(阿葛)為一個春茗擔任司儀,去到澳門威尼斯人酒店開工,黃心穎以低胸連身裙性感示人,阿葛就着上由大會度身訂造嘅套裝現身,同場仲有Supergirls同鄭秀文擔任表演嘉賓.
黃心穎表示佢係第一次嚟澳門做呢類型嘅job,大家都知佢有做司儀,所以呢排新年佢都好多呢啲job.被問到澳門show嘅酬勞係咪好啲呢?佢話呢個應該係個好價錢嚟,不過都要問返經理人先知,今日個活動都幾大型.佢仲話﹕「第一次同阿葛做拍檔好驚呀,因為佢係前輩,口才又好好,驚自己接唔到,希望佢會手下留情.」咁你本身轉數快唔快先?佢話﹕「本身都ok嘅,但係上到台就會慢啲,因為驚講錯嘢,個腦要過濾下啲說話先得,不過做呢類型工作可以見唔同嘅拍檔都幾開心.」
咁出席呢類型活動會唔會順手識下男仔先?佢表示﹕「應該冇咁嘅機會喇,因為一直都喺台上面好少接觸.」但係唔係呢到有好多老闆喎,佢話﹕「哎呀,我忙住睇稿唔會得閒囉.」其實你係咪好拒抗呀?佢就話﹕「唔係呀,不過要專業啲,要專心工作.」被問到佢會唔會留低賭下錢玩兩手,佢話應該冇機會喇,因為要開早,同埋自己個膽比較細唔敢.
阿葛套衫係由大會幫佢度身訂造,佢話個師傅留意之前草蜢同較硬個演唱會,入面有一part紅歌嘅軍服個膊頭好有台型,所以有呢個設計.
記者問佢呢個job係咪收好多錢?佢就笑住話﹕「緊係啦,我好貴架,我有幾何做呢啲show吖,佢哋重金禮聘我過嚟o架,仲要坐直升機.」佢話套衫係tailormade好認真,不過呢啲都唔使我成本,係大會嘅,佢仲話差啲仲要佢做埋facial添.
被問到佢會唔會同新人合作(例如黃心穎),阿葛搞笑話﹕「佢直程係我前輩啦,教我好多嘢!」
你就笑得出啫,但係黃心穎好驚喎,佢驚你轉數太快會玩佢喎,你又點睇先?阿葛話今日會盡量慢啲﹕「我呢啲只係負責現場人嘅情緒,至於要用國語叫嘉賓上台祝酒就唔會係我啦,因為我唔係正經嗰隻嘛,所以要兵分兩路.」
被問到呢場show收幾多錢酬勞,佢就搞笑話﹕「冇幾個億點請我呀!」咁會唔會好似林海峰一場show嘅收入咁呀?佢話咁又唔知喎,因為講演唱會嘅話就要睇下係邊個老闆.講講下佢突然改口話﹕「其實我收得好平o架咋,諗諗下廢事講太貴,驚稅務局會捉我.」阿葛果然轉數又夠搞笑,唔怪得黃心穎會咁驚啦.


text:
阿Sa唔識拖地 秋生教路
(西灣河)近日同陳芷菁因為重選演藝人協會會長而爆罵戰嘅黃秋生,前日終於收火,佢喺facebook留言話同芷菁唔係十冤九仇,又話件事告一段落.收晒火嘅秋生,前晚就喺西灣河同阿Sa蔡卓妍拍攝新戲《大茶飯》,其間見秋生,阿Sa同工作人員有傾有講,秋生仲教阿Sa拖地拍戲,佢咁有耐性,好明顯已經冇事啦!
雖然阿Sa曾經為人妻,但唔知係咪平時好少做家務呢,前晚8點佢同秋生喺西灣河一間茶餐廳拍戲嗰陣就顯得雞手鴨腳,其中一場戲講阿Sa攞住地拖拖地,但佢拖地手勢做極都唔似,秋生於是忍唔住親自示範教佢點拖地,前前後後示範咗3次阿Sa先至明.而拍咗一陣,阿Sa已經好似好辛苦咁抹汗,睇嚟佢做家務真係好唔掂!
前晚新戲《大茶飯》外景,講秋生閂舖後搭住阿Sa離開,聽聞佢哋有感情戲.
至於秋生前晚心情都唔錯,佢教阿Sa拖地之餘,亦同其他工作人員有傾有講.拍拍吓秋生肚餓,工作人員於是帶佢喺隔籬一間本來閂咗門嘅麵包舖攞麵包醫肚.其實開工期間秋生不時煙癮發作煲煙,但見佢食完煙之後就咁將煙頭掉落地下,真係冇乜公德心囉!
另外,黃又南前晚亦有份拍新戲,但就只係拍佢捧住一大筒珍寶珠喺茶餐廳外邊行嚟行去同𥄫嚟𥄫去嘅鏡頭.
採訪,攝影:吳耀輝
秋生將手機放番喺女助手孭住嘅包包,但呢個近pat pat位置似乎有啲敏感.


text:
求驗客手記:
皇馬派5蛋賀肥安500W
求驗客手記
C朗喺上星期大熱贏得國際足協金球獎,之後乘勢連續兩場波都有波入.佢先喺上周三西班牙盃建功幫皇馬贏奧沙辛拿,到上周六場西甲又再先開紀錄,開波10分鐘一記禁區外勁射死角破網,貝迪斯門將史堤芬安達臣企定定睇住入;據講呢個超級炮彈射球時速高達132公里.之後皇馬先後由加里夫巴利,賓施馬,迪馬利亞同艾華路莫拉達各入一球,最終以5:0大勝對手,繼續力追巴塞隆拿同馬德里體育會.
92年安察洛堤喺AC米蘭掛靴之後,95年喺小球會雷焦安納展開教練生涯,之後平步青雲教過唔少大球會,包括帕爾馬,祖雲達斯,AC米蘭,車路士同巴黎聖日耳門,贏過兩次歐聯,又贏過意甲,英超同法甲冠軍,不知不覺到今場波原來係佢執教以嚟嘅第500場勝仗.佢喺賽後亦好滿意皇馬球員嘅表現:「成隊波喺今仗都踢得好醒神,由開波到完場都咁集中.咁早入波亦令到我哋有更多空間做快速反擊,除咗入波嘅球員之外,一班中場表現都好好,尤其係莫迪歷.防守方面一樣咁出色,所有細節都做得好好.」
加里夫巴利都冇畀C朗威晒,佢喺今場入咗球自由球,難得嘅係巴利喺今季西甲主射罰球嘅機會唔多,但至今已經入咗兩球.另外,喺09年加盟皇馬嘅法國前鋒賓施馬,今仗又入1球之後,已經喺皇馬累積到第100個入球.


text:
(黑鏡線索)尋找香港前傳 - 宋漢生
黑鏡線索香港歷史羽田正東印度公司與亞洲的海洋
(黑鏡線索)
香港故事,如果由中英戰爭南京條約做開始,咁故事嘅前傳,可以有幾個座標.一個,係以香港土地為座標,即係關於以前發生喺呢塊土地上面嘅歷史,中學歷史科最悶嗰啲,上接秦朝趙佗攻百越,然後宋皇台呀,李鄭屋呀,曬鹹魚等等.
問題係,開埠一刻,香港只係得四千人,大部份係漁民.開埠前同開埠後,跟本係兩個世界,兩個世界亦都冇任何必然關係,當時英國決定要嘅,可以係清帝國嘅另一塊爛地,所以開埠前同開埠後嘅香港,就如《水滸傳》上半搭落《魔戒》第二集,係兩個完全唔相關嘅故事,唔係連貫嘅上下集.
第二個座標,係以中原帝國歷史做中心,即係中學教科書嗰啲堯舜夏商周,中華五千年(有時話二千,有時三千,是是但但啦)燦爛文明,四大發明,唐宋元明清,跟住就鴉片戰爭八國聯軍.跟手就跳去中華人民共和国,點樣一雪國恥收返香港,回歸祖國母親嘅懷抱,民族終於復興.
呢個係最親中血濃於水嘅座標,純粹用呢個視角,最容易變成大中華膠,將香港同中国綑綁成為同一個命運共同體,講到好似英治香港係個悲劇,中共收返先係重返正軌.於是,送中呀,大灣區呀,監控燈柱益埋你呀,就係理所當然,一國大於兩制,香港係中国極權範圍之內,唔係自由世界嘅成員.
仲有一個座標,就係以西方海上帝國歷史為座標.香港土地為座標,開埠前後冇連貫,上集解釋唔到下集.而中原帝國為座標,解釋唔到香港人強烈感覺得出,同中国嘅文化文明巨大差異.所以最大嘅線索,就係開創香港嘅英國,同其他歐洲對手,喺世界各地展開海上帝國嘅歷史.
偏偏呢個,係中學課程最唔提嘅座標.讀書時,有幾何聽過果亞,古里,亞齊,麻六甲,巴達維亞,熱蘭遮城?荷蘭東印度公司,英國東印度公司?
前排睇咗一本書,可以稍為填補呢個認知上嘅漏洞,叫做《東印度公司與亞洲的海洋》,作者係羽田正.本書由四百年前達伽馬首次抵達印度講起,講到百五年前英國東印度公司解散,啱啱就喺中英戰爭香港開埠之前完結.
先係葡萄牙人進入印度洋海域,嘗試壟斷香料貿易,從而建立第一個海上帝國,然後到剛獨立嘅荷蘭人,為咗繞過敵對葡萄牙──西班牙勢力,而組織股份制東印度公司,自己又直接開船去印度做交易,跟住英國人見到荷蘭東印度公司有利可圖,又跟住整間股份制英國東印度公司,問女皇拎咗東印度壟斷權,同荷蘭葡萄牙競爭.
歐洲人拎住喺美洲開採嘅白銀,走去亞洲掃貨,為印度,東南亞,中原,台灣,日本沿海,帶嚟翻天覆地嘅轉變,同時輸入歐洲文化價值觀同秩序.英國後期想同清帝國對等貿易,甚至派大使見乾隆,但係中原帝國嘅天朝世界觀,佢係大佬,只有朝貢,絕冇乜嘢對等交易,雙方當然係撞到七彩.結果五十年之後,就爆發中英戰爭,成就香港橫空出世.
有興趣脫中入世,建立「世界香港」史觀嘅朋友,呢本書,值得一睇.


text:
Goal富帥:鳥棲盃賽冇心機下盤有「福」
今個周中日職就停一停,進行日聯盃第三輪分組賽.之前兩次都睇到,好多球隊都會派好多新人同後備落場,往往同聯賽水平差好多,鳥棲砂岩係我愛隊之一,不過只限日職,今次日聯盃就真係要佢哋對家,敲福岡黃蜂下盤.
季初讚過鳥棲砂岩由南韓教練金明輝入主後,就實行體力化戰術,做好多逼搶同前場攔截,得出嘅成績都算滿意,上場2:1打破名古屋鯨魚不敗身,就真係非常精采.但正因為付出咁多體力,鐵人都會冇力啦,今場日聯盃無可避免要大輪換,始終家日職氣勢咁好,爭標都唔係完全冇可能.但佢哋日聯盃兩場分組賽輸晒,上輪主場對北海道札幌岡薩多,更加1:5大敗,睇個款都似盡快輸晒出局.
「升班馬」福岡黃蜂(右)近期都叫穩步上揚,雖然日聯盃分組賽兩場都輸晒,不過睇得出佢哋用兵較鳥棲有誠意啲.近期聯賽戰績好咗,護級壓力都細咗,真係有啲動力玩吓盃仔.初盤鳥棲只係讓平/半,已經擺明唔夠信心,一定要下盤,睇番福岡近期防守都改善好多,對大阪飛腳,FC東京都冇失波,可以補埋入球「細」.
另一場心水係柏雷素爾主場對湘南比馬,柏雷素爾分組賽2場拎到3分,但主場都竟然輸畀FC橫濱;湘南比馬唔經唔覺已經六場不敗,日聯盃亦都未輸過,有得受讓平/半就一定要下盤,以柏軍防守力都麻麻,敲吓入球「大」都幾好.
截稿前馬會尚未開盤,盤口僅供參考,讀者記得留意足智彩網頁.


text:
隔牆有耳:鬧爆政府「逼人留學英國」
元秋爭取公僕子女送中讀大學(李八方)
喺今時今日公務員要講愛國愛港嘅年代,畀公務員仔女嘅教育津貼梗係唔只適用於本地,仲要適用於大陸,等公務員仔女可以去大陸學習嘛!公務員事務局局長聶德權建議擴大本地教育津貼適用範圍至內地中,小學,不過呢個建議立即被民建聯蔣麗芸「將軍」,質問點解唔包內地大學,鬧聶德權「點解仲要逼佢哋入英國(大學)」.
聶德權噚日喺立法會公務員及資助機構員工事務委員會推銷呢個建議,佢大讚內地教學質素有吸引力,話擴大津貼範圍係打開一步,畀公務員仔女有多一個選擇.可能佢以為呢個建議實冇衰,點知元秋即時開拖,質問點解計劃冇包內地大學,但係政府就資助公務員仔女入讀海外大學,係咪變相令公務員仔女被迫海外升學,「點解仲要逼佢哋入英國」.
原本以為畀人讚,點知變被建制派質,公務員事務局常任秘書長楊何蓓茵立即解釋,話申請海外津貼年齡已放寬至19歲,又話所有香港學生都可以申請政府嘅內地大學升學資助計劃,但元秋明顯唔滿意何蓓茵嘅解釋,即時打斷佢說話,插口話:「你唔好計全香港先……呢度係公務員事務局,講公務員子女」.
除咗元秋唔滿意,工聯會郭偉强一樣有意見,質問點解內地升學津貼會併咗喺「本地」,而唔係「海外」?因為內地升學嘅費用好明顯同本地唔同,應該將資助納入海外升學,而唔係本地升學計劃喎.聶德權咁被人質,自然要解畫,話計劃希望為公務員子女提供選擇,又強調計劃不屬海外,仲話本地同內地大家係一個國家.講到「一國」原則,相信建制派都冇嘢可以講.


text:
女子組合2R係環球唱片今年力捧新人,佢哋將會喺今個月十七號推出處女細碟,兩姊妹近排除咗忙做宣傳外,連向唱片拆家推銷新碟嘅嘢,佢哋都要親力親為.咁樣瞓身宣傳,睇怕呢鋪都只許成功,不許失敗.
涉入樂壇貪污案嘅環球高層陳少寶同朱國禎噚日約咗班唱片拆家喺尖沙嘴粵海酒店食飯,推銷2R嘅新碟,連2R兩姊妹都喺度,席間陳少寶一如往常咁滔滔不絕推銷佢嘅歌手,睇嚟都冇因官非纏身而被打沉,佢重攞埋2R新碟嘅封套樣辦向拆家猛sell㖭!
兩姊妹冇乜出聲
有拆家突然問點解平時宣傳好似側重喺細妹Race度,陳少寶解釋話嚟緊會二人行,乜都兩姊妹拍住上,又叫家姐Rosanne唔好介意.
香港從來冇唱片公司會叫歌手出席拆家飯局推銷唱片,陳少寶就話想2R親自介紹自己嘅碟,畀拆家深刻啲嘅印象,不過2R兩姊妹一坐埋位打完招呼就冇乜點出聲,表現幾怕醜,班拆家就好客氣咁不時讚吓佢哋真人好靚女囉.
其實𠵱家香港唱片市道咁差,歌手同唱片公司都各出奇招谷宣傳,但要出席拆家飯局陪食飯就少見啲,2R都算搏!
李燦森扮狗硬記三頁對白
李燦森噚日喺尖沙嘴出席記者會,佢將會喺音樂劇中扮一隻狗,佢話:「我呢排好留意狗嘅動作,有時會去何超儀屋企睇佢隻狗嘅動靜.我呢個角色有一段好長嘅對白,係我從影以嚟最長,有三頁紙咁長,我都花兩個星期去背.
章小蕙最啱行紅地氈
章小蕙(Teresa)月中會去台灣高雄賣時裝,佢噚日凌晨到咗台灣做準備.Teresa將會接拍楊凡嘅新片《桃色》,楊凡竟然同佢講話章小蕙主演嘅電影冇人會睇,亦唔會有票房,但就會拎套電影去參展.馮仁昭覺得楊凡咁講都啱,章小蕙咁鍾意扮靚showoff,有機會行吓紅地氈出風頭,咁咪啱晒佢囉!
林家聲到亡兒故居?
林家聲細仔林潤添自殺之後,前幾日林家聲同太太,大仔林潤笙一齊返咗香港.傳媒連日嚟都見唔到林家聲,噚日大約十二點半,林家聲契仔周振基成班人坐住架七人車去到潤添喺窩打老道嘅故居,半個鐘頭後就原車離開,但係七人車上面就拉起咗窗簾,驟眼睇上面好似有個瘦瘦削削嘅老人家,唔知係唔係林家聲呢!
曹達華88歲收寶珠利是
曹達華噚日八十八歲生日,佢嘅契女陳寶珠日前陪媽咪帶埋個仔一齊幫華叔慶祝生日,華叔嘅生日願望喺希望可以不停咁工作,佢話:「因為工作可以畀到我活力,我有時都會做義工.我嘅生日願望重希望香港經濟繁榮,身體健康.」對於契女陳寶珠肯幫佢慶祝生日,華叔話:「佢好孝順,年年都同我慶祝,佢重畀咗生日利是我㖭.」
何韻詩搞笑教護膚
何韻詩嘅衣着同個性男仔頭,獲護膚品Neutrogena睇中佢拍廣告已經令人驚奇.廣告商𠵱家重決定加碼,搵佢打頭陣,同陳慧珊,宣萱拍攝共七十集講護膚貼士的廣告短片,總投資重高達千萬元㖭.何韻詩早前喺柴灣影廠拍攝時不改鬼馬搞笑性格,古靈精怪動作多,背對白時高音時低音,又刻意走音,搞到幕後工作人員笑唔停口.


text:
應采兒在台灣出生,四歲跟父母到美國紐約定居,其父一直在當地經商,故家境不俗.應采兒是家中獨女,但來港發展每個月只有萬多元包薪,故此只能在尖沙嘴租住一個面積很小的單位,她說:「工作唔多,所以收入唔係好多,又要自己交租,我又唔想伸手問屋企人攞錢,所以我好慳.𠵱家拍多咗戲,咁收入就比以前多啲,所以我就搬咗去另外一個較大嘅單位.」
拍拖光明正大
應采兒續說:「喺香港一個人住,初時因為冇乜朋友都幾悶,後來識多咗朋友,工作又多咗,慢慢我就開始適應香港嘅生活.不過最近知名度高咗,啲朋友反而唔肯約我去街,特別係啲男性朋友,佢哋話好抗拒同我一齊會俾記者影相,然後無端端惹緋聞.」
在美國長大的應采兒,對愛情的態度是希望拍拖可以光明正大,她說:「如果搵到個幾穩定嘅對象,我唔介意公開,其實我嚟香港之前都有個喺美國嘅男朋友,但因為長期分隔,最終都分咗手.我搵對象唔係向錢看,所以我絕對唔會為錢同唔鍾意嘅男人上床.可以嘅話,我都唔想同呢行嘅男仔發展感情,因為呢行嘅男仔有太多引誘,畀唔到安全感我.」
同古仔唔啱key
應采兒與最容易跟合作女星傳緋聞的古天樂先後拍了《絕世好B》,《嚦咕嚦咕新年財》,《失憶𠝹女王》和正在拍攝中的《豪情》,但兩人一直沒有緋聞傳出,應采兒解釋說:「同古仔拍咁多部戲,佢好少會主動同我傾偈,其實我係一個好鍾意講嘢嘅人,有時佢話見到我就頭痛,因為佢好怕嘈.記得有次記者喺現場探班,佢重叫我唔好企咁埋,話唔想俾記者亂咁寫,所以我同佢點會有緋聞.」


text:
求驗客手記:回歸意甲挑C朗機
伊巴打救米蘭
C朗伊巴謙莫域意甲AC米蘭
意甲球會AC米蘭宣佈,38歲嘅老牌瑞典射手伊巴謙莫域以自由身再次加盟,同球會簽約到季尾,並擁有續約一年嘅優先選擇權.今次係伊巴事隔七年幾回歸意甲賽場,佢將會喺下年1月2日正式亮相米蘭,體測之後會同隊友進行首課操練,到時意甲球壇又多個風頭躉,除咗基斯坦奴朗拿度(C朗)之外,伊巴肯定係另一位充滿話題性嘅人物.
前日伊巴喺自己嘅社交媒體發佈咗張相當霸氣嘅相,宣佈自己回歸AC米蘭.張相係耶穌打扮嘅伊巴同一隻魔鬼拗手瓜,仲話:「一樣嘅伊巴,唔一樣嘅魔鬼,米蘭我嚟啦.」唔通暗示自己係神,將會打救AC米蘭?AC米蘭方面就為呢位瑞典射手整咗條片,展示一件印有伊巴名嘅波衫,不過就未有公佈波衫號碼,但佢當年喺AC着嘅11號,同慣常着嘅9號今季米蘭都名花有主.伊巴將會喺1月2日亮相米蘭,如一切順利,佢嘅「地標」戰有望喺下月六日主場迎戰森多利亞.
38歲嘅伊巴曾喺2010至12年效力過米蘭2季,其間上陣85場攻入56球,幫球隊贏過10/11球季嘅意甲冠軍.對於今次重投米蘭,伊巴就話:「返到我非常敬重嘅球會同深愛嘅米蘭市,我會同隊友並肩作戰去改善球隊嘅成績,我會竭盡所能去實現呢個目標.」目前米蘭喺意甲排第11位,今季17戰只贏得6場,入球更只得16球,場均唔夠一球,表現失色.
向來霸氣敢言嘅伊巴,今次重返意甲一定會成為傳媒焦點,唔畀另一位風頭躉,現效力祖雲達斯嘅C朗獨佔鰲頭.講起佢兩個,C朗加盟祖記時講過轉會係因為渴望挑戰,伊巴喺今年一月接受訪問時就寸爆C朗:「加盟一支連續幾年贏得意甲冠軍嘅球隊根本唔算係挑戰,點解唔揀一支幾年前升班嘅球隊,慢慢幫球隊提升水平?咁先係挑戰!」不過,要睇伊巴大戰C朗球迷可能要等等,事關兩隊要去到出年四月先碰頭,睇吓伊巴嘅加盟可唔可以令米蘭隊友蘇醒,到時同C朗嘅祖雲達斯一決高下!


text:
金手指:打工想上位 咪學Yumiko - 孫柏文
噚日,孫柏文講過,今時今日如果你係一個想紅嘅藝人,就一定要有觀眾最想見到藝人應有嘅,最稀罕,最有價值嘅特質,就係要真honesty,同處變不驚toughness.我講藝人可以點樣先至紅,全因為「藝人」都只不過係一樣產品,而要成功推廣任何產品,都一定要知道消費者(觀眾)嘅需要.我亦引用咗啱啱甩過褲嘅Yumiko作為反面教材.
想知道點解Yumiko係反面教材,一路都紅唔起,大家只要睇佢甩褲翌日,喺電視螢幕上喊,仲話因甩褲所以取消工作,就會明白得到.因為對於一般年輕人來說,實在係太假太廢.試問,如果禮拜日甩褲嗰個唔係Yumiko而係張栢芝,你話張栢芝會唔會第日喺電視螢幕上喊,會唔會因甩褲取消工作?唔好話做藝人,喺任何行業當中,一個將會好成功,大紅大紫嘅人,會覺得喺工作間中露出一條底褲係件可以令一個人取消工作嘅大事咩?
仲記得好幾年前,張栢芝喺某個慈善表演當中,飛車失手,全身不能動彈.首先,佢真係有我話齋嘅「處變不驚」,出事之後雖然事後知道尾龍骨有裂痕,不過當時張栢芝都仲即刻問工作人員:「拍得好唔好?我做得好唔好呀?」仲有,問完有關工作表現嘅問題,先至再問醫護人員:「我以後仲可唔可以生仔?」呢啲就係專業精神,同埋「真」.其實,做緊任何行業工作嘅《金手指》fan屎,如果想上位,都一定要向張栢芝學習.
講番12.9「甩褲事件」,輿論一面倒批評當晚主持人曾志偉,批評原因係佢喺節目上要求重播甩褲片段.不過,孫柏文覺得曾志偉嘅重播要求,就正正解釋點解佢可以成功做到我哋特區,數一數二嘅節目主持人.曾志偉成功係因佢可以成功掌握廣大觀眾嘅脈搏,試問嗰晚,有邊個觀眾心底裏冇想睇重播嘅慾望?有邊個觀眾唔想甩褲片段,好似世界盃總決賽,施丹「頂你個肺」個片段一樣,不單止重播再重播,仲要多角度,慢鏡,遠鏡,近鏡重播.最後仲要將戲劇性,張力推至頂峯,重播工作人員,各位主持,即場觀眾嘅反應.
孫柏文講咗咁耐,係時候為大家提供一個最真honesty,同處變不驚toughness嘅例子.呢個例子就係香港出生,花旗國長大嘅WilliamHung孔慶翔.當年,佢憑一句:「Ialreadygavemybest,Ihavenoregretsatall.」就即刻紅遍全世界.大家唔服嘅話,可以問自己一句,喺五屆嘅「美國偶像」AmericanIdol當中,除咗孔慶翔之外,你又記得邊個?


text:
踩「軍刀」如爛法拉利
求驗客手記:雲格寸爆車仔入錯貨
車,阿激戰過咗4日,但兩隊波好似叫極唔願停,阿仙奴領隊雲格出嚟寸爆車路士班主阿巴莫域治同前鋒舒夫真高,暗示前者買人經常貨不對辦,又明示「軍刀」係一部撞爛咗嘅法拉利!法國人雲格喺英國咁多年,果然學足英國人咁話中有話,求大俠實在佩服佩服!
兵工廠主帥雲格平日好少撩起火頭,但佢日前都忍唔住潤吓「軍刀」:「有時你好貴咁買架超級跑車法拉利返嚟,佢行得好哋哋就話,但阿巴莫域治買嗰架就已經一分為二咯!」佢順水推舟咁講埋阿巴莫域治:「搞波係需要耐性嘅,學懂箇中玄機,唔係淨係識不斷買球星就得!」
雲格以球壇殿堂人物嘅身份作出警告:「𠵱家咁多富豪注資入球壇,隨時會搞垮足球,因為呢啲資金幾乎會凌駕球會嘅正常收入,冇富豪注資嘅球會根本冇得鬥,而且球員薪酬亦會慢慢超過市場嘅正常水位;其實,嗰啲富豪只係想利用球會賺快錢,根本冇諗過足球嘅長遠發展!」
此外,車仔中場林柏特就怒斥兵工廠門將列文無禮貌:「有日我同列納(前利物浦球星,做緊講波佬)喺倫敦一間餐廳食飯,列文就坐喺對面張枱,佢不單止扮見唔到我哋,走嗰陣仲特登喺我哋身邊經過,連一句hi都唔講就走!」求大俠勸列文想搞好啲人際關係,下次唔好喇!
「阿仙奴作客車仔拎到1分,雲格開心都嚟唔切,『軍刀』呢壇嘢俾佢擺上枱,惟有怪自己唔爭氣,有痛腳俾人捉住啦!」


text:
親子手冊:解決八大湊仔煩惱BB保你大
BB出世之後,父母乜嘢都以佢為首,不過佢哋唔理三七廿一乜都喊咗先算,真係好難服侍,同時亦為父母增添不少難題.尤其是在0至12個月大的時候就最難湊,喊又唔知為乜,夜麻麻又唔肯瞓,遇正佢哋嘔奶,便秘或出牙仔……實在有好多學問.要搵出一套標準答案幾乎等於無可能,不如又睇吓唔同父母又有咩良策應付?
記者:梁彩燕
攝影:周旭文
Model:Peggy(Salvador),JeffLoo
好多父母都擔心自己寶貝成日掛住玩,瞓咗覺唔肯食嘢或者食唔飽,會唔夠營養,想盡辦法要BB食到夠,但兒科醫生陳以誠則叫父母毋須擔心,「每幾個鐘要食一次奶係大人嘅標準嚟啫,BB掛住瞓覺唔食奶唔係大問題,唔使緊張,BB唔肯食嘢亦唔使『監』佢哋食,隨其自然得啦.而且BB每日飲奶份量應以全日計算,而唔係每次計,更毋須用針管滴畀佢飲,BB係要啜先滿足,先舒服㗎!」
已為兩名兒子母親的陳伶俐,回想第一胎生林肯時,未夠6個月大的時候最膽戰心驚:「佢會突然喊,我又唔知佢想表達咩嘢,當時好驚.BB好多時會『多風』引致肚仔痛,咪幫佢按摩吓囉.其實都係見招拆招,最緊要有心機,佢猛咁喊就細心啲觀察,真係會次次唔同㗎!唔好求其拍兩拍就算!」
「頭個幾月至係最難湊,佢喊唔知係因為肚餓,要換片定係邊度唔舒服,當然我都束手無策,甚至同佢一齊喊!有一段時期BB又唔肯瞓,瞓着一陣一放低又喊,我同先生就輪流抱𠱁佢瞓,有時要四,五點先真正瞓着.」Winnie有時會用拍手掌,唱兒歌嘅方法引開BB注意力,真係乜方法都要試.
真實個案:媽咪Queenie和囡囡愉晴
惡搞一:放落床即喊
過來人解救有法:放米袋提升安全感
「出院返屋企到一個幾月時,每隔兩個鐘就要餵一次奶,每次放低佢就會喊.到兩,三個月大的時候,聽屋企老人家講,等佢瞓得咁上下冧,就放落床,響佢側邊放個好似小咕𠱸咁大的米袋,開少少收音機或音樂,佢就會多啲安全感,唔會咁易醒.」
過來人解救有法:牙膠先雪一陣
「愉晴4個幾月已經出牙仔,起初整啲米糊畀佢食,後來則餵香蕉茸,蘋果茸或蘿蔔泥糊,到八,九個月大就煲魚湯或魚粥.佢一牙痕就會咬自己,有時因為雙手污糟搞到肚屙.我都會畀佢咬牙膠,但用之前必定會用熱水烚過,烚完放入雪櫃雪一陣先畀佢咬,咁先起到止牙痕作用.」
過來人解救有法:忍心由佢喊
「𠵱家健健15個月大,間唔中會脾氣暴躁,如果係小事我哋都會遷就吓佢,佢好硬頸,有時佢會狂喊,我哋唔會理佢,由得佢自己喊完就無事,但有時佢會自己屈服.」
真實個案:媽咪Joko和囝囝Jeff
惡搞四:乜都放入口
過來人解救有法:清水抹玩具
「Jeff成日會周圍爬,好好奇,只要響佢視線範圍之內,又可以執到嘅嘢就以為可以放入口食.我哋會盡量收埋體積細細嘅嘢,新玩具就會先消毒,平時怕影響佢抵抗力,一般清潔玩具就只用清水.」
真實個案:媽咪Ivy和囡囡可程
惡搞五:發夢又喊又笑
過來人解救有法:夜晚唔好癲
「可程有時日頭遇到難忘事或者好開心,成晚都會發番差唔多情境嘅夢,有時喊有時又會笑.我都會由得佢(日頭俾佢玩),始終佢都需要刺激㗎嘛!而且咁細個仲未識咩係發噩夢,所以唔會阻止佢日頭玩得癲,夜晚就免啦.」
過來人解救有法:多飲水
「可程小時候試過連續4,5日屙粒粒硬大便,見佢屙得好辛苦,試過屙到喊,又試過屙血,仲有一次唔上唔落,要即時帶去醫生度,姑娘幫佢人手通便㖭!後來我就畀佢飲多啲水,或在鮮奶度落啲果糖,就慢慢改善番.」
過來人解救有法:公園散心
「立翹𠵱家10個月大,每逢出街佢就乖啲,返到屋企好似周身唔自在咁,有時仲會發𤷪𤺧.我同太太冇乜嘢做每日都會帶佢落公園行吓,有啲似放狗!哈!同佢行吓公園落吓街,佢已經好開心.」
「立翹嘔到8個月大仲會嘔,飲一樽奶嘔番半樽,掃咗風都無效,搞到大人細路都要換衫換床單,直至開始食固體食物至唔嘔.醫生話只要佢係一路有成長就問題不大,咪惟有嘔完又餵餵完又嘔咁囉!」


text:
爆機狂迷:水墨畫風創先河 開路殺敵靠毛筆
對酷愛打機嘅人嚟講,尤其係家用機每年喺呢兩個月都算幾難捱吓,事關正值日本開學冇咩大作會喺呢段時間發售,頂多都係啲二線貨或者美少女Game,想搵隻筍嘢嚟怒煲都唔係咁易.幸好全球機迷昅到實嘅《大神》終於出爐,咪睇佢揸住隻狗唔知搞乜,其實佢係玩盡日本傳統神話故事,再加上只此一家嘅超靚水墨畫風同刺激玩法,睇漏眼就真係走寶!
文:陳福榮
起初《大神》發表嗰陣,除咗一匹狼做主角令人印象深刻外,仲有水墨畫風格,無論角色,建築物甚至風景等均充滿毛筆筆觸,因為好難想像遊戲機可以模擬得咁真實,更勁嘅係佢𠵱家出喺PS2咋.亦因為有咗毛筆元素,佢設計咗方便解謎嘅畫筆系統,好似用嚟斬樹劈石嘅「一閃」,補橋築路嘅「畫龍」甚至畫個太陽出嚟等等,總共有十三種會喺遊戲進行途中逐一取得,因此用新畫筆嚟Unlock番初段去過嘅地方亦係意料之內.如果發現前無去路,九成九都要靠支筆幫你開路㗎喇.
■在兩邊花朵畫出直線,引領攀藤吊起鍋蓋,解謎夠刁鑽.
堅持使用百分百和風設計,《大神》唔單止喺畫面度落重功夫令人讚歎不已,古仔就直頭係同你玩「東洋的神秘」.話說神話時代嘅日本,眾所周知伊邪那岐為咗保護女友免得做八岐大蛇午餐,於是單人匹馬走去做救世主,苦戰下幸得一白狼幫拖先至隊冧八岐大蛇,後世為咗紀念白狼捨身成仁,於是幫佢起咗個石像.多年後,有條友唔生性解開大蛇封印,神祇之一開耶姬就施法將白狼升級做神,就係今次遊戲嘅主角天照大神,要佢借助三神器同其他人嘅力量再一次封住大蛇.應該係製作人擺明玩嘢嘅關係,遊戲中眾神只會講神話,如果唔睇字幕你真係冇可能聽到佢哋噏乜,認真搞鬼.
比起其他廠商,CAPCOM最出名當然係《鬼武者》嗰種3D動感戰鬥,打得燦爛講求節奏感呢點從來都冇變,到𠵱家《大神》更係一脈相承兼有進化.由於《大神》係玩三神器,有留意開《拳王》古仔設定都知係「鏡」,「劍」同「勾玉」,起初天照只係有一定攻擊距離嘅「鏡」,經過劇情發展會拎埋「劍」同「勾玉」,唔使講「劍」當然係破壞力最大而「勾玉」就最弱雞啦.另外佢亦好照顧班Fans,照樣有大家熟悉嘅「一閃」,只要配合得好,想快速解決群敵都算幾易.與此同時玩家亦可在武館之類地方學新招,例如側閃迴躲或者新必殺技等,用嚟對付後段較屈機嘅強敵.
或者一般人可能會俾《大神》呢種咁獨特嘅畫風吸引到,其實整佢出嚟嗰位神谷英樹絕對唔嘢少,縱使入行只得十年但備受外國遊戲人大讚!唔計銷量乃歷代之冠嘅《Bio2》,成名作仲有《DevilMayCry》同《ViewtifulJoe》,前者係整緊《Bio4》時因為愈撚愈正,終於自成一派變成SpinOff,至於《VJ》就更加係被炒至斷貨嘅稀有GC佳作,個個鬼佬玩過都豎指大讚.《大神》響舊年E3橫掃全場,好多媒體都推舉佢做最佳動作遊戲,獲獎無數,唔係咁堅嘅話《Fami通》又點會畀佢39分.
遊戲類型:ACT
對應機種:PS2
遊玩人數:1人
開發商:CAPCOM
行貨售價:$368
(c)CloverStudioCo.,Ltd.AllRightsReserved.


text:
金手指:著板仔褲抗議司法
頂唔順啦!真係好眼寃!孫柏文隻金手指一向以來都係攞嚟篤爆啲謬論.不過今次真係要攞出嚟篤爆一個好肉酸嘅着衫方法.我突然想講fashion呢樣嘢嘅原因,係因為呢幾日長假期,為求討好一個女仔,就順應要求去到銅鑼灣逛一逛.
平時孫柏文一條友嘅時候,銅鑼灣係一個唔小心就會撞倒人嘅地方,仲要唔係見面嗰種「撞倒」,而係會令到對方跌落地嗰種「撞倒」.咁「撞倒」啲嬸嬸都仲算ok,因為佢哋知道買平嘢(bargainhunting)係一種觸碰性運動(contactsport),所以就算不幸倒地,嬸嬸們多數都唔會察覺到,最多只會慨歎「食位食得唔好」,跟住就會返屋企,檢討點解會俾人食咗個位.不過,如果撞倒嘅係啲靚妹,就大鑊喇,佢哋會斜視你,跟住仲要個嘴藐藐吓,直頭令到我好似有時光倒流,重返校園,對住女同學嘅感覺.所以我都好少去,不過今次諗住為咗個女仔就破例一次.
點知道,一落到銅鑼灣發現好多靚仔着褲,個褲襠好似有好多空位.初頭仲估呢期年輕人興用硬物互擊下體,繼而令到下體因受創而瘋狂地膨脹,所以着啲褲襠有好多空位嘅褲.不過再睇真啲,佢哋嘅褲襠好似有好多空位,係因為佢哋冇好好咁抽高條褲.搞到暴露咗半條底褲出嚟,而個褲襠就有好多空位,同埋褲腳就拖住地咁行.呢個着衫方法,孫柏文上世紀末喺花旗國讀書嘅時候,都見過有同學咁樣着,當時,我第一個反應係心諗:「呢位仁兄,去廁所嘅時候,咪要好小心?」不過,喺孫柏文讀嘅人煙稀薄嘅大學當中,啲廁所地板都仲算亁淨,濕嘅地方都只佔廁所面積好細嘅地方,絕對可以避.不過,見到銅鑼灣啲靚仔嘅褲腳,我就好擔心,因為只要公廁裏面負責清潔嘅叔叔,好勤力咁拖地,不過用來用去都係同一桶水,咁咪會好污糟囉?
讀書嗰陣時,我最後都係忍唔住,問咗個露半條底褲嘅黑人同學,點解要咁樣着褲.佢話:「因為花旗國裏面,每五個成年男性黑人,就有一個坐緊監.咁監服就一定唔係度身訂做,所以一定會有出入.而監獄驚人自殺,所以唔畀人有腰帶,所以坐監嘅人,好多時候條褲抽唔高.我咁樣着褲嘅原因,係因為我想精神支持坐緊監兄弟,同以服飾抗議司法制度存有的種
講起呢期潮流,孫柏文就要好似Batman咁變身,變成「紙幣狂魔」嘅死對頭「白銀文」.噚日,白銀好輕易咁升穿13美元一盎斯,睇走勢,真係有啲危.不過,最後都係嗰一句,千萬要記得孫柏文曾經講過,隨時都係入市買實貨白銀嘅好時機,唔信?睇吓個圖表就明啦.
孫柏文


text:
107歲嘅六叔邵逸夫安祥咁喺屋企離開人間,雖則話係笑喪,傷感仍難免.
勝曉嵐以前跑前線嘅時候,每年都要去九龍香格里拉會一會六叔六嬸(即係採訪TVB個AGM),由仲係佢老人家發表主席講話到唔發表講話,次次都要大大聲邊行邊問阿sir問題,而次次六嬸同幾個阿姐都會擋晒,記得在下最後去嗰次,六叔又係眼仔碌碌笑笑口望住幾個頗嬌俏嘅女記者,但好似真係講唔到嘢,而六嬸就好快手「的」走六叔,在下出到冧六嬸讚佢條絲巾好靚都無用……而家諗起,幾好笑,又幾唏噓.
點解勝曉嵐嗰陣咁enjoy去TVB嘅股東會?皆因對六叔六嬸呢一pair極有好奇心,先講六叔,奀奀瘦瘦嘅佢,完全打破在下心目中「巨人」應該係強而有力呢個一廂情願嘅諗法,影視大亨嘅地位至今無人能取代,至於六嬸,試想一吓六叔一生見盡人間美女,六嬸都能夠令六叔拜到佢石榴裙下,更厲害!呢一pair,簡直係男女界嘅典範!
Bytheway,昨日雖然鋪天蓋地都係六叔仙遊嘅新聞,但勝曉嵐都睇到TVB靜靜雞宣佈停止租用6個發射站畀中移動持有流動電視牌照嘅子公司,以6個月通知期計,即係到7月6日為止,咁樣等如封殺諗住7月1日開台嘅香港電視(1137)!TVB小學雞啄住唔放王維基係可以理解,但偏要揀噚日公佈,TVB頓時變成一隻小家嘅小學雞,毫無大將之風,佢嘅新主真係好打有限!


text:
執Outlet貨賣貴幾百 掠水波鞋 離譜!
聞說曾經有人在關刀鞋同三間鞋嘅官方Outlet執到筍嘢不特止,重可以將對波鞋轉賣畀舖頭或者索性喺自己開嘅舖頭度賣,平買貴賣,轉一轉賺百幾二百,唔通真係咁離譜?今勻一於去呢兩個Outlet走走,發現真有其事!
記者:黃藹瑩 攝影:梁細權 Model:Becky
蒲入呢兩個官方嘅Outlet,keep住有耐性咁行多一陣,雖然留意到波鞋嘅款式唔算太多,不過原來好有驚喜!喺呢度小記最大嘅收穫有兩對鞋,一對係NikeAirForce1,而另一對就係Nike嘅AIRMAX95,顏色雖然唔同,但個款就完全一樣,拎個價錢同旺角波鞋舖比一比,大大話話都有百幾二百蚊出入,慳埋都夠食幾餐飯!
筆者曾經走入多間波鞋舖問老闆啲貨點嚟,佢哋都異口同聲話由好多嘅地方入貨,不過小部份舖主承認,曾經聽聞有人從香港官方Outlet入貨,轉手落舖再賣,賺取其中差價,即使一對差價幾十蚊,其實都有得執,不過據稱只有少數人會咁做,因為香港嘅官方Outlet賣嘅波鞋絕大部份都係斷碼貨.
大家同樣都係Nike嘅AIRMAX95,彩虹嘅設計直頭一模一樣,只不過係白底同黑底嘅分別,若果你都只不過係鍾情rainbow或者只係想擁有對AIRMAX的話,咁就咪諗咁多啦!
大家都係AirForce1之嘛,個價錢就差成倍喎!若果閣下唔嫌棄對波鞋唔係蛇皮的話,平平哋買呢對黑底白剔嘅AF1都係唔錯嘅選擇!
呢兩對鞋比起官方個Outlet都只不過係平20蚊,計埋車費對有啲人嚟講重可能係蝕,不過你係鍾意Outlet嗰對的話就要快手,因為所剩無幾啦!
■從旺角嘅波鞋舖老闆得知,只有少數行內人會到香港Outlet倉入貨.
賣波鞋年資:91年到𠵱家共14年
至愛鞋款:以前歐洲同蘇聯做嘅adidas所有款式.
咩鞋最襟興:一定係Nike嘅AirForce1,因為後生會買,阿叔又會買,而且個款較中性,男女着都得.
波鞋行程預測:未來有咩波鞋會炒得起就真係要視乎對鞋多唔多貨,係咪好多人搵啦,好似AF1咁,淨白色同淨黑色都好多人會搵.幾時會出一次新鞋款就好難講,不過多數每一季都會有.
平買貴賣?點睇?𠵱家Nike同adidas嘅倉好少會有好嘅波鞋賣,喺嗰度買鞋再拎出嚟炒都無咩可能!對鞋如果係炒得嘅通常一早已經賣晒啦!不過值得一提嘅係Nike同adidas嘅散貨倉都會喺觀塘嘅工業大廈搵到,嗰啲工業大廈入面有好多賣假嘢.
賣波鞋年資:做咗10年賣波鞋sales,自己開舖到𠵱家5年.
至愛鞋款:𠵱家雖然唔興,但最冧嘅都係ReebokPumpFury系列.
咩鞋最襟興:adidassuperstar(最basic嗰款),平之餘重好易襯,連I.T都用嚟做uniform鞋啦!
波鞋行程預測:高筒鞋已經唔興,個價跌得好快.
平買貴賣?點睇?我哋行家唔會喺香港嘅Outlet入貨.我哋入貨嘅地點真係咩地方都有,可能會喺外國嘅Outlet搵,因為外國賣唔晒啲鞋通常一個月就會將送去Outlet.香港嘅Outlet有時會賣啲Bgrade鞋,即係次貨,睇得出!總之可以咁講,去Outlet可以買到平波鞋,但唔會有潮波鞋囉!」
Becky
「我唔會去啲倉度買鞋,因為都係啲舊款嚟㗎啦,費事浪費時間.𠵱家我最想要嘅係上海版嘅金色剔DunkLowPro.」
阿文
「我有去過觀塘個Outlet,但其實唔會有咩收穫,都係啲舊款.我買波鞋通常都會去旺角波鞋街,因為啲款型啲又值錢啲.」
Alex
「我都有試過去啲Outlet到執到筍嘢,不過係啲斷碼貨,唔係次次都咁好彩.買波鞋通常都去番旺角.」
除咗官方Outlet,我亦問過波鞋舖老闆,請他揀出三款當今最Hit款嘅家族成員,睇嚟又係時候換鞋咯!
呢幾對鞋個樣都好似,就似進化論咁,真係愈變愈pro!
AirForce1$899
由最basic嘅superstar樣發展出唔同嘅款式,照樣熱賣!
Nike嘅AIRMAX都係常青嘅款式,真係幾時都咁興!
肯出鏡接受訪問嘅波鞋老闆都話唔會喺香港波鞋倉度入貨再賣,甚至隨街訪問啲後生仔女,雖然佢哋都有落倉執平嘢,但買波鞋始終離不開落舖,記者亦搜尋過兩大品牌嘅官方Outlet,發覺舖內款式係多,不過都唔係當今最潮嘅款,如果你唔嫌款式舊,又有時間嘅,可能比筆者執到更多平買貴賣嘅證物!


text:
數碼影音:
23萬色2.5吋靚芒正面DC背面相架
𠵱家薄裝機嘅潮流都係玩2.5"芒,Kodak最新出咗部EasyShareV550;2.5吋大芒當然係走唔甩,最強係佢玩上23萬色靚芒,顏色夠靚唔在講,對比度重好高,連埋跟機送嘅機座,放喺枱度同一個相架冇乜分別,一部相機又可以做埋電子相架,影咗嘅靚相就可以即刻公諸同好喇!
記者:梁瑋瑜
攝影:梁細權?陳陶鈞
ImageGirl:Kathy(Starryland)
感光元件:534萬像素CCD
顯示器:2.5吋/23萬色
變焦:3倍光學,4倍數碼
記憶儲存:內置32MB,SD,MMC
電池:專用鋰電池
尺寸:94×56×22mm
重量:143g
第一眼見到V550就覺得佢同早幾個月好Hit嘅PanasonicFX7十分之相似,唔知係咪設計師都深明今時今日用家買相機,外形已經成為好重要嘅部份,所以今次喺外形方面的確令人耳目一新,不過功能方面亦都冇忽略到,加咗防手震設計同專業級嘅Schneider-KREUZNACH鏡頭,絕對係近期驚喜之作!
背面
■機座嘅角度用嚟睇相啱啱好,咁就變成咗一個電子相架.
V550最吸引人嘅地方,係佢嘅2.5吋螢幕,由於使用超高的23萬色,顏色夠靚之餘,畫面更細緻如畫;另外跟機送埋一個機座,放上去可以叉電之餘,個角度重係啱啱好方便大家睇番影咗嘅相,加埋重有一按開啟「幻燈片模式」,叉電座搖身一變成為電子相架,真係成班Friend齊齊睇都冇問題!機座重可以用USB連接電腦,裝咗軟件之後,以後只要㩒一個掣就可以將相片傳送去電腦度,十分之方便.或者有人會擔心個芒咁大會唔會好嘥電,其實呢個芒會喺冇操作半分鐘左右,自動關掉背光燈,可以慳番唔少電,影多幾張相.
唔少DC都會用啲名廠鏡頭,好似Panasonic會用Leica,SONY用Zeiss咁,V550就用咗德國Schneider-KRUEZNACH嘅鏡頭,影出嚟嘅相質素當然較高啦,V550嘅CCD有536萬像素,影出嚟嘅相解像度可以去到2,576×1,932,有三倍光學變焦,唔少得嘅影片拍攝功能,最高解像度有640×480,防手震功能又可以減少畫面震動,更特別嘅係一個將影片自動變成靜態相片嘅功能,用家可以將精采嘅影片,變成9格式連環圖印出嚟,真係幾趣怪.
■機座可以用嚟充電,㩒一個掣又可以將相片上載去電腦度,好方便.
V550係屬於細碼嘅相機,重量係143g,唔算好輕,不過夠晒質感,機身以銀色為主,簡約得嚟又幾型仔,講到部機嘅外形設計就不得不提機頂上面嘅掣,用咗好似MotorolaV3鍵盤嘅蝕刻設計,重會發出藍色冷光,除咗用嚟轉換影相模式之外,充電時藍光重可以顯示電池有幾滿,一掣二用都幾特別.
V550嘅操作按鈕放喺螢幕兩邊,無論係ZoomIn/ZoomOut定係開Menu手感都非常好,值得一讚嘅地方係呢部機保留咗市面上好多大芒相機都「叮」走咗嘅觀景窗,唔夠電嘅時可以關咗個芒,繼續用觀景窗嚟影相.
■機頂上面嘅掣設計獨特,加上藍色冷光好好Feel.


text:
薛凱琪(Fiona)昨晚到太平行出席「CHANEL Beauty舉行COCO GAME CENTER」活動,Fiona就話好開心能夠出席呢個活動,問到係咪呢個品牌嘅粉絲或收藏品牌嘅物品?佢就話:「我反而鍾意儲鞋,係一個鞋癡,我收藏咗幾百對鞋呀,對於選鞋特別花心思同心機去揀,尤其是成日要着高踭鞋去跳舞,所以一定要揀一對好嘅鞋,如果唔係就會傷到條腰,自己試着一啲好靚但唔舒服嘅鞋,反而着到自己對腳損晒,所以有咁多鞋搬屋,裝修時,都會叫設計師幫我設計一間房嚟擺鞋,o依家屋企都有一間房放我幾百對鞋.」
現場設有一啲遊戲機供出席者玩,Fiona就話頭先都有同方大同試玩打機,係一個彈琴嘅Game,佢話:「當時我好認真咁玩,但係都要輸俾大同十萬分,估唔到現實生活彈琴叻,打機彈琴都係咁叻,如果係煮嘢食,可能就會到我贏番喇!」記者即時取笑Fiona參加《美女廚房》時係輸咗,仲有地獄廚神封號,佢聽到之後即話:「人會變㗎嘛,(你可以參加新一輯《美女廚房》喎?)Hey,今日唔講呢啲嘢啦!都係講番活動嘢先.」之後Fiona就轉移話題,話自己兒時都立志想自擁有一個時裝品牌,所以COCO CHANEL都係佢最喜愛嘅牌子.


text:
香港有渣打馬拉松,嵩山少林寺最近都搞咗個五岳超級馬拉松,請咗唯一一個女藝人超人之母羅子喬(Bella),呢個五岳馬拉松係內地第一個可以跑入景區,山區嘅越野超級馬拉松賽事,整個賽事仲引入咗國際超級馬拉松賽程100K,50K,25K,10K,仲有5K,超人之母呢!就係跑5K.
羅子喬第一次去少林寺跑山,佢心情都幾興奮,不過見到啲相,啲山又幾高,啲路又幾斜,唔知係咪好難跑呢?見到Bella拉筋拉得好狠下,佢話:「馬拉松真係第一次跑,所以今次可以被邀請係有啲緊張,之前其實一直都有行山,同埋有跑山嘅經驗,所以無咩高山反應,都夠氣架!不過之前感冒咗半個月,自己擔心參加唔到,好彩好得七七八八,所以無咩問題,條賽道都係得少量斜坡,唔係太危險.嗰日係有啲凍,同行有私人教練,如果有時間我都想留學功夫,有師傅見到我拉筋都話我有潛質架!」
挾超人之母之名上少林寺跑馬拉松,羅子喬笑笑口話:「同行有香港朋友,同內地一個媒體,見到我有人叫我超人媽咪,原來真係有人知道,咁以後我會努力,好好保護地球喇!」Bella話今次去少林寺係一個唔錯嘅體驗:「一直好期待去少林寺,天下武功出少林,而且自己一直都有學功夫,所以都好想觀摩下,今次無同少林弟子一齊跑,佢哋好好為號今次馬拉松做義工,負責成段路嘅指揮,所有路線都係佢哋做領航員,同埋原來唔係所有弟子都係光頭o架喎!」
喺東南亞做完超人巡迴之後,羅子喬會再進軍內地,仲會開拍新戲,喺開戲之前跟黃秋生學戲,佢話:「最近為咗之後電影做準備,所以都係以訓練為主功夫,跳舞,日文為主,依家係喺台灣,日本時間比較多啲.」


text:
Wyman黃偉文今次主動搵啲佢想合作嘅人填詞,仲係instagram話「非前排歌手」(即係頒獎禮唔係坐前排嗰班紅歌星)佢都會主動央求.其實係咪覺得呢行有啲歌手唱得好但被忽略?Wyman就坦言:「真係有㗎,佢哋可能未必遇到好機會,同埋好嘅歌,我哋呢個團隊負責歌詞,其他環節可能未必幫到手,但至少我哋可以主動出擊,睇吓可唔可以幫到啲忙.」係咪想幫埋樂壇,因為o依家好少人聽歌?Wyman話:「少人聽歌只係一個講法,其實冇方法證實呢個行業好快死亡,行業死唔死更加要出力做,唔理行業大氣候係咪夕陽,做好自己嘢先.」
Wyman話佢哋幫Sherman係因為唔抵得:「最近睇新聞,碧街7-11劫案流出嘅監察錄像之後,我十分唔舒服,所以鍾舒漫呢個project,與其話企圖復興廣東歌,不如話我哋更想喚回香港呢個地方人同人之間主動互相幫忙嘅風氣.點解香港人路過唔幫人?我睇到喊,行過一百次攞埋手機出嚟,點解唔做啲嘢幫人?起碼我哋行業裏面可以做到主動出擊,慢慢改變世界,希望係長遠,繼續有情投意合,會主動出擊合作.」
而Sherman對於Wyman團隊嘅主動幫忙,感激話:「我都好真心講,其實都幾百感交集,因為入行至今盡力做好自己,冇諗過到底有幾多人留意自己,成日希望將好嘅嘢帶畀聽眾,係自己一直以嚟做嘢宗旨,今次同Wyman呢個咁得意喺健身房碰上,對我嚟講都特別感動,加上佢嘅團隊,其實有好多好好訊息,有時只係音樂我唔知點展示出嚟,相信喺佢哋筆下,我幾有信心全部變得活生生,其實咁已經好大支持,我會畀心機錄好每一個音.」


text:
求驗客手記:球迷衰貪心 費托拒簽有理
足球費蘭度托利斯運動賀歲盃鳥棲砂岩
費托旋風隨住鳥棲砂岩噚日離港,總算暫告一段落.不過,一直相當nice嘅費蘭度托利斯,噚日朝早喺機場嬲到一個名都唔肯幫fans簽,仲有少少黑面㖭,唔通係輸波嬲嬲豬?非也非也,係因為有人貪得無厭囉!
費托唔幫球迷簽名,但高橋秀人(左)等幾位鳥棲球員都有停低幫球迷簽.
是咁的,今次賀歲盃,要數最大名氣亦最多fans嘅球星,唔使問阿貴都知係費托.難得呢位西班牙金童咁親民,上星期日嚟到香港嗰陣,喺接機大堂簽名簽足20分鐘先走,但其實嗰陣費托已經被激親!事關有啲球迷都幾貪心,費托已經幫佢簽完名,然後佢哋轉個身又攞第二啲嘢嚟畀佢簽,真係想簽到人哋手都軟埋為止,見慣世面嘅費托當時已經同某啲人講過:「我已經幫你簽咗喇.」嗰刻應該已經畀人搞到嬲嬲哋,更嬲嘅應該係同場其他嘅球迷,因為有人搞寸咗個party,令到佢哋攞唔到簽名.
費托喺香港嗰幾日,依然係維持好nice嘅舉動,雖然唔係次次都滿足到球迷,但我求大俠大膽估計,「王子」應該喺嗰幾日都簽咗幾百個名,分分鐘攰過踢場波,但竟然有人過份到去埋球隊住嘅酒店之餘,仲上埋去客房嗰層,搞到要酒店職員趕,而且驚動到警察先收到科.
呢幾日搞咁多嘢,睇嚟費托都躁躁地.噚日朝鳥棲砂岩拉大隊返日本,都有大約二十位球迷一早去到機場送機,亦盡最後努力去攞偶像簽名啦.點知一班球迷靜靜哋咁等球隊寄完行李後,費托一行出嚟就同啲球迷講:「我已經幫你哋簽晒名喇.」
我求大俠認得出,真係有啲連日嚟都有出現;而且比較「進取」嘅球迷喺度,但有冇啲無辜嘅因為咁而攞唔到簽名就不得而知喇,如果有嘅話,真係畀啲貪心嘅人連累呀!最後費托全程冇乜表情,孖住西班牙同鄉昆卡盧比斯慢慢走到離境禁區,就算入閘前有女球迷大聲同佢講咗句「You'll never walk alone」,佢都完全冇回應呀!